
PRO MEMORIA 


Ne továbbítsátok a pusmogásokat 

a könnyen odavetett bántások fóliazizegését 

a félmosolyok, félköszönések vacogását 
vackaink szétrúgott álmait ne továbbítsátok 
ne továbbítsátok a sérelmek légypöttyös filmkockáit 
és ne emlékezzetek: 

az elválasztóra, a kiközösítőre, az elnémítóra. 
Ne vegyétek fel elődeink elszórt tévedéseit 

és festett vágyaikat se vegyétek 

ne nyúljatok mérgezett szavaik után 

étel-ital tisztasága a lélek tisztessége legyen. 
Ne továbbítsátok a pusmogásokat... 


Várakozik a félelem, várakozik a bátorság. 

A választás is várakozik. 

A küszöbök megvilágítva. 

Lépd át, halandó arcnélküli 

s vedd arcoddá a feltámadó örömet 

a feltámadó bizonyosságok biztonságát. 

Íme a gyónás perce. 

Elhagyhatod bántó kellékeidet. 

Mellékes bűneidből a megújulás csírázik szüntelen. 

HALOTTI BESZÉD 


Fölöttünk csönd, riadt homály alant 
középütt csak a lélek zsibbadása. 
Várunk. Ruhánkban moly matat. Halott 
vasat zabál a rozsda, rongyra rágja. 
Temessünk tán? Vagy várjunk még kicsit? 
Az oszlopok rádőltek templomunkra. 
Vigyázz. Talpad alá temetkezik 

halott hitünk, a rothadás befogja. 
Ültetni kéne, fákat vagy időt 
örömkenyérnek, jószagú kalácsnak. 
Áldoztál már. Áldjanak a papok 

hogy beleköltöztél a szemhatárba. 


Vásznadban hamu - pogácsa helyett. 
Testedben: rugdosó kísértet. 

Viszik, viszik sorsod az istenek 

az olajszagú, megrontott Dunának. 
Ki hát a holt? És ki az, aki él? 
Káromkodás ez, vagy szelíd alázat? 
Segítsd, Uram, kivárni végzetünk. 
Nem rejtőzéssel. Hiszen megtalálnak. 


Íme az őz, ki könnyű lépteit 
éber gerinccel reszketi előre. 
Csomózza karcsú-kedves lábait 
szorongások törékeny remegése. 
Idézzük fel a véres köveket 

hová fejét letenni kénytelen. 

Ez itt a kert, hol játékunk folyik. 
A pillanat, ha ideér, üzen. 

S csukódik zár, rozsdás retesz zörög 

és benn a bárány, kívül meg a farkas. 
Fölöttünk rajban zöld döglégy dönög 
kukac készül támadni lenn az aljban. 


Tekints magadra, szempár. Fenn ragyog 
a tiszta fény, a felhők is ragyognak. 

De talpunk alatt vinnyog és zokog 

az elmúlás, s hogy csendünkké tagadnak 
a rendezők, a képzett sorstudók 

a játékosok és a szurkolóik. 

Sziszegni kéne: Kasszandra vagyok. 
Csicsíja, csitt — a csend is hallgatózik. 

KRÉTARAJZ 


Csoóri Sándornak 


Fekszem, a béke országában, 

a béke házában, 

számban a béke szava. 

S kicsordul az alkony vére, 

s kicsordul a vér a honpolgárok 
békés kabátja alól. 


Itt semmi drámát nem tűr 
a történelem. 


A helyzet: üres színpadon szék, 

rajta egy tetem. 

Az ábrázolás karcos, düreri, 
Dürrenmatt fekete szövegébe mártva 
magaslik ránk, akár a Tátra, 

és épp oly idegen. 


Fekszem, számban a béke szava: 
félelem. 


Beregszász, 1990 

JELKÉP 
A KŐ ALATT 


Az áhított béke 

ott ül a kő alatt 

kő alatt ül a madár. 
Varangyok játszanak 
mellette, ásatag 
testén giliszta jár. 
Galamb még, úgy tűnik 
amíg még eltűrik 
jelenlétét a kicsik. 

De csőrében bogarak 
hangyák bolyonganak 
rostjait széjjelviszik. 


Az áhított béke 

ott ül a kő alatt 

kő alatt ül a madár. 
Ezüstös villámok 
hófehér villámok 
képében még visszajár. 

IKERSZONETT 


Az éj fehér kenyérre kent szurok 
vagy szilvalekvár, alatta a mély 
holdfény-hideg nem rezzen, és sekély 
szívdobbanása álmosan szuszog. 


Én már a rendről - káoszról tudok 
de éj-időn, ha fészkelődni kél 

sok eltiltott, fekélyes szenvedély 
kérdéseimmel közéjük túrok. 


Átjár a rejtett tények vad bozótja 
reám rakódik, mint hínáros pólya 
ki köztük játékból bukdácsolok 


s kipányvázott szavamra leng a bója: 
rövid célok biztonságos tudója — 
mellette sorsom messze elrobog. 


Hajómat én ki partra sose tettem 
(míg nyelvemen a só kövér, konok) 
ringok e szárazföldi végtelenben 
a tenger bennem zúg, mint őstitok. 


A fájdalmat s ki bántott: eltemettem. 
Holtat nem háborgatok, nem szidok. 
A béke rendje tisztázzon helyettem 
minden belém fúródott mondatot. 


Világom így készül a véglegesre 
de addig járjon szívemen gyalog 
virágszirom, gyerekláb, bölcs titok 


vagy békélések szorgos végtelenje. 
A tenger zúg sorsomban és ragyog 
törékeny tükrén, amit elhagyok. 


1990 

FELTÁMADÁS 


Kíváncsi oltárokon 

a „milyen volt Krisztus sebe 
milyen volt Máriácska szűz teste 
anya-szívében az aggodalom 
madárdobogású szívében 
hogy szorongatott a sejtelem 
nagy víziója" — 

kíváncsi oltárokon 
kereszteken 

a történelem megfeszített 
szimbóluma ragyog 

s az aranyozott részleteken 

a ruhaszegélyek fodraiban 
megvillan 

az alkotó feltámadása. 


1990 

SZEPTEMBERI ÉJ 


Telihold, telve ragyogással 

feltündöklik benne a szeptemberi szél hidege 
a szeptemberi éj ikervacogása: 

én és a lélek lebegése 

a lebegés lelke — 

a lelkek lebegése benne. 


Telihold, ilyenkor az andalúz lányok pihegése 
messzire rebben a balkonok párkányairól 

ott még a fények melegebben élnek 

itt keleten szeletel a szél 

szeletel a didergés almaszaga 

s a szőlőskertek lugasán az érett illatok alkonya 
sóhajt lányaink helyett — 

őszi vásár a kertekben 

ez itt északkelet. 


Telihold, rejtekező, oltárképek pásztás fényei 
buggyannak szerte az istenszobor-felhők mögül 
ezüsttel karcolt szörnyek lépnek elő 

a fény izgága tükre felől 

a feledés szobrai lopakodnak az emlékezet fénye felől 
és lejtik a táncot 

a szeptemberi táncot 

az áhítat fénye előtt. 


1990 


ÖRÖK PARTOK 





BETEG A HOLD 


Egy szomszédom halálára 


Beteg a Hold, erőtelen 

csak lóg az égen fénytelen 
valakit elvitt, megfogott 

sötét halállal itatott 

s most ott lépked — a csillagok 
elhúzódnak, alig ragyog 
mindegyik, csupa köd-sötét 
mered reánk — kihunyt az ég. 


Beteg a Hold, és félelem 
csukódik ránk. A tételen 

hogy magával vitt valakit 

már semmi törvény nem segít. 
Beteg, halálos harapás 
vérezteti az éjszakát 

és didereg a nyár-meleg 
fölötte füstölő lebeg. 


Valakit elvitt ma a Hold 

és beteg lett, és megvakult 

és fénye vesztetten pihen 
csukott szeme a kerteken 

nem szól a táj sem, csak vacog 
nem őrzik ma az angyalok. 
Kedvesem, vigyázz, nem szabad 
csak jóra fordítni magad. 


1990 

ZÁR-VERS 


H. A.-nak 


A kör lüktet — kinyílik s zárul újra. 
Lehetnél kívül — de most benn csücsülsz. 
Lehetnél épp e zár nyitogatója. 

De ilyen célokért már nem hevülsz. 


A zár pedig, miként a rejtett csapda, 
észrevétlen kattan, és megesik, 
hogy éppen az, aki nyitogatója, 
szorul közé, s már foglya, átdöfik 


a vasfogak karját, lábát, derékban 
harapják át, dühös állatfogak 

(hiszen ilyen bezárt pofájú év van) — 

s hever, akár egy döglött rongycsomag. 


Nos hát a körben nézzünk most körül. 
Itt egyszerű és rendezett az élet. 
Középen ülnek, játszanak fehéren 

a lepkekezű gyerekek s a vének. 

A gyűrű szélén felnőttek vigyáznak. 
Lesik e folyton lüktető palánkot. 
Csoportba gyűlve tipródik, ki lázad, 
a száműzöttek, önképzős vagányok. 


A gyűrűn túl — a gyűrűn túli lét. 
Akár belül — a rend megszabott. 
Csak kevesebben vannak, akik kék 
madárra lesnek — a madár halott. 

Ki őriz kit — gyakran átláthatatlan. 

A gyűrű foglyait, vagy foglyai a gyűrűt? 
A gyűrűn túliak a zárt világot? 

A zárt világ teremti-é a külsőt?... 

Mert őriző és őrzött körbe járnak 
egyazon kör körül, akár az óra. 

Az idő pedig gondosan feszül 

(ő Isten ujja) a két mutatóra. 


1990 

ASSZONYOK TÜKRE 


Sose értettem, ha asszonyok gyöngyösre hímeztek 
párnákat, terítőket 
templomba ültek vasárnaponként és nekivágtak a 
temetőknek 
összedugott fejük kontúrja ahogy kihasította őket a 
térből 
állam az államban, ország az országban, elzárva a 
végtelenségtől 
a végső visszavonulást, mikroszkópok alá vetülését 
a kényszerbe rejtett én-nek 
miért nem hasad fel a száj, ha körben buggyanna 
már az ének 
sose értettem az önfeladás domesztikált 


megnyilvánulásait 
a négy-falak közé szorult időn ha megtapadtak 
árnyalakjaik 


a férfi-gőg árnyékában bokrosodó csenevész 
aljnövény-létet 
a földszintes remegések ágyneműsuhogásában ha 
keményítővel roppant a lélek 
a rendteremtés felbuzdult hőstetteit, az újra és újra 
ismétlődő mozdulatok pantomimját a tárgyakra hullva 
a kipreparált arcok szépsége mögött feszülő riadalmakat 
a szempillák zajos rebegését a szemfesték terhe alatt 
sose értettem a hallgatásba gyömöszölt ellenállás csődjeit 
ha elragadó arcok fogságából kiröppentek ölyveik 
pedig egyszerű ez: idebenn és odakinn — kétfelé 
futnak a higanyszemek 
idebenn minden véglegesül, mert odakinn 
a törvények széthulló gyűrűiben jövőképek vedlenek 
a jelent magába szívja a holnap, s a gyöngyszemek 
koccanásaiban 
fogak koccanásait véled: bénító tanfolyam 

a pelenkacsere-, mosás-, babaszerek felkenése 
(puszit is nyom a mama a popsira, ha istenke 
odanézne) 

s gyűlnek a szarkalábak, a tükrök csúfolódnak 

és nőnek a kislányok, a pisisek, a jobbak 

mindenben jónak lenni, akár az iskolában 

naponta jeleskedni főzésben, nagymosásban... 

Szédült forgókerék, a lélek is csörömpöl 

úgy szétráz benned mindent, lerobbant gép vagy, 
göndör 

hajad szögekben lázad, lábad göbös, az ajkak 

páros partján az árkok mind mélyebbre hasadnak 

a smink, akár a malter a benzingőzre: vedlik 

akit így elstrapálnak, jobb helyeken menesztik 

a gyermek visszaszájal, már saját várat épít 

elbújik a zajokban, kidobálja a régit 

hogy ellene vagy érte: néha magad sem érted 

csatázol szakadatlan, pedig véredből véred 

s a hódítás manővereiben, ahogy szerelmesed is 
hódítod 

minden nap újrakezdeni, különben az egészet fújhatod 

szelídülsz, ha simogatnak, mi mindent adnál érte 

ha véglegesen kitörne kint-bent a teljes béke 

nézed este a tévét, lőnek, szeretkeznek, hazudnak 

ráismersz a világra, amelybe befalaztak. 


Sose értettem, ha asszonyok gyöngyösre hímeztek 
párnákat, terítőket 
templomba ültek vasárnaponként és nekivágtak a 
temetőnek 
összedugott fejük kontúrja ahogy kihasította őket a 
térből 
állam az államban, ország az országban, elzárva a 
végtelenségtől... 


1991 

KONTRAPOSZT 


Egy barátomnak 


Szeder ágán szeder érik — 
hófehér a színek őse — 
néha Istent szül az ember 
s a Teremtő kicsi műve 
csak az ember. 


Szeder ágán szeder érik — 
a fehérben feketéllik 

a homályos, az a gyötrő 
az az ékes, az a véges 
ami érik. 


Szeder ágán szeder érik — 
kormozódik, feketéllik 

a halál a születőben 
(hófehér a színek őse) 

ha beérik. 


1992 

OTTHON 


Horváth Annának 


Ott, hol karéjban állnak és lágyak 
nem kékek, mert visszaszállnak 
rájuk a színek (kis lepkék tenyeremre) 
és enyém minden, mi megfelezne 

a kéket oldja a zöld, a sárga 

az umbra, a vas vöröse lángra 
lobbantja göröngyeimet: 

otthon vagyok, őriznek a hegyek 

a pusztulás is sorsomat vigyázza 
nevemen szólít a felbontott járda 

az utcák lógó beleiben 

vándorol múltam, emlékezetem 
öntudatlan örömeim járnak 
érrendszerében, elektromos tárlat 

a felvillanó, áradó idő — 

a táj kimondja verseimet. Várnak 
felnőtt szavak, tükrökben nőtt alázat 
az ízek vegyi gyárában remeg 

a változó, vibráló élvezet 

hogy otthon van minden, mi otthoni. 
Isten se tudná széjjelhordani. 


1992 

FÖLDKÖZELBEN 


kifeszített vitorlavászon a pillanat 
ahogy belekap a több a kevesebbe 
a láthatatlan a láthatóba 

a teljesebb a részletbe 

az egész a töredékbe 

a kifeszített pillanat vászna ez 

ez a nem anyag idő 

ez a szellem-valóság 

ez a valótlan szellemiség 

ahogy gyűrődik, feszül, dagad 
ahogy veszkődik, vajúdik s beledagad 
egy másik pillanatba 

az egymásutániságba 

a folyamatosba 

a folyamatba 


az IDŐbe 
s kifeszített vitorlavászon idő már ez a 


pillanat 
mert megnevezi magát 
mert elfészkelődik jelölt helyén: 


földközelben 
horizontközelben 
valóságközelben 
anyagközelben — 
megmásíthatatlan. 


1992 

ÉJSZAKAI RONDÓ 


Tele az éjszaka eleven versekkel 
versekkel telve az éjszaka. 
Ultramarin, azúr és kobaltkék 
olvadt a fekete magasba. 


Tele az éjszaka zuhanó fekete 
magassal, kövek a szárnyakon. 
Lobogó fekete matatás, motozás 
moccan a szűkre zárt ajkakon. 


Tele az éjszaka hangtalan szavakkal 
rejtőző szavakkal befedett. 
Csontokban rejtőznek, sejtekre vetkőznek 


álmunkban tartalmuk megered. 


Tele az éjszaka álommal, ólommal: 
fogságos emlékek nyomai. 
Kalapál, zakatol, duruzsol, lomotol 
egyszerre idebent s odaki. 


Tele az éjszaka verdeső versekkel 
versekkel telve az éjszaka. 

Lecsuklott vállakon, elnémult tagokon 
zsibbadtan hervad a hold hava. 


1992 

JELEN-LÉT 


A csönd kihajtott gallérjára lebben 

a szénaillat pillerebbenéssel. 

Ahol vagyok: létem kigyúl és fénnyel 
mutatkozik, mint pályaudvar éjjel. 


Mert minden idehordott elmúláson 
kinő a fű, és gyalogol az élet. 
Magába szőve szétbogozhatatlan 
teremti önmagává az Egészet. 


Palánkok árva rothadásban állnak 
foghíjas léceik között zizegnek 

az oda-vissza nyüzsgő mozdulások 
és minden fölöslegeset kivetnek. 


Ahol vagyok: sziámi-iker létben 

egymás testéből él múlt és valóság. 

A gyors szikét rejtsd mélyen el zsebedbe. 
Nem metsszük ketté közös bizodalmát. 


Szenvedjen, kiben halott hiedelmek 
temetetlen döge hever hívatlan. 
S a titokban már megnevezhetetlen 
kívül marad a listázó tudatban. 


Míg énemmé buggyan a változásban 

az elfutó s örök — hasznos szerelmet 
gyámolítok a magban és gyümölcsben — 
hódít s behódol maga is a rendnek. 


1992 

ÉS ORFEUSZ 
VISSZANÉZ... 


A szellem ott van mindenütt: 
idő és tér beléje tárva. 
Mikor találjuk fel, miért... 
Van, aki végig cipeli 
ostobaságai nyűgét. 


A szellem ott van mindenütt. 
Leng a fűszálban öntudatlan. 
Kőmívesné lesz, nyöszörög 
századokig hörgő falakban. 
Lehet, megáll, magát mutatva 
int ujjadon, még el se rebben. 
Pisszen a csend. Sercegve lobban 
véred felől, agyad felől 

egy gyufagyújtásnyi titokban. 
Teázz nyugodtan. Írd a lapra: 
a szellem mindenben örök. 
Örök a titka és nyugalma. 
Akárki lelne rá: kimondva 
ugyanaz lesz, ugyanúgy éled. 
Képletté válik, magába gyűri 
a részleteket s az egészet. 
Morzsájában is a kenyér. 
Idézi mindazt, mi lehetne. 
Törvényével mutatkozik 
cseréld akár az egyszeregyre. 
És valahányszor megtaláltad: 
bámulhatsz, milyen ismerős. 
Milyen közel van ez a távlat. 


23 


FINTA Eva 





24 


Kotorsz utána, lázadsz érte 
toporzékolsz, sírsz is talán: 
szenvtelen, hozzáférhetetlen 
nem hódol, nem hódít, lazán 
pókháló-szálon lóg a léten 
pillantását se foghatod 

pedig figyel, és látásából 
magadat ki nem vonhatod. 
Csak tévedj, ronts, bukj el egészen: 
semmisülj önmagad alá. 
Hagyjon faképnél minden éden. 
Majd ott terem a széthullásban: 
új cél amegsemmisülésben. 


Mikor végleg eszköztelen vagy: 
kudarcaidból születik. 

A romokból ismét kibuggyan. 
Hogy semmi lettél, feltalálod 
kilakoltatott önmagádban. 

SZÁRSZÓ 


A nyár megmártja magát, agyamban pancsolva 
legyint 

szétszórva a tárgyak, az árak drága orchideája 

de művi a készlet, benne elevent úgyse tapint 

se a szem, se a lélek, lekonyulva bukik 

a lélegzet nélküli, elbabrált tárgyi világra. 


A temetőben, mondják, ledöntve a költő síremléke 
— kinek fájna a sír, ha nincsen népe a Nagynak — 
butikokba szorult a butik összes angyali cukra 
mézes szájjal a gyermek tépi magát csak odáig 

hol tőzsdézik a játék, s hintázik az árak napilapja. 


Menekülni? Hová? Ide jöttünk pihenőre, reményre 
a töltekezés nyármelegét beimádni 

balatonszagú szél szederágán felkarcolni a bőrünk 
ha kiitta nedveit már a nap is, s csokoládét 

nyal rólunk, dzsungelbéli babákról. 


Szedd össze magad, feltépi a lélek orgonasípjait ott az 
a sírhely 
ahová kimegyünk, pár vérvörös szegfűvirággal a 
kézben 
felocsúdni magunkra, belenézni a lét nagy magasába 
s a mélybe. 
Már szorgos táblák igazítnak is útba 


22 


József Attila első sírhelye merre rejtekezik. 


De hol az a sírhely? Rémülten kapkodom össze 
az útmenti tájat 

mit rákattintott egykor valaki az elmúlásra 

a sírók, sírásók távlatos egyvelegében, háttal a 
fénynek 

háttal a szembesítésnek, belezárva a télbe, zokogásba. 
A síron semmi. Se név, se jelzés, se tábla. 


Három tölgyfa vigyáz csak. Az élet. Már tudja a 
látogató 
ki a társuk. Hisz minden kis síron önfeladóan: nevek. 
Ez az egy nevesincs betontakaró, tölgyfavitézes 
csak ez lehet az, hol egy nemzet levitézlett. S átnéz 
a lombokon, fényeken, rajtunk az isteni gond-viselés. 


A sír, ahol nemzet és költő süllyed a mélybe, a 

szentség 
lám jeltelen és dacosan itt űz csúfot a létből. 
Kiröhög Herder jóslata betonburkolatából 
lepusztul róla Sütő András és Mikes Kelemen 
kicsi Kárpátalja, te mostohatestvér, szólalj. 


Már társtalanok a csodák, a biztos holnapon csak az 
űr hízik kerekebbre 

vízihulla-kövéren úszik a Léthé vizén 

angolna-járvány, hulla-járvány löki mélybe hogy 
visszadobja 

s ringatva vesse a nyálkás partok elé. 

Ki vigyáz most? Csendes a titkok isteni szobra. 


És mégis: a tölgyek karcsú derekában árad az áram 
az önmegadás, elvágyás szomorú görcse az ágakba 
menekült 
a , majd eltűnök hirtelen" jóslata lebben a lombban 
szomjas utókor, idd a szavak fészekmentő szigorát 
idesejti a lomb pihegését, s kibeszéli a múltat a tájék. 
S kibeszél bennünket a jelen, még ez a sírhely is 
rólunk töpreng 
kicsoda nép ez, kicsoda ország, kicsoda költője a költő 
dél-afrikai hercegek nyúlnak érte koszorús fényben 
olasz diákok habzsolják nedvét, igazát 
az Isten is békén eltűri jobbján, törékeny titkaival. 


ÖRÖK PARTOK 





Megölelte a tájat — övé ez a táj. 

Megölelte a szegények szégyenét — nekiadtuk. 
Megölelte korát, beleroppant az a kor 

s az ölelésbe beleroppant a költő maga is. 

Megölelte a kor, s csigolyáit gyöngygurulásra cserélte. 


Öleljük vissza széthullt szellemét jelenünkbe 

öleljük vissza széthullt verseit a jelenbe 

öleljük széthullásainkat össze 

kiket kimondott, feltárt, eljövőt is 

öleljük vissza a folyamatba, széthullásunk 
haldoklásaiból. 


1992 

AZ IDŐHÖZ 


Taníts meg, rengeteg idő: 
bátor legyek, akár a játék. 
Inkább pimasz, mint ostoba 
hiszen jár néha az ajándék. 


A lapítók ügyefogyott 

apadó, apró kis ügyében 

ne legyek mákszem vagy homok 
de kinek jár olykor az éden. 


Legyen bátor a tétlenség: 

nem talmi renddel elodázott 

de boldog ívű, delejes 

mely átfog rendet, rendszert, káoszt. 


Taníts meg, rengeteg idő: 
milyen kevés vagy, milyen elvett 
milyen fosztásban vétkező 

s csak teljességben a kegyelmed. 


1992 

BETLEHEMI 
CSIPKEKENDŐ 


Fehér csipkén varjúének — 
hűl a táj és hűl az élet. 
Csipkekendőn varjúének. 


Varjúének csipkeágon 
hó piheg halott fűszálon 
varjúének ver a tájon. 


Ül a jászolban az élet 
gőgicsél egy nagy kísérlet 
fészekbe bújik az ének. 


Térdepelnek vének, vállak 
érintenek vénhedt vállat 
párolognak, mint az állat. 


Borjak térde rogyva roggyan 
térdepelnek az alomban 
fázódnak mind egyhalomban. 


Sír a kisded, a madonna 
melegét köréje fonja 
gyöngyét ékszerként befogja. 
Fejük fölé csillag robban 


— édes tej kicsiny torokban — 
tündököl a nagy titokban. 


Köténykébe friss kalácsot 
árnyékos pillára álmot 
kistálkába mécsvilágot 
libbentsetek, lenge árnyak 
lássanak, kik odaállnak 
gyermeknek vagy kisbáránynak. 
1992 

VERONIKA-KENDŐK 


Pardi Annának 


A megváltás szüneteiben fondorkodó magány 

az elhagyottság békanyálhártyája a megrekedt vizeken 
a megváltás szüneteiben arccal a vízbe fordult gondolat 
arccal a sárba fordult kétségbeesés 

tejút-pöttyös kiütések a bőr alatt 

viszkető betegségtudat, eszmélet-hányinger — 

a megváltás szüneteiben kiakasztott Veronika-kendők: 
gyermekpelenkák a nap tűszúrásai alatt. 


És felnőtt költők lengetik a kendőt — 

béke van, uraim. 

És fehér gyolcsokba égetett feltámadástudatunk 
illatos fiókokba kerül számolatlan. 


1992 

GYERMEKLESEN 


Lassan kinövik a kabátot 

a kisruhát, a kiscipőt 

végül bennünket is kinőnek. 
Csak ne hiába! Ne hiába... 


Mozdulatukat zabolázzuk 

lessük agyuk áramait 

a lélekben a kis szikrákat 

s ők visszalesnek, mint a tükrök. 


Mérjük karukat, vállacskájuk 
lábukat és hogy milyet lépnek... 
Dalocskákban buggyan a hangjuk. 
A dal miénk volt. Most övék lett. 


És így tovább. A föld, a csillag, 
a lét a kozmosz távlatában... 

S amíg befogják, ami kint van 
lassan kibújik, mi van bennük. 


Lassan kibújik, mi van bennünk. 
S már azt kutatják: mi hiányzik. 
Legyenek csak egészen mások. 


Változatok a változásban. 


1992 

KRUMPLISÜTÉS 


Ki jön velem krumplit enni? 
Krumplit enni ki jön vélem? — 
Magányosan áll a Holdban 

fél országnyi gyermekségem. 


Én vagyok a játék háza: 
engedelmes, ellenálló — 
gyermekeim birodalmán 

— önmagamon — messze látó. 


Ki jön velem krumplit enni? — 
Hogy a Holdtól visszavettem 
gyermeklelkem, két kis kölyköm 
bújócskázik a szívemben. 


ÖRÖK PARTOK 





INTELEM 


Amit kiszelsz a mindenségből: 

az csak szelet. 

Születésnapi tortádat trancsírozod: 
az életed. 

Istenre sandítva figyelsz 

míg majmolod 

kutyádat, kinek ami jut 

csak azt dobod. 

Bensődnek csupa maradék 

a jutalom. 

Kérdezd meg Villont. Mennybe ért 
a poklokon?... 


Utóirat: 

Herceg, akivel kövér asztalod 
megoszthatod 

vigyázz: kutyába sem veszi 
ha jóllakott. 


1992 

HELYBENFUTÁS 


, A múltra irányultság és a jövőnek a nyelvi korlátok 

által akadályozott elgondolása azt is eredményezi, 

hogy a jövővel nem nagyon foglalkozhatunk." 
Miklós Pál: Idő — kínaiul 


Egészen kínai vagyok. 

Nem mustrálom a tegnapot 

vagyok — a holnap csak szavak 
bugyrába rejtett csillanat 

se anyaga, se tere nincs 

ajtó, melyen nincsen kilincs 

s mondhatod: lesz még, ami nincsen. 
a VAN szuszog minden bilincsben. 


Egészen vagyok úgy, ahogy. 
A térben órarend ragyog 
sikátorok: csellengenek 

a sokak és egyetlenek 
mutatóujjra jár a nap 

nem múlik — van, mégis halad 
már változásában is ismerős 
jövőt idéz, pedig maga az ős. 


1992 

VILÁGOSÍTSA 
ARCODAT 


2 2 


Serfőző Simon 50. születésnapjára 


1. 
Világosítsa arcodat a Hold 
ha egünk feketére komorult 
felgyújtott versek éjszakáiban 
eged sose legyen csillagtalan 
mindig találd meg fényadó tüzed 
zsebedben toll lapuljon és füzet 
ostorlámpák alatt vagy asztalon: 
mindig adódjék írni alkalom 
mert amíg írni tudsz, írástudó: 
az éj retten, a fény gyarapodó. 


2: 
Világosítsa arcodat a Hold 
ha már a Nap hatalma kifakult 
ha üszkösödne rettentő tüze 
vagy számon kérni többé nem ügye 
bitangnak, szentnek — sugározz magad 
mint az urán, a jó szándék, a fagy 
pólyából is villantja karmait: 
rejtve is hassanak hatalmaid 
bitang vagy szent álljon eléd takarva 
süssön át rajtuk hiteled hatalma. 


3. 
Világosítsa arcodat a Hold 
ha már a jó, a rossz egyként koholt 
ha semmiségek nőnek fel az égig 
ha szemétre dobják a jót, a régit 

s új gonoszok oáznak új divathoz 
hasznod haszontalan, csak haragot hoz 
ha nincs remény se jobbra, se különbre 
és semmi méz nem csurran az ürömbe 
örömre lelj önnön valód fokán 

ha egyedül, ha ront is a magány. 


4. 
Világosítsa arcodat a Hold 
mások kutyáját ne halld, ha csaholt 
csaholjanak holdarcod udvarára 
vágd fényedet a csahos horpaszába 
legyen fényed íve, tüze szabad 
melyben kiteljesedik igazad 
s míg mások piacolnak tülekedve 
fehér fényeddel nekik is üzenj le 
számolják csak holdfényben semmijük 
hisz aprópénz hatalmuk és hitük. 


5. 
Világosítsa arcodat a Hold 
ha már a Nap roskadva beomolt 
s magába temetetten füstölög 
fáradt vulkánként, hevét a rögök 
a mélybe fojtják, és csak pára leng 
pernye és pára, hogy a végtelent 
gomolygó sűrűjével befagyassza 
s holtan pöfög a homályos magasba — 
emeld arcod elé a holdhideg 


2 7, 


riadtan rebbenő ítéletet. 


1992 

KARDAL 
KASSZANDRA KÖRÉ 


Etethetsz kisdedet, naposcsibét 
kiteljesedik, Kasszandrám, sorod. 
A bűn száján még gyöngyözik a tej 
de koravén szemében jel lobog. 


A jóslatokra jól vigyázzatok 
folyónk csendes, a tenger háborog. 


Hogy Kasszandránál járt öreganyánk: 
bolond beszéd, amit onnan hozott. 
Etesd csibédet, karon gyermeked. 

A táj kihajt, a föld szépen szuszog. 


A jóslatokra jól vigyázzatok 
a tenger csendes, folyónk háborog. 


A kisded vért szopik, csibénk beteg! 
Istenhez szól a borjú, míg rogyik. 
Etesd a földet, hadd hízzon a táj! 
Hitünk bevérzik újra alkonyig. 


A jóslatokra jól vigyázzatok 
folyónk csendes, a tócsa háborog. 


Igyunk, együnk, az éj semmit se tesz! 
Szemére húzza záros ujjait. 
Fecskéket röptet, él az alkonyat 

és újjászületik új alkonyig. 


A jóslatokra jól vigyázzatok 
a tócsa csendes, folyónk háborog. 

Az égből hullt esőt se hidd nagyon. 
Úgy veszteget, szeszéllyel, mint a fény. 
Kihűlnek nedves szájú fellegek. 
Munkál s átgyúr mindent a lelemény. 


A jóslatokra jól vigyázzatok. 
Folyónk csendes. A túlpart háborog. 


Etesd a fényt, itasd a felleget. 

Az isteni gyeplő emberkezekben. 
Hajrá, fusson kerék, négyláb, hajó! 
Angyalnak jött, kit sátánként temettem. 


A jóslatokra jól vigyázzatok. 
Folyónk csendes. A két part háborog. 


1992 

NEM KÉRDEZEM... 


Már nem kérdezem, mit akar az Isten: 
bennem akarja úgyis, mit kíván. 

Tükör vagyok? Vagy épp hangyányi láncszem? 
Hogy híd, vagy part? Loboncos fűzfaág?... 
Már végleg mindenségbe erezetten 
mindegy, hogy mit akar az Isten 

mert bennem hordozza magát. 

A vas, a víz, a tűz, az illatok 

párák, gomolygó testű melegek 

tócsák csillaggal, napszilánkosan... 

már nem kérdés, hogy melyikük legyek. 
Felnapraforgózott mezőkön képzeleg 
papíron is, bár csend van, és szobám 
három falán matat, babrál a szél — 
felnapraforgózott mezőkről képzeleg 

a bűvös ész, a hófehér papír. 

Vagy bodzasorról, útmentén a nyárról 
ahogy szökik, körül se nézve, fel. 

A dárdás nyárfák igyekezetével 

szökik szemem mind följebb, ha figyel. 
Hogy Sors? Velem vagy ellenem igyekvő? 
Hisz ellenemre is velem marad. 

Olvasni kell a mindenség szeméből 

s szavakba göngyölni a dolgokat. 


Sírást tanultam, örömet tanultam 

s tanulom mindazt, ami kényszerít. 
Minden irányba szétbogozhatatlan 
lökődik létem, s mint amikor baj van: 
némán figyel, és tanulva tanít. 


1992 

EZ HÁT A TÉR... 


Mi az, mi súlyos 
roppantul anyag 

(ami roppan: 

mindig belül marad) 
mitől a tér 
tömb-nehezékei 

a kőszirtek, a sziklapadozat 
(ami belül köt: 

sokkal súlyosabb) 
miért ragad magához 
nyom, emel 

mi bárhol másutt 

nem az, csak a jel 
jelzi, hogy ilyen 

ami ismerős 

de nem rokon 

veled nem egyidős 

az ismeret 

hogy meglelted magadban: 
ez az a völgy 

ez az a domb, a katlan 
ez az az út 

az utca s házsorok 

mi veled nőtt 

benned korosodott 

mi hát a tér 

és mitől lesz anyag 

az ismeret 

mitől árad-apad 
miféle kémia dédelgeti 
hogy örökösben is csak egyszeri 
viszed magaddal 

s nincs feltámadás 


ÖRÖK PARTOK 





ami kiújul: 

emlék, nem varázs — 

mi hát a tér 

mikor emlékezet 

mutatja csak 

vagy a lélegzeted 

a pulzusod, az agyi áramok 

(az aurádon gépfegyver-nyomok 
behegedése: újra benne vagy ...) 
ez hát a tér 

hol megláttad magad. 


1993 

BUROK 


Bezsugorítva ebbe a bőrbe 
gyámoltalanná sikkad a bátorság 

a szárnyak burokba gyűrve 
viszketnek és csiklandanak 

a belső tér, a tágasság kisurran 

a bőség, az érett gyümölcs leve 
rákeményedik mézgaként a burokra 
holott a buggyanás az eleme. 
Bezsugorítva ebbe a bőrbe 
száműzött terpeszkedések nyomait 
csíkozza a bőr, akár a kismamák hasát 
a tengerjáró magzat feszülése — 

s a vonalak írások a végtelen időn. 
Ki olvassa majd, olvassa-e valaki — ? 
Viszolyogva tántorog a burok előtt 
míg önnön burkába préselődve 
küszködve kapkodja a levegőt. 


1993 

ÁBRÁK FEHÉRBEN, 
FEKETÉBEN 


Teleírt papírlap a táj. 
Fehérben feketével, 
jegenye-firkákkal, 
barázda-sorokkal, 
jégtükrök villanásaival, 
nyírfák törzsre írott 
költeményeivel, 

fehérben feketével, 
feketében fehérrel, 
zuhanó varjakkal, 

íves szárnyak 

levegőbe rajzolt ábráival, 
felszálló, olvadó jelekkel, 
februári párákkal, 
szívmeleggel, tollmeleggel, 
feketében fehérrel, 
fehérben feketével, 

földre karcolt, 

égre rajzolt 

agancsos vázlatokkal, 
egyértelmű, magát kitáró 
meztelen látvánnyal, 
jelekkel, 

a röntgenképek tárgyilagosságával, 
mint a betűk a papírlapon. 


1993 

ÁPRILIS 


Az irtás helyén homoksivatag 
gólya bóklász, gallyak után kutat 
a szemhatárba fércelt nyárfasorból 
kikopnak a varjúhadak. 


A szomorúfűz haja egyre szőkül. 
A gyep: selyembe fordult zöld pihe 
a felhők zúgó vonulása rálóg 

a csupasz fák kócos tüskéire. 


S miként ha finom kelme felrepedne: 
szakad a szélbe, ágba botladozva 

a szürke, könnyű tüll, s e szoknyás árnyék 
tépett csipkéit esővel siratja. 


Jaj, sírdogáló kisleány-tavasz! 
Vézna, esetlen, éhesen zörög 
kis mellkasában gally és áhítat 
gyöngy-könnyeit felitatja a rög. 


Perdül a széllel, fordul az idővel 
csapzott haja kis arcára tapad 
rátekeredik könnyű derekára 

az április, e színtelen szalag. 


1993 

TEREK ABLAKOMBA 


A távlatok hideg hisztériája 
április-hullámzású bódulat 

a horizont körül köröz, kering 

és ablakodnak koccan néha szárnya. 
Sirálysikoly, tengermoraj hívása 
csalása csel, álság a szelleme 

mit kitenyészt benned: szivárványhártya 
kékfény-lidérc, északfény hidege 
láng-árnyék teste tűnő, átüzen 

az imitáció rajta kékkel befestve 

s e láttatás a látótérben folyvást 
nyugvóhelyét kutatja, hol fakad 

a hihető, a biztos horizont 

mit összevarr a tájjal és kibont 
fehér galambok éber villanása 

és Pénelopé szőttese után 

e plagizáló ötletet vigyázva 

az ablakodba írja íveit 

a szárnyalás izgága mágiája. 


1993 

SZISZEGŐ 


szirom szitál 

szorong a szél 

a száj széled 

sziszegve szemközt száll 
egy szárnypihe 

szurkál a szívtájék — 
színig tavasz. 


1993 

ALKONYAI-PILLANAT 


Te glóriás kohótűz! 

Fehér izzásba csobbant fény-göröngy! 
Gyűrűző fellegek medrében vakító égi máglya! 
Hogy hull az izzás a tájra 

hogy vibrál a kő, a házfalak! 
Totálfényben vakító irkalap- 

fehéren, magas-hőfokon, mégis keményen: 
milyen élesek, milyen sarkosak! 

A tokaji hegy kék keble fölött 

a sárguló, éber alkonyat 

rajta örvénylő felhők nehezéke 

ahogy szemlátomást halad keletre 
maga alá gyűrve a kobalt habokat! 

A zsenge nyárfák angolvörös rügyeire 
rajzolódik a látvány hideg tüze 

míg pattanó zöld füzesek kerítenek 
folyondár, megrekedt tükörvizet. 
Éber, ostromló-égő alkonyat! 

Az ég egyszem-nyílása ráhasad 

a földfelszínre kirakott világra. 
Gyújtja, izzítja, amíg fókuszába 
szorítottan a nap aláhalad. 


Kenézlő, 1993 

TAVASZ- 
FELTÁMADÁS 


Valami rendkívüli vár a világban 
amit nem láttál, amit sose láttam 

a dolgok hívása ide hallik 

ahogy a fűzfa gallya hajlik 

madár rárebbenése rázza 

körbemutat a fecske szárnya: 
világunk átjárható labirintus 

benne a pillanat keresztjén Krisztus 

a függőség vaskos kínjaiba verve 
nem adatik az ájulás kegyelme 
mindent józan harmatvíz permetez 
éleszti, fenntartja figyelmedet 

s magadra látva a kereszt magasában 
nem szólhatsz már csak magadról bátran 
a dolgok elveszejtik őserejüket 
Sámsonok, kiket megnyírt a szédület 
mit is tehetnél országos ügyekben 

se országod, se néped nincsen 
egyetlen támpontod ez a kereszt 

mit nem eresztesz már, mi nem ereszt 
s nem vallásos mágia írja a szádra 
hogy minden élőnek lehet égi mása 
mert egyetlen magadat ha behelyettesíted 
lehetnél sármány, gólya vagy a fészek 
a tavalyról maradt gallyak fióka-háza 
fészket bújtató nyár, tüskés akácfa — 
érzed, micsoda sajgó szédület 

vonz szét a tájba, mi minden lehet 
fészekrakója időkoronádnak — 

körben kicsi pilátusok vigyáznak. 


1993 

MEDITERRÁN 
LÁTOMÁS 


Velencében vagy valahol 
amerre sose jártál 

egy téren állsz, a fény vakít 
a tenger kékje felszáll 

az ég azúr, magas, kitelt 
távolba lengő hártya 
burkában szikkadtan piheg 
a kövek sókristálya 

tüzes virágok gyöngyözik 
dús fűszerét a csendnek 

a virágárus szivárványt 
locsol, vibrál a permet 
ráérsz, nem vár dolog, találka 
fehéren állsz a térben 
galambburukkolás ragyog 

a márványkocka délben. 


1993 

AZ A PILLANAT 
A REPÜLÉSSEL 


Köröttem széna-, szalmaszálak 
puha, meleg az oltalom 

e fészket el miért hagyom 
mikor anyám csőréből csippen 
virgonc és biztos kukacom. 

E fészket el miért hagyom? 
Az illatok is ideérnek 

odafent felhőlelemények 
alattam: csupa izgalom. 

E fészket el miért hagyom... 
Iszonytató a mély alattam 
karmom a fészekszélbe mélyed 
— e fészket el miért hagyom — 
borzongatnak sötét veszélyek 
szárnyam emelve intelem 
anyám köröző verdesése 

— e fészket el miért hagyom — 
hol van a tegnap menedéke 
alattam habos zöld, fölöttem 

a kék magas rugdossa szívem 
— e fészket el miért hagyom? — 
szél fodra száll a szívverésre 

s billen szárnyam vitorlavászna 
lábam alól a fészek elfut 
kicseng csőrömből remegésem 
még köthetnék anyámmal alkut 
kifut torkomból szívverésem 
szárnyam vitorlavászna felkap 
fejem magasba tartva szállok 
íves szárnyam remegve felcsap 
s nyílként zuhanva, felszökellve 

és ismét dermedt zuhanásban 
majd fejem újra fölemelve 
tapasztalom: röpít a szárnyam. 
S amíg körözve jár utánam 
anyám, már elmosódik kéken 
milyen is volt a fészek széle 
hogy hullt alá a szívverésem 

s majd újra fészkembe húzódva 
begyemben, tollaim közt éled 
az elválás hívó varázsa 

a pillanat a repüléssel. 


1993 

SZOBOR 


Csak ül. 

Csak áll. 

És mozdulatlan 

felszállna minden mozdulatban. 

TÖRTÉNELMI 
VÁZLAT 


És egyszer csak megtörténik. 

És attól kezdve minden másként lesz. 
Folyamatosan másként. 
Állandóan másként. 

Mígnem a másként: más lesz. 
Ami más lett, már az is más. 
Majd ez a más: állandósul. 

Ami állandó: az már az, ami. 
Valami, ami folyamatot kap. 

ÉL, mozog, gyarapodik. 

Pedig állandó. 

Sosem tudod, hol vagy benne. 
Benne vagy, benne vagyunk. 

Az állandó folyamat valamelyik szakaszában. 
Talán már nem az elején. 

Mert állandó. 

Az, ami. 

Régóta. Egyre régebben. 

Aztán: mintha örökké. 

Mintha másként nem is lett volna. 
Nem is lehetne. 

Aztán megtörténik, hogy másképp már 
nem is lehet. 

Úgy van, ahogy. 

És folytonosan. 

Aztán kérdez a kérdés: 

meddig tart még, ami tart? 
Mintha már a végén lennénk. 

De még nem vagyunk. 

Még minden olyan. 

Még minden folyamatos. 

Kicsit rosszabb. 

Kicsit kopott. 

Kicsit laza az, ami van. 

Laza és foszlott. 

De még megvan. 

Még liheg. Igyekszik. 

Csak talán már mégsem egészen az, ami. 
Talán már valami más is. 

Kicsit más. Levegősebb. 

A réseken átüt a fuvallat. 

A réseken átüt a mozgás. 

Pedig képtelenség. 

Pedig lehetetlen. 

Mert minden az még, ami. 

És aztán egyszer csak: megtörténik 
az, ami várható lett volna. 


Csak képtelen. 

És attól kezdve minden más. 

Más kezd lenni. 

Olykor nagyon. Máskor alig. 

De ami más — szokatlan. 

Bele kell tanulni. 

Bele kell rázódni. 

Mert más. 

Egyre másabb. 

Majd az a más: megtalálja anyagát. 
És már önmaga. 

Elindul útján. 

És akkor már folyamat. 

Már érzed, hogy nem az, ami volt. 
Mert idegen. 

Valami más, ami még idegen. 

De nem áll le. 

Halad. A folyamatba. 

Gyökeret akar verni. 

És megteszi. 

És számolod: hányadszor már? 
És lesed: megtanulhatod-e? Még. 
S közben ráébredsz: 

valamelyik más már megtörtént. 
Ismerős. Mintha visszatért volna. 
Csak más. 

De egyre inkább önmaga. 

És elfogadod, mert ez a te időd. 
Még a tiéd is. 

Amíg benne vagy. 

A folyamatban. 

A tankokat elfelejted. 

A hullákat elfelejted. 

A zászlókat elfelejted. 

Elfelejted a pénzeket. 

Elfelejted, hogy elfelejtetted, 
amit láttál. 

Csak a fájdalom emlékezik tökéletesen. 
A bőröd emlékezik tökéletesen. 
A gyomrod, a zsigerek, az indulat. 
Szemérmetlen időutazásban 
elébed dobhat bármit. 

Ami mindig ugyanaz. 

Mert jelentése másíthatatlan. 
Mert jelentése örökös. 

Mert jelentésében az erkölcs. 
Mert ez a jelentés az, 

amiért egyszer csak megtörténik. 
Amiért egyszer csak más. 
Folyamatosan más. 


1993 

SZAVAKBA 
ÁGYAZVA 


A szavak béklyójába verve 
gondolatig hanyatlik a vágy. 

Több tapadna a képzeletre 

ha nem sodorná agyadig magát. 

A fogalmak lim-lom jeleit nyelve 
csapdos, fuldoklik a megfogalmazás. 
A zenéig, a csendig menekülne 

hogy ismeretlenné zsúfolja magát. 

A megszólalás kockázatában lázad 

a kimondhatatlan, a nincsen-rá-szavam; 
ahogy a vasárnapok tiszta egén 

az égő labda földig zuhan. 
Oltár-lélekkel, szobormereven 
dermednek ismeretlen mitológiák. 
Felszállni, madár-egykedvűen: 

mi sem lenne természetesebb — 

s szavakba ágyazva (földbe a fák): 
elhúz értelmed mellett a sejtelem. 


1993 

A SZIKLA ADJA 


D. P.-nek 


A szikla adja lényed, 

nem a Víz; 

a roncsolható, zúzott anyagok 
szétdúlt, átszerveződő halmaza 
rajzolja minduntalan alakod. 

A szikla adja lényed, 

nem a Víz. 

Bár nedveid a tengerbe szakadva 
hömpölygetik, simítják ráncaid: 

a szikla adja lényed, nem a víz, 

a roncsolható, zúzott anyagok, 

s szétdúlt, formátlan alakváltozásban 
roppantják arcod, erőd, haragod. 

A szikla adja lényed, 

nem a víz. 

S az összemberi, makacs roncstelep, 
hol minden rész, részlet, elem, darab: 
keresi, tárja, rengeti eléd 

folytonos, rakosgató szédülésben 
rendezni kérő teljhatalmait. 

A szikla adja lényed, 

nem a Víz. 

Roppan roppant halmazba tömörítve 
az alsó régiókba száműzött 
múlt-kacat, múlt-tárgy, múlt-kő, 
múlt-szövet, 

zsibongva reccsen, szól, komisz nyomásban 
siránkozva a jelen felszínig. 

A szikla adja lényed, 

nem a víz. 

Folytatható vagy fémben és kövekben, 
sók selymében, savak sikoly-marása 
alatt rajzoltan, ábrák folyosóin, 

a mélyedésben, homorú alakban, 

a negatívan rajzolódó képben 
eltömítődve, újra képbe marva, 
átváltozásban újrafogalmazva, 
térképes szövevényben, hol határok 
nagy forradalmai írják léted, a győztes 
kudarcok részletéből alakítva 

vonzóvá mindazt, ami még taszít — 

a szikla adja lényed, 

nem a víz. 


1993 

SOKKOLNAK SZÜNTELEN, 
AVAGY GYŐZZÖN VÉGRE 
A TI MAFFIÁTOK! 


Sokkolnak szüntelen s alapos 

gyanúval élve, hátha nem bírom ki, 
sokkolnak vértelen és ténytelen, 
minekutána nem gerjeszteni 

a ki tudja mit: 

régóta nem otthonos. 

Sokkolnak sokan és folyamatos 
hullámzásban terpeszkedve 

a pillanat, a tér 

a terjedelem tömegével, 

sokkolnak simán és tárgytalan, 
témátlan derengéssel, 

áttűzdelve a zúzmarás pára 

gomolygó anyagát a valami 
tűhegyszúrásaival, rejtett 
rendreutasításaival, 

hogy ki nyugalmam Noé-bárkájában 
pillanattalan ringok 
(bársonylebegésem a táj tenyerén, 
titoktalan játékaim e ringás melegében: 
anyaöl-lágyban, sós-szomjas kortyolásban...) — 
átzökkenjek a fedélzet innenső oldaláról 
a túlsó oldalára, 

az ár terjeszkedő dühöngés-sodrába, 
át-, és el-, és szét-, és össze-, 

míg tör, ropogtat, szaggat, csapdos 
öklös-körmös erejével, 

és saját partjára hullajtja hulláimat. 


1993 

KISZÁMOLÓ 


Neked semmi, nekem semmi 
csak ne kéne lépre menni... 


1993 

JELMONDATOK 


ÁT KÉNE TÖRNI MINDEN FALAT 

AMI ELVÁLASZT MEGREKESZT GÁTOL 
ÁT KÉNE TÖRNI MINDEN FALAT 

AMI ELVÁLASZT MEGREKESZT GÁTOL 
NEM TANULHATOM MEG AMI NEM IGAZ 
NEM VEHETEM ÁT MÁSTÓL 

ÁT KÉNE TÖRNI MINDEN FALAT 

AMI ELVÁLASZT FÉLRETÁJOL 

Szegény dolgok, esetlenül 

szoronganak, fenekednek 

bujkálnak elvadult arccal 

bűnökké testesednek; 

burjánzanak, terebélyük 

alámossa a létet. 

Beszakadt bányajárat: 

aládúcolni is félek — 

ÁT KÉNE TÖRNI MINDEN FALAT 

AMI ELVÁLASZT MEGREKESZT GÁTOL 
ÁT KÉNE TÖRNI MINDEN FALAT 

AMI MEGTÉVESZT FÉLRETÁJOL 





1993 

PROFÁN BÚCSÚ 


Semlegesítse vegyszer, véred 
ezt a kihűlő ezredvéget. 

A dilettáns poklok helyébe 

egy szakszerű éden ha lépne... 
Tocsogó pocsolyákra bárha 
gyepszőnyeg forrna s rajta járda. 
Bárkába gyömöszölt vigécek 
helyére ha zsenit cserélnek 

kik ingyen is erényesebbek 
mint vagyonért a kevesebbek 

és ezt a cserét elkövetve 
pottyanhatnánk át kétezerbe — 
ha ezt a puccsot megbuliznánk 
s nem szakadna linkség megint ránk 
a dilettáns poklok helyébe 

egy szakszerű éden ha lépne 

s ha Noé-fiúk legjavával 

a „szürkék hegedűse” tárgyal: 
az legyen legnagyobb reménye 
hogy velünk érkezik a révbe. 
Az ezredvégi kongatásban 

ha rend kolompol majd a tájban 
és titkokat levedlő termek 
terített asztalokra lelnek: 
semlegesítse búcsúnk élet 

ha temetjük az ezredvéget. 


1994 

EZREDVÉGI IMA 


Fésüld meg szavaim ma is, mint rendesen, 
Istenem. 

Ne lógjon fejemre honbú, bár ereklye, 
elhiszem. 

Stoppold a réseket, amit a képzelet 
kitagad. 

Láthassak stoppolt, de mégiscsak egybefont 
magasat. 

Lötyböld ki agyamat naponta, neked az 
semmi se. 

Szárazon, vizesen, mindegy, csak üresen 
add ide. 


1994 

CUCCPOLITIKA 


Dühöngj csak, tévedj, lélek, 
fényed: erényed. 

Nincs habja, pelyhe már a szónak, 
bevasaltak igaznak, valónak. 

A jók mondhatnak róla többet, 
mi a több vagy a könnyebb. 
Szemed sarkában lábad a szarka 
s betakarja pillantásodat, 

ha balga dolgokat vesz sugarába, 
s ha átlátni gyáva. 

Nézzem, lássam: kedvemre éppen 
mi fortyog a lében? 

A fazék tiszta volna, de másé — 
hússal töltve, s testes a limonádé, 
dádé. 

Puckos a szentem, az emberiség, 
kicsi fazékban pirul az ég, 

az isteni lég. 

Karomba veszlek, tél és tavasz, 
öleld a vastagabbikat, 

ha rügy fakad. 

Játszom, s imám a táj havazása: 
elnyílott kökényfa virága 

vagy annak a mása. 

Mindig az égi lesz a jelzés: 
leteremtés vagy szelíd kellés — 
de kitekintés. 

Hát vegyük számba lelkeinket: 
ki ad rá szoknyát, gatyát, inget, 
és ki legyintget. 

Kedves barátaim az Úrban! 
Amim van, azt is frissen túrtam, 
Anno "94-ben az Úrban. 


1994 

EZREDVÉGI SÉTA 
PORLADÓ TEREKEN 


Nincs bennem semmi, csak a perc 
suhog, mint parkban felzavart 
madárrajok, és visszaszáll 

a semmibe a pillanat 

akár a visszacsendesült 

bozót közé a madarak. 


Lehetne arcomon mosoly 
vagy szél kikezdte könny-maszat 
bólinthatnék, ha kiderül 
kimondhatnám az igazat 

a titkok közé rejthető 
hamis-pénz rejtelmek közé 
sorolhatnám a napokat 
amikor mégis beborul 

de hát hiába menteném 
feltárja önmagát a csend 
mit megnevezni rémülök 
szétdúlja múló rejtekét 
világra jön, felém mutat 
kitakart látványaival 
szavakba foglalja magát 
terítgeti megnevezett 
vermeit elém a világ. 


Lehetne minden már nem így 
gyúrhatná más rendbe magát 
a foglalatba ágyazott 
képlékeny, ékkő-álca trend 
kiköthetné szabályait 


a feltételek piacán 

adna-vehetne lényegi 

és felejthető részeket 
feszítgetve a részletek 
magházait, mint gyermeteg 
csíra rúgja szét otthonát. 


Nyíltabban törhetne reám 

a következés síkjait 
felfedhetné, bazárosok 
kínáló gesztusaival 
dicsérhetné erényeit 

arányait és árait — 

helyette mindent eltakar 
csomagol és elcsomagol 
lezár, hermetikus burok 
minden kiváltható titok 

s rám sózza, meg sem kérdezi: 
mit adnék érte?, akarom? — 
Elmarkol bármit, zsebre tesz 
az értékét ő szabja meg 

s hallgat, vállát vonva vihog 
amikor teljesen kifoszt. 


Megállni, eldugni magát 
kicsenni csontos foglalat 
fogságából mégsem meri 
senki, hisz ő is egyszeri 

csak nyitogatja tétován 
kagylóhéj-burkát, tapogat 
illesztgeti, mit meg sem mért 
a kölcsönkapott napokat. 


1994 

VÁLASZOLATLAN 


Ki rusnya időnek kántora, szónoka, tolla, 
szócsöve, billentyűs gépzene-mindenható 
istene, isteni helytartóképű, kirendelt 
mindenes pofazsilipnyitogató 

kódisa, jámbor, ebszívű, falkakerítő, 
vakkantó, terelő tudora: 

mért hiszed, hogy a szavak 

nyomán a rend titka szakad, 

s rongyod, a Göncöl-csipkebugyi 
betakar ott is, hol a lélek, a csont 

idegen vacog a bőrben, 

hogy tőrbe dőlt nyíltszíni igazak 
vérmocskos hulláin kivirít 

az Egyetlen, az Örökös, 

a Végtelen, a Csupasz Igaz... 

Gőg ez, madaram, ásványi, oldhatatlan, 
kőzetesen üledékes, pohár fenekén csücsülő, 
mért hiszed, hogy a véges 

bírás, győzés tiéd lesz, 

hogy nem tűnik el, amit visz az idő?... 


1994 

ELŐSZÓ, 
AVAGY 

A KÖLTŐ KILÉP 
ALAKZATAIBÓL 


A lét-tengelyre spulnizódott létet 
feszítik kétfelé a pólusok. 

Isten felé vonszol a pozitívum 

az anyagig a negatívumok. 

Mindig a választásra kényszerített 
időkkel ringatott az idea. 

A lét maradt csak egymagában teljes. 
Amit gondoltunk róla: az soha. 


Az áramos, élő, eleven játék 

mit a törvény belülről bolygatott 
rendszerbe kényszerült, és katonásan 
bokázott, szabdalt, toldott-foldozott. 
Ugyan, barátom, mért kell képzelődnünk 
e színjátékban statiszták gyanánt? 

A folytonosban semmi sem közömbös 

a valós rend minden göncöt leránt 


komédiázó, szerepes ügyekről — 
átélt, felélt, szétrágott képzetek 

a csontvelőig rágcsált mámorában 
éheznek teljes, mély lélegzetek. 
Ha nem találod fonalát a létnek 
pedig temettél, szültél rend szerint: 
ne feleződj a felekezetekkel 

ne szállj alá a részletig megint... 

Ha már születtél, szültél és temetsz 
sorrend szerint, s a titkok anyaméhe 
életképesre gyúrta sejtjeid: 

ne vess semmit többé a lét szemére. 
Egész marad, ami nem csonkított 
mit nem cseréltél ezzel-azzal el 
nem könnyítetted, ami súlyosabb 

s nem nehezítetted, mi felemel. 


Herceg, ha lennél, hidd el, boldogan 
vezényelném eléd alázatom. 
De oly nehéz követni, ami nincs. 


Inkább valónk valóját vallatom. 


1994 

ANYAG-CSERE 


Pohárban a víz 

vízben a pohár 

szomszédolnak a dolgok 
ahogy esőben a virág 

virágban az eső. 

Átjárható az anyag. 

Minden ami magába fagy: halott 
de az anyag a halottal is egy. 
Átjárhatóak az anyagok 

eszi egymást az élő és halott 

a halottat az élő eszi meg 

az élő halottat eszik míg ehet. 
Átjárható az anyag állaga 
életből életbe vándorol 

egyik életéből kihalva 
beleszületik másik életébe. 
Mikor lesz vége minek hogyan 
mikor kezdődik mi miért — 
eszi egymást a végtelen anyag 
vég nélkül hal és születik. 


Pohárban a víz 

vízben a pohár — 
szomszédolnak a dolgok 
ahogy esőben a virág 
virágban az eső — 
átjárható az anyag. 


1994 

HALOTTAIMNAK 


A hold homállyal átdereng 
tirajtatok kik voltatok 
ifjabbik elmúlt életem. 


Átfedve most a kupola 
az éjszakai mélyszínek 
opál lengésű veletek. 


Köztem s az űr között lebeg 
elnyűtt emberi szívetek. 
Átfedve égboltom ezért 


hogy szűrő leng a Hold előtt 
s lencséje alig lát csak ért. 


Lengtek most már alaktalan 
anyagból feltört nyugtalan 
energiák és ingerek. 


Mint felvételen zongora 
már halhatatlan futama. 


Pedig a hangszer elveszett — 
örökre-nincs a szólaló 
de hangot fog a mennyezet. 


Legyen örök nyugalmatok. 
Felingerelt mélyhegedűk 
ne ríkassák meg a derűt. 
Hisz vagytok most már végtelen 
szeretet csönd és félelem. 
Utóirat. 
De utóbbit visszavonom. 
a szó hatalmát ki hiszem: 
bátorság kedves végtelen. 
1995 

ÁTHALLÁS 


Menetel az idő. 

Határain kis mezsgyét túr a kudarc 
kiiktatott arccal a megtagadott 

múlt vicsorítja meztelen vigyorát. 
Közönnyel nézem, mint kinek nem ideje 
ez a hontalan, senkié-se-idő 

melyet magába mos a folyamat 

(tenger a kavicsot, kovát). 

Ami csontjaimba köti a meszet 

— életidőm — azt ölelem 

s azokét, akikben lobogva ragyog a perc 
időmbe olvadva, velem. 

Tudom, hol tart a világ 

merre jár fegyver, kolera, ínség 

mit terített szét hatalmas tartományaiban 
az önpusztítás 

de szánni egyre kevésbé tudom 

pucér lelkű gazdáit 

kik a tejúton búgatják álomkocsijaikat 

s onnan küldik a megsegítést: 

levetett rongyaikat 

elnyűtt ízlésük hulladékait. 

Bizony, felhevült nyelvvel már alig tudom 
kimondani az eszmék varázsszavát 

mert bennem is oldotta e kor 

rajongó indulatait 

már nem fognak be az ideológiák. 

A meghasadt atommal megfelezte magát 
a végtelen idő 

ki-be jár huzatos járataiban 

a mester agyvelő. 

Átszerkeszti magát, hogy kicsusszanjon 

a mikroszkópok pillantása alól; 

el kell rejtenie, mit csak az elme ért 

míg nem a szív az alkotó. 

Valami rendet celebrál a perc 
mozdulataiban felemás hittel vacog a tudás. 
Mit meg nem él maga, hamis 

az eskü is árulás. 

Bedeszkázott ablakain az ezredvég nagy pavilonja 
vaksin figyel jövőnk felé 

szűkölve szűkül, zanzásítja magát 

egy kutyaólnyi foglalatba. 

Fölöttünk cirrog, dorombol a kozmosz 
nem éri béke porait. 


1995 

RÁKÉRDEZŐ 


Ha rákérdeznél napra nap 
miért mozog, miért zizeg 
miként ragyog, sötétedik 

a körülvevő s képzeted — 
ha rákérdeznél napra nap 
miért a szín s a színtelen 

az elhulló s a születő 

s miért ebben a végtelen — 
ha rákérdeznél napra nap 

a hold napot miért cserél 

a föld a holdat mint fedi 
mitől rajzik az éji ég 

s hová bujdosnak fényei 
csilla gbogár szárnyon hova 
zizeg az égbolt potroha — 
ha mindent tudni értenél 

s kérdeznél nap-nap új-megint 
nem tennél félre titkokat 
de nézegetnéd: ékszerész 
ahogy vizsgálja ékkövét 
csiszolva rajta folytonos 
szorgalmát, és e szorgalom 
betöltené az életét — 

ha rákérdeznél napra nap 
mitől lesz más az indulat 

a szívverés, a ritmusod 
mihez méri a tamtamot 

a döbbenet, a nyugalom 
hogy intonál az üstdobon — 
ha megköszönnéd napra nap 
hogy ez a játék befogad 
hogy nyitja-zárja szemedet 
a fény-sötét, és eleget 
tapasztalhatsz, hogy magadat 
kiteljesítsd és abbahagyd. . . 


1995 

DURUZSOLÓ 
KISFIAMNAK 


Magzat (varrat) 

magzat (varrat) 

nem adhatlak a kudarcnak. 
Tested testem folytatása 
időd időm maradása 
agyadban már csobog énem: 
patakocska, szellem-éden. 
Nem adhatlak senki másnak 
csak a folyton-folytatásnak 
jövő idő jelenének 

csak az örök feledésnek 
újrakezdő akarásnak 

mit a világ sose láttat 

sose mond el, sosem adja 
szádba fújni — ez a sípja 
az ő sípja, neked fújja 
minden újonc újrakezdő 
dobogását, táncos, fényes 
újrakezdő topogását 

lábad elé neked fújja. 

Ne körözz a feledéssel 

ne körözz a jelenéssel 

kis időknek kis kalitja 

sose fogja pelyhes vágyad. 
Áramlásod, áradásod 

ne szorítsa be a térbe 

a tenyérbe, a kalitba — 
áradj át a végességek 
végtelenbe tárt, igyekvő 
ózontöltetű magasnyi 

szabadságos kapuján át 
szétterjesztett önmagadba. 
Nem adhatlak senki másnak 
csak a végtelen tudásnak 
felfedező feledésnek 
(bolygósodjanak a részek) — 
magad légy a rend, a játék 
különb, amit kitalálnék. 


1995 

ANNÁNAK 
SZÜLETÉSNAPJÁRA 
MERÍTŐHÁLÓVAL, 
NEM PANEGIRISZ 


Hogy mit keresünk itt a földön 
és kit keresünk itt a földön 

és mért keresünk folyton folyvást 
miért lesünk ajtónyikorgást 

és mi az öröm ami várat 

ki lépi át belső szobánkat 

a küszöbök kinek köszönnek 

kik mennek el és kik is jönnek 

és miért ez a ki-be járás 

miért oly fontos ha kiszállás 

ha átmenő időleges csak 

mért tartanánk ha nem maradhat 
s mért küldenénk mikor maradna 
s ha elmegy mért zárjuk szavakba 
hová is zárjuk ami elmegy 

az emlékezet mindent elfed 

ha megszökünk mért jön utánunk 
hová tesszük mikor megállunk 

és mit keresünk benne rajta 
játékainkat ki akarja 

ki akarja miért és meddig 

hogy vele játsszuk végig ezt itt 
és örül vagy elégedett-e 

ha megtesszük amit szeretne 

s ha megtesszük mért titkolódzik 
mért esküszik ha folyton lódít 

s miért kívánja hogy keressük 
hogy magunkat vele szeressük 
és tudakoljuk térdre hullva 
hogy merre van a hadak útja. 
És mit keresünk itt a földön 

ha fentről méri mi kitöltsön 
mért kölcsönöz ha visszakéri 
mikor létünk neki tenyérnyi. . . ? 


1995 

KÖLTŐ NEM ÁRULJA 
EL ÁRULÓJÁT, 

MERT RÜHELLI 

AZ ÁRULÁST 


Valami nagyon szemérmetlen abban 
ahogy árul az árulás. 

Pedig nem vagyok tapasztalatlan. 
Mégsem segít a pillanatban 

ha rám szakad a perverz röhögés 

s hét és fél méteres bélrendszerem 
vezekelve remeg 

hiába tekeredek rá én 

éles csontjaim foglalata. 

Van valami szemérmetlen abban 
ahogy kiröhög a megöklözött szívverés 
a hasba rúgott ámulás 

a tüdőn vágott köhögés 

van valami szemérmetlen abban 

hogy még a test is cserben hagy 
akkor, mikor széthull a bent 
szerkesztett rend 

a míves ötvösmunka szétesik 

és a szó nem talál magára 

kellő megértést tanúsít 

ott, ahol épp a megértés esik kétségbe leginkább 
összeköltözik, összefekszik 

a dolgok árulásával. 

Mit is mondhatnál a szavak árulásáról 
kinyilvánítójuk árulását követően 
zsigerekkel kapaszkodó zuhanásban 

érintetlen szavaiddal 

szemelgetett szavaiddal 

őrizni érlelt szavaiddal 

mit is mondhatnál az árulás perverz pillanatában 
anyádnak, testvérednek, barátodnak, szerelmednek 
mit is mondhatnál az árulás szentségtörésében 

a megnyilvánulás pillanatában 

miféle kinyilatkoztatást 

miről 

hirtelen elhalt szavaiddal... 


1995 

MIKOR KIKÖLTÖZTEM VALAHONNAN 

S BEKÖLTÖZTEM VALAHOVÁ, 

AVAGY MIKOR KIKÖLTÖZTEM VALAKIBŐL, 
S MÉG NEM KÖLTÖZTEM SENKIBE, 
AVAGY AMIKOR ELÁRULNAK 

ÉS ÉN KIKÖLTÖZÖM VALAHONNAN, 
VALAKIBŐL, ÉS FORDÍTVA 


Mindegy, mit nézel ablakon át: 

a Szajnát, egy földutat vagy a mezőt... 
Az ablakon túl van a világ 

s te itt vagy az ablakon belül. 


Célt téveszt, aki célra szalad. 
Nem egyirányúak a dolgok. 
Egyirányú csak a képzelet lehet 
ha boldogtalan vagy ha boldog. 


A kötelékek egyirányúak. 
A hit-remény-szeretet 
egyetlen szemvágásba tolja 
a végtelent játszó kísérletet. 


A gyávaság megannyi leleménnyel 
kerülgeti a határokat. 

Amit bejár közben: a senki földje 
mely birodalmak felé mutogat. 


A bír-ni, birtokolni-birodalmak 
eladva, kisorsolva, foglalatban. 
Íme egy ékkő: senkié 

mindent begyalogló nyugalmam. 

zzz 


És mindent elkerülő útvesztésem 
csapásain (mert akad benne bőven): 
utat járok egy képzelt egyeneshez 
melyben feneketlen a kényem. 


S jobb lenne másként, más helyütt 
lehettem volna: másik? 

Amíg a semmit figyeled 

a világ átvilágít. 


1995 

ELLENPÁROK 


Ha tűz a vízzel nem pöröl 
éj a csendet nem töri 

fém az izzást kerüli 

üveg nem dermed, hevül 
víz forrásban nem zubog 
szél nem hűti Dél hevét 
láng nem olvaszt jegeket 
mit beszéljek én veled 
világra rontott árvaság 

ha ellentéteid helyett 
bezárod harcod kapuját?... 


Békére mormoló ima 
öreges rettegés napod 

pedig minden ellenkezik 
mikor kiáltja, hogy: vagyok! 
Nem várja túlvilági csend 
unalmát kő és rögdarab 
virág sem tölti istenét 
szavakkal arról, mi hogyan 
következik, ha hervadás 
matat tüzes szirmaiban. 

Ha elpereg a mag, a kő: 
már készül benne új idő — 
eföldi, ide tervezett 
visszatérését szervezi 

s nem kérdezi: mivé leszek? 


Az éden itt harcol veled 
lábad alatt uralkodik 
körötted tölti semmijét: 
léggé szivárgó ihletét — 

s föléd tornyozza szárnyait. 

Itt munkál sokdimenziós 
távlatokban, leheleted 
vegyül vele, és sejtjeid 
tölti táplálkozás gyanánt 
cserélgeti magát veled 

s te öröklétét kergeted 
hogy jelenlétre váltanád. 


Ellenkezz mindenekfelett 
magaddal, békétlen hazug! 
Éden helyett az édeni 
jelenvalót éhezd, zabáld 

és gyomrod mély áhítatát 
figyeld! Az őszintébb ige 
mint alaktalan álmaid. 
Minden fontos és egy veled. 
Részlet vagy, változó anyag. 
Éhen nyivákoló agyad 

nem szűkös képzet eteti: 
étked a mindenség-falat. 
Önevő, jámbor misztikád 
kannibál-étvággyal harap 
álom-asztalra álmodott 
eszméket, titán terveket 
szörnyeteg rendet, rendszerek 
kínjába szervezett, csodás 
jövő-kalandot, nincs-jelent — 
pedig a jelen: csak a van. 

A többi költött, nyugtalan 
álom — riasztó ébredés 
benne a halál, születés. 


Én édenem, poklaimat 
bejárni törekedj naponta. 
Az legyen misebor és ostya 
ami körém kerekedett 

ami sírásra ösztönöz 

és nevetésemet veszi 
hullámoztatja létemet. 
Szegezz naponta megfeszülni 
és támassz fel újult napokra 
töröld le újfent arcomat 

írj rá új nekifeszülést 
szellemem bárhogy riadozna. 


1995 

PRÓZA 


Hétfőn helyettesítem magamat 

kibúvót keresek hogy elbújhassak magamban 
nem ízlik a házimunka az írás nem megy 
leásnám magamat mélytudatomba 

de nincs mélytudatom. 


Kedden már könnyebb rám szakad amit elhanyagoltam 
nincs döntéskényszer döntenek a dolgok 

már megy a verkli morzsolja létemet 

ha sikerül magamhoz lopok egy félórát-órát 

s megkísértem alfámat-omegámat. 


A szerda áttetsző van benne szellem 
lekerekítem hát amit muszáj 

elbújok kitudni lebegése titkait s ha nem megy 
kilevelezem magamból válaszaimat 

hogy legyen mit félreértenetek. 


A csütörtök alig áll a lábán 

rohampozícióból vezénylem le dolgait 

nincs hozzá sok közöm csak fegyelemre késztet 
hogy minden megmaradjon a maga ütemében 

s fejbe ne vágjon az elnapolás. 


Van valami felmentő a péntekekben 

látni a finis-táblát ahová bedöcög 

nem érdemes lihegni minden elrendeződik 
belefér ami benne lehet 

beleférek elfér bennem a péntek. 


Szombaton új élet új rabszolgaság 
ez a vége nekem a kezdet 
lábam körül bolyhos cicák bukdácsolnak gyermekeim 

az ebéd a rend a tiszta ruha értem pöröl 
nincs benne könyörület megértés lelki nagyság. 


Jellegtelen vasárnapom elfogy ahogy elfogy 

nem adatik benne felszállás nem adatok 

magamnak semmi módon hadd fogyjon hadd fogyjon 
nem nézek hátra rá se nézek 

majd hétfőn helyettesítem magamat. 


1995 

KÜLÖN-VALÓSÁG 


külön van a szék amin ülök 

s külön vagyok én aki ülök 

külön van a vers amit írok 

és külön van a toll a papírok 

külön van a szék meg a zene 

bár mind a kettő velem lenne tele 
és külön van a mező meg a tücsök 
bár bennem ez a kettő közös csücsök 
és külön van a van meg a lehet 

és külön van mi már megesett 

s ha befogadni képes vagyok 

hát külön vagyok én aki vagyok 

s bár gyűjtőlencsém görbe tükre 

a befoghatót mind begyűrte 

és kerekíti kerek képbe 

de külön van a tükör képe 

mert külön van a vers amit írok 
attól amit meg nem írok 

miként külön van a szék amin ülök 
és külön vagyok én aki ülök 

mert külön vagyok én meg a század 
én nézem őt ő elfordulva lázad 

és külön van a vers irodalom 

és külön vagyok én aki írom 

külön van a kultúra s a világ 

a kulturált lét is külön van nahát 
miként külön van az epe meg a vese 
és külön van a hús meg a levese 

hát külön vagyok én meg a titok 

s csak kapuk vannak amiket kinyitok 


1995 

A KÖLTŐ VISSZAVÁGYIK A VILÁGBA, 
A DOLGOK BELSEJÉBE, 

HOGY MEGTAPASZTALJA, 

AMIT MÉG NEM FELEJTETT 


Légy illetéktelen megint! 
Terpeszkedd vissza tereid! 
Szólj bele, ami nem ügyed! 
Légy illetéktelen megint! 


Fentebbről, honnan éberen 
les egyszeműd, a Mindenek 
arcnélküli totem-hite — 
kerek világok intenek. 


Ingerszegény e mostani 
vidéki csend; a perselyek 
nyitott száján filléreid: 
rossz napjaid átpengenek. 


Légy illetéktelen megint! 
Szólj bele, ami nem ügyed! 
Ne lesd, a gazda mint torol 
S hogy retteg az alávetett! 


Felejtsd a számtant: mit sem ér 
ki mennyiért adta magát. 
Krőzus vagy. Ingyen is tudod 


felejteni a talmiját. 


1996 

2 

KEP-TELEN 

2 2 
ELETKEP 
Kiszáll a képből valaki 
beszáll valaki a képbe 
nem kattintható el a gép 
mert folyton szétrebben a téma 
mert folyvást kilép valaki 


mert folyvást belép valaki 
fotózhatatlan életünkbe. 


1996 

SZAVAK NYÁRSON 


Marinak kéne írnom 
verseket, levelet nem 

már soha nem lehet, mert 
Mari nincs, csak bennem él 
már Mari is én vagyok. 
Paradox, hogy vagyok én 
Mari is meg én is, biz 

sok mindenki vagyok én 
már régen, bennem él 

és velem annyi sok más 
értük van minden szent és 
még szentebb beszédem. Így 
eltitkolni tőlük nincs 

mit, minek, hiszen tudják 
mindazt, amit én tudok. 
Felejthetetlen élmény ez 

a létben, hogy mindnyájan 
én vagyok. 





1996 

VAKFOLTOK 


A boldogságot ismerem hiány az 

a hiányról is ezt-azt megtanultam 

a vágyakról is gondolhatnék egy s mást 
a boldogságban még a vágy is ott van 
és arról hogy mi mindent kell tanulnom 
miről a könyvek oly ritkán beszélnek. 


A boldogságról hát ritkán beszélek 
(amit tudok a bőrömön tanultam) 

hisz minden ami érinti hiány az 

(a hiánnyal miért sebezzük egymást?) 
beépített világunkban is ott van 

hogy hol keressem újra kell tanulnom. 


A meglévőből kell újjátanulnom 
abban keresnem miről nem beszélnek 
abban amit már régen megtanultam 
más néven őrzöm álcázott hiány az 
hiszen kisemmizzük belőle egymást 
de közérzetünk mögött mégis ott van. 


A mélyben és a felszínen is ott van 
társak szeméből kell újjátanulnom 
a tükrök síkjai visszabeszélnek 
megkérdőjelezik amit tanultam 
vakfoltok amik hirdetik hiány az 
hiába állítjuk mögéje egymást. 


Hiába takarjuk mögéje egymást 

a hiány látomásában is ott van 

rávesz hogy mindent újra kell tanulnom 
örökös dolgok is visszabeszélnek 
elkeverik amit már megtanultam 

nem hasznosíthatom mert már hiány az. 

A boldogságról is tudom hiány az 

s hiába van hogy ezt-azt megtanultam 
reménytelen hogy megtanuljuk egymást 
hisz a hiány a másikban is ott van 

nincs másik út mint újonnan tanulnom 
abból amit a dolgok elbeszélnek. 


A dolgok csak szándék szerint beszélnek 
hát lesz mindig miről tudom hiány az 


s mit sem segít hogy ezt-azt megtanultam. 


1996 

BOLYONGÁS I. 


Bejárlak majd titeket is 

— morgom — ahogy felnézek este 

a januári csillagokra 

akár a zempléni hegyekre. 

Mert nem hiszem, hogy mind a látott 
ne volna belakható egyszer 

hogy turista- vagy fényvigyázó 
lábaimon, vagy a szelekkel. 

A képzelet megcsonkítatlan 
spanyol lelkébe belegyúrva 

a mindennapok, és valója 

a valótlant magába oldja. 

Hogy képzelem? — Minden egészen 
megtörténik, mikor megélem. 


1996 

BOLYONGÁS II. 


Ott volna jó, ahol vagyok. 
Ezt más pontjain a világnak 
tisztábban tudnám. 

Most vigyáznak 

békétlen szomjúságaim 
távlatok idekortyolása — 

ott volna jó, ahol vagyok — 
és rám szakad az égi vázlat 
üres keretben ragyogok 
csillogok csilló lámpalázat 
tanulom magamat világgá 
világrendszerbe szerveződöm 
pályámon átkering a játék 
statisztálnak a helyszínek — 
micsoda örök utazásban 

ülök a küszöbnyi világban: 
lábamnál hűség, szívemnél szárnyalás. 


1996 

ÉGI FRESKÓ 


Molnár Gézának 


Szarva között Napot viszen 
oldalában van a Hold 
kettőezer éve is van 

hogy ez a kép beomolt. 
Csordultig a Tejút-rendszer 
gyomrában a csillagok 
nyüzsögnek, és emésztenek 
időt, teret, anyagot. 

Égi baktériumfelhő 
sziporkázó csermelye 
átragyog a kupolánkon: 
szarvas testű Emese. 
Szarva közül elgurult már 
labdajátéka, a Nap 

amit méhében megérlelt: 
emberarcú pillanat. 
Csodaszerek, csodaszavak 
szarvas léptű látomás 
szarvas-űző nyilazások: 

hol van a feltámadás? 


1996 

VILLON NYAKÁBA 
VESZI AZ ORSZÁGOT 


A táj, ahol sok barna festék 
fittyent alá, és andalít, 

bár angyalok szemük kilesték: 
kié e szép kis gyarmat itt — 
biz" költőjének nem hona. 
Lásd, mit sem árthat. Megtanít 
szeretni Párizst Tours, Troyes. 


Mikor születtem (azt mesélik), 

állt itt a bál, s nem reggelig. 
Jeanne d" Arcot vígan füstre tették, 
s tartott a százéves kredit. 

Mit kölcsönvettek, lenne mit 
most visszakérni! Sors bona... 
Lásd, mit sem árthat: megtanít 
szeretni Párizst Tours, Troyes. 


Hogy gazfickó barátok tették 
tollamra lopva dalait 

a nyomorúságnak, s az eszmék 
ezért mutatják karmaik: 

a válasz többé nem derít. 
Megyek, ha mennem lesz hova. 
Lásd, mit sem árthat. Megtanít 
szeretni Párizst Tours, Troyes. 


Ajánlás: 

Mivel számomra nincs kredit, 
s ki befogadna: nincs hona — 
lásd, mit sem árthat! Megtanít 
szeretni Párizst Tours, Troyes. 

VILLON 
A SZÓBESZÉDRŐL 


Azt mondják, most, hogy odahagytam 
Párizst, már nem is létezem. 

Biz" kenyeren s vizen maradtam, 

de megvan még az életem. 

Hogy hol is lenne jó nekem, 

hol nem háborgat gond, kötél: 

a titkot fel nem fedhetem, 

hisz száműzött a szenvedély. 


Azt is mondják, hogy halhatatlan 
vagyok, mert többször kötelen 
végezhettem volna. De hajlam 
nem volt rá bennem semmi sem. 
A túlvilágot nem hiszem, 

mert látom, mint rongál a tél. 
De magamat kibérelem, 

ha száműzött a szenvedély. 


Mondanak mást is. Albionban 
találtam volna meg helyem. 
Sorsom királyi kézbe adtam, 

s hogy módfelett jól megy nekem. 
Rossz lelkiismeret terem 

ily bőkezű mesét. A cél, 

hogy ne legyen több gond velem. 
Így száműzött a szenvedély. 


Ajánlás: 

Boromat verssel fizetem, 

légy pártfogóm, itass meg, éj! 
Párizs kiköpte énekem, 

és száműzött a szenvedély. 

VILLON 
UTOLSÓ ÁLMA 


Köpenyem magamra terítem, 
fejem alatt egy kő pihen, 

és átkocog egy könnyű hídon 
az álom és a lét velem. 
Felparittyázom énekem, 

e hattyúdalt, múlás, neked! 
Takard be, anyám, a szemem. 
A csillagok kísértenek. 


Vihart kavar nevem az úton, 

e , V" betű, és jeltelen 
nyughelyem nem fedi fel sírom, 
kozmikus csendem végtelen. 
Csak nevem s versem nem pihen, 
csillog, mint űrbéli sziget. 
Anyám takarja két szemem 

ha csillagok kísértenek. 


Csavargásomban a Tejúton, 
mint száműzött fejedelem, 

— per saldo — gondjaim benyújtom, 
nem tart már fogva semmi sem. 
Kiszabadul a szellemem, 
rossz testem elejtve, lebeg. 

Anyám takarja majd szemem 
ha csillagok kísértenek. 


Ajánlás: 

Vándor, nem sír ez: jelmezem. 
Nagy „V” betű a táj felett. 
Takarja anyám két szemem, 
így csillogok s kísértelek. 

BÚCSÚ VILLONTÓL 


Most, hogy Villon bőrében jártam, 
nem mondhatom, hogy jól vagyok. 
Írhattam volna más kantusban, 

ha láttam volna szebb napot. 
Imádkozzanak a papok, 

jobb sorsomat verssel vívom. 

A fátum rám nem hallgatott, 
kitartó, mint egy versidom. 


Azért azt mégis megtanultam: 
festett egekben nem ragyog 
földi pályánkból semmi józan, 
csak hisztériás angyalok. 

De akad itt lenn balga sok, 

s ki mindahány nyűgét bírom: 
hiába, hogy ők boldogok, 

ezt magamról nem mondhatom. 


Ha már jelenben nincs, a múltban 
keressünk példát, mily nagyok 

a nagyszorgalmúak — tanultan 
mit tanuljak, ha tanulok. 

Hogy mindenben marad titok, 
bizony, régóta gyanítom. 

De azt, hogy mégis ki vagyok, 
akárcsak Villon, nem tudom. 


Utóirat. 

Hogy tőlem távol mi ragyog, 

mi izgat, mikor izgatom? ... 

Zárt ívre lőtt űrkomp vagyok, 
vagy kényszerpályás versidom?... 

TÜZET VISZEK, 
VIZET VISZEK 


Tüzet viszek 

vizet viszek 
belobbantom, oltogatom 
tegnapomat, jelenemet. 


Tüzet viszek látva látni 
vizet viszek iddogálni 
itatgatni lángos liget 
lobogójú indulatot 
szalmán gyújtott idegeket. 


Tüzet viszek, vizet viszek 
kezem piros, kezem hideg 
izzó-jeges jobbom-balom 
vizem-tüzem váltogatom 
tüzet viszek, vizet viszek 
veszedelmet vesztegetek 
iszonytatok iszonyatot 
vizet viszek, lángot hozok. 


Csukogatja, nyitogatja 
két szememet sötét-nappal 
téli, deres, hófúvásos 
rettenetes vörös hajnal 
vörös ércű kupolában 
rettenetes, kövér hideg 
dideregtet, szemem nyitja. 


Pirkadj, ember, hidegemre 
toppants penge-idegemre 
lábad vérző ragyogása 

havaimnak pipacs-ének 
dalos élet lobogása. 
Kiderítem érkezésed 
melegednek dobogását 
kikutattam, be is férek 
kalapácsos kopogású 
melled égő pirosába 
parazsába belefúvok. 
Te dalodnak melegébe 
beleoltom havazásom 
olvadozó vizeimre 
vörös húsajkaid nyílnak 
rádermednek dereimre. 


Tüzet viszek 

vizet viszek 

fagyon pattan el az ideg 
lángon lobban el a szála 
átalpeng az elmúlásba. 
Kicsi bimbó itt a szándék 
játék marad az ajándék: 
tüzet viszek, vizet viszek 
izzó-jeges jobbom-balom 
jegem vízzé oldogatom 
oltogatom tüzeimet 
tenyeremet váltogatva 
párásítom, pirosítom 
delejezem teleimet. 

A TÉR ÉRTELMEZÉSEI 


Mire odaérek már nincs meg az ott 
már ide kéne visszatérnem. 
Jelenlétlista jár a térben 

hol Isten szeme lát csak mindent 

de Isten szeme engem is lát 

és cseppet sem zavarja Őt 

hogy mire odaérek már nincs meg az ott 
s mire ideérek már nincs meg az itt 

a jelenlétlista is közömbös 

számára mint a helyszínek. 

Nem kell hát odaérnem 

és visszatérnem is fölösleges. 

Ki lát az láthatja létezésemet 

vagyok lélegzem valahol 

befog de nem zár be a tér 

és jókedvében néha felmutat 

vállára emel ünnepnapokon 

nem küld és nem hív vissza bárhol lennék. 
Ki lát láthatja: valahol — vagyok. 

A katedrálisok: magányos házak. 
Szavak: szeretet-templomok köröznek 
értelem-imaházak landolgatnak 
helyszíncserés bogárka-zümmögéssel 
és megtalálnak éppen-tereimben 

ha felkeresni kedvük ide járna 

hol aki lát az láthatja: megélem 

a rám rovottat nekem szánt bizonyság 
öröm- és sebhelyes elillanóit. 

S ha elvágyódás-hangja van a fénynek 
s a tavasz énvelem keresne szállást 

és visszatérőben nekem üzenne — 
eszembe jut amit már újra értek: 

mire odaérek már nincs meg az ott 
már ide kéne visszatérnem. 

MEGKÉSETT LEVÉL 
MARINAK 


A hétköznap a legnehezebb. 

A lelki nagyság középkori labirintusok 

szűk folyosóin, bányavájatain araszol 

nem néz össze fölötte az ég 

nem látja őt a magas 

lekötött szárnyaiba botlik a lába. 

Rettenetes itt eltájékozódni, megszerveződni 
önmagunkra hangolódni, szinkronba jönni adottságainkkal 
s nem azért, mert hétfő van, kedd van, szombat 
hanem mert az egykedvű, kis dolgok 
falánkak, mohók, követelődzők 

mert fontoskodók és erőszakosak. 

Ők a keselyű Prométheusz máján 

ők az éhség-szomjúság Tantalosz asztalánál 

ők Sziszüphosz visszahulló sziklaköve 

a Pénelopé-várakozás lebontott szövedéke 
Antigoné temetetlen testvér-teste 

Solvejg várakozással meglopott ifjúsága 

ők az út a végső pont felé 

beláthatatlan terepen haladás az ismeretlen felé 
az elhagyottság és bizonytalanság 

hiszen ki mondhatná meg bizonyosan 

hogy ez az út az, amely elvisz a felvállalthoz 

a megvalósuláshoz, a beteljesüléshez 

amiért érdemes rajta maradni, vele maradni 
mert eljön az istenek feloldozása. .. 

ELLENÁLLÁS 


„Tudom”-— így kezdtem volna rég. 
, Lehet"— se mondanám. 
Kikoptak számból igenek 

s nem lett több a talány. 

, Megtölt a világ, s mint a tej 
ha forr, kifut veled 

majd tolladon, nem bújhatsz el, 
kimond az ismeret" — 

ez volt a jóslat. S koponyám 
körül a rátapadt 

világmaszaton dolgozom: 
sikálom magamat. 

Nem bosszúság ez. Rég nem az. 
A virgonc képzelet 

még mindig tölti titkait, 

hiába fékezed. 

S csutakol, tisztít, políroz, 
hiába inteném. 

Remél valamit tőlem is. 

Talán, hogy érteném. 

Már visszavonni magamat tőle: 
érvénytelen. 

Mosom, mint saját piszkomat, 
viselem, mint nevem. 

Úgy adta rám pedig magát: 
erőszakos, makacs 

tukmálás közt, s épp ily konok 
most rajtam a ragacs. 

APOKALIPSZIS 


Mint mikor megszakad az ív 
Mint mikor elakad a lét 
Mint mikor ellankad a kék 
Mikor az ég is lezuhan 
Mintha a magasan is mély 
Mikor a dal is lezuhan 

Akár a széthullt repülő 
Háztető s vele a falak 
Elejtett vaddal a golyó 
Szájunkkal rogynak a szavak 
Mint mikor minden egyszerű 
Mikor már minden összetett 
Átágyazódik ami jön 

abba ami már odalett 

Mint mikor eljöve a múlt 
Mint mikor elmúlt ami lesz 


Kis Csokonai-pillanat 
Versbe takarja védtelen 


reményeit az értelem. 

ÚJJÁSZÜLETÉS 
VAGY ÚJRAHALÁS 


Már csak a szenvedély trombitahangja — 
szeretet-fuvolák, -fagottok, -gordonkák 
-mélyhegedűk, -hárfák, -zongorák 
szeretet-orgonasípok rekedtek 

be-, el- és meg. 

Már csak a síp, dob, trombita 
harcos szenvedély-robbanásai 

a dobhártyán. 

Már csak a fájdalmas kifelé 
igyekezet a térből, minden 

rejtett dimenzióból, minden 
rejtett, maszkosított, önmagát 
csúffá tevő villanásból. 

Már csak kifelé a meglévőből 
csak egyre messzebb 

csak folyton mozgásban 

szét- és kitekintve 

csak vissza nem 

ráhökkenni az ismeret 
idegenségeire 

a tudakolás feltartóztatásában 
toporgó életképek 

valószerűtlen megújulásaira 

a hihetetlen konstrukciókra 

az átszerkesztés folytonos lávafolyamára 
ahogy minden egykori 

jelentés 

pompeji kőszoborba hal 

s a , kik is vagyunk akkor" 

atyai dörgedelme 

csak kongás üres térben. 


1998 
107 


FINTA Eva 





108 


VÁLASZTÁS 


Akit kiválasztottak 

az most előre áll 

a többi választottal együtt. 

Engem ki 

választott volna? 

Érdemtelen vagyok 

mint a ma született malac... 
Bárány. ..Kecske... 

Ugye a bakot lelövik? 

Pompás időket élek itt 

ahol a kurta farkú malac túr 

s szalad beléje a Tiszába Bodrogba. 
Bodrogok a lelki szegények. 
Bodroguljon mindenki ahogy tud — 
ez jelmondat közszájon forog 
irdatlan. 

Én is megirdalom versemet 

ha már szeretni vétek. 

És az élen járók kellők 

után küldöm. 

Vegyétek mondom 

ez az én estem-delem-reggelem. 
És lőn Világos Trianon svédasztal. 
Mindenki tépik egyet 

a bőség kosarából. 

SZABAD VERS 


Ismét szabad versem lám már viháncan hasít 
vágtáz a hang mint hajdani gyermeké 

pedig se több se jobb a tág tér 

fénytelen kor hasadoz atomos. 


Meglopja bő kedvünket a máglyatűz 
rejtett hevén páncélba öltöztetett 
derék falak: a csend virágzik. 
Várhatom tompa köpörcölését 


duzzadt erők vak mozdulatát pedig 
csöppet se várom; sőt! De ha rettegés 
lyukas gyomor az ára: féljen 

rossz korom törje a frász s ha vétlen: 


bűnhődni úgy méltán jogosult hiszen 
csak vétkezőn vastagszik a pártfogás. 
Kegyét tudom 


került már épp eleget! 


1998 


109 


FINTA Eva 





110 


ÖZÖNVÍZ 
Mióta áll már ez a bárka 
pedig zuhan alá a víz 

s a nap ráég az Ararátra. 

De áll a bárka meg se ing 
benne az élet tartaléka 

alatta szennyes árfolyam 
váladék járvány foszlott éden 
zajlik mállik bomlik kimossa 
alapjait egy régi képnek 

amit már nem rak össze senki. 
Felnyitja csonthéját a magnak 
fészkükből vájja ki a fákat 
elmozdít minden állandót és 
elmozdítja a házad. 
Kilakoltatja a pelyhes fészket 
virágoskerteket emel meg 
tehénkét ringat lábbal égnek 
lovakat úsztat el kutyákat 

és ólakat kavar magába. 

Az építmények rongyra áznak 
megbillen beton kő a tégla 
alásüpped az elmúlásba. 

Csak agyamban viszem magammal 
a gonddal épített időket 

a sírkövek emlékezését 
filmkockákat egy volt világról. 
Az Ararát csúcsán megéled 

a pogány Isten és a Jászol 

és újra mérni kezd a mérleg. 


Atlantiszunk mítoszra vált át. 

KÖRKÖRÖS 


Elhülyülök mint ez az évezred 
elkopok mint ez a kultúra 
hízok-fogyok akár a Hold 
megújulok mint az idő 
cserélődök miként a szív 
vezeklek mint a születés. 
Fölrobbannak a csillagok 
pokolbéli fények az égen 
az égen nukleáris tűz 
beoltja magát az elmúlás 
a születéssel. 

EGÉSZEN ÚJ 
KÖLTEMÉNY 


García Márguez ürügyén 


Márguez nyirokrákkal verekszik 
Václav Havel is vívja egyre 

mint Antall József tette nemrég 

és anyám is bejárta egykor 

akár apám, a kínok lápját. 

De Kína nem teng-leng: gyarapszik 
mint Clintonék, hála, ugyancsak. 
Amúgy még csendes Európa 
házasodnak, szülnek, eladnak 

a határokon ki-be járók 

a békekövetek, csak Czeizel 
szenved a tudomány rabkosztján. 
Orbán cerberusokat öklöz 

a Parlamentben, és sehogy se 

tudja az úristen befűzni 

a tű fokán a honatyákat. 

Kéne egy Mikszáth, hogy röhögjünk. 


A halhatatlanság kiirtva 

újságból, életből, a műből 

kínzó gyomorbajok vacognak 
űrbéli, konok hallgatásban 

mint kedves doktor úr, a férjem 
okádják ezt az ezredvéget 

míg stílusosan haldokolnak 
oltárképek és istenarcok 

s Márguez nyirokrákkal verekszik. 
Akár Hitchcock rendezte volna. 

Márguezre gondolok, a tűzre 
ami átégette a sorsát. 

S a szentek haldoklásaképpen 
lógnak keresztjein a kornak 

a jelen árvái, az egykék 

akik már kiléptek az űrbe 

és létük üstökös dühével 
átégetnek minden szorítást. 


A Hale-Bopp lóg házunk falánál 
a csillagokra szakadt égen 

egy márciusi alkonyatban 

vagy Gagarin sétál az űrben 
csillagközi porral jegelve 

két centivel megnyúlt gerincét? 


Márguez nyirokrákkal verekszik 
még egyszer felizzik a sorsa 
nem akar névtelen maradni 

az ezredvégi haldoklásban. 


Micsoda Márguez ez, ilyenképp! 
Úgy akar halni, mint a század 
feltapétázva rossz egünkre 
fájdalomcsillagnak, betegnek 
üstökös, jeges újsághírben 
napilapok halhatatlanját 
archiválni új ezredünkbe. 


De így ígérte Nostradamus... 

SZENTSÉGEINKRŐL 


Barátaimhoz 


Azok a szép igék 

amikben én még mindig hinnék 
de magamra hagytatok... 
Valami más a fontos mostanság 
sugallják illetve hogy én 
felhőtlen elkötelezettségben 
maradéktalanul 

tökéletesen 

makulátlan teljességemben 
kinek-kinek igénye szerint 

ezen igék nevében 

érettük 

nekik 

egyedül 

kötelezzem magam eme szentségek 
folyamatos betartására. 
Mindenki más: szabad. 

Nos vannak itt még 

egyéb erények is 

ha felmondok. 

MADARAS 


A gondolat még hófehér madár 
sebezhető, mint az élet maga 

de átégetik folyvást a szavak 

s a hóbagolyból tűzmadár leszen 
mert megszületik benne a zene. 


A gondolat átég a ritmuson 

a dalon átvérzik az üzenet 

az üzenet legyőzi a zenét 
génlánccá lesz e fénybe fúrt spirál 
időhíd két végtelen pont között. 


A vers az, ami átég az időn 

és átéget zavaros korokat 
átszisszen vastag, mély ködökön is 
és megvillantja útjelzéseit 
araszolhatsz ködlámpásként vele. 


Hogy fehér legyen mindig a madár 
vagy égi kék, vagy súlyos fekete 
vagy tűzszínű, vagy változó, színes 
hogy milyen legyen tudat-madarunk: 
legyen örökre ügye a madárnak. 


Csak szabad legyen e sebezhető 
élettel terhes, sorssal átfedett 
időkön átigyekvő kis madár — 

akár dalos, akár csak csattogó — 
csak legyen szabad az én madaram. 

APÁM HATALMA 


Amikor kiszakadt apám a csillagközi térbe 
fagy volt, kéktérdű, dermesztő, űrbéli fagy 
elfagyott a jóindulat lelki hálózata is 

a lehetőségek mozdulata is elfagyott 
anyámmal átdideregtük már a délutánt 

és nem kaptunk koporsót, szemfödelet, koszorút 
a hivatal sem végezte a dolgát 

halottunkról igazolást sem adott 

és úgy tűnt: nincs már esélyünk semmi 
szándékainkat szétmarta a fagy 

és ott fenn apám keserűen felnevethetett 
látván, hogy hatalma fölöttünk megmaradt. 

ÉVFORDULÓRA 


Tizennyolc éve már halott apám 

s én elfelejtem lassan bűneit 

csak sorsa keserves fejezeteire emlékezem 
s hogy milyen fiatal volt még benne a férfi 
milyen töretlen tűzben égett a lelke 

s milyen hatalmas volt ebben a törpe sorsban. 
Sosem nőtt fel, mert sosem volt gyerek 

és férfivá sem érhetett ilyenképp 

kamasz maradt, ötvenegy évesen 
ráhökkenő, megbántott, ismeretlen 
anyámmal sosem tudott felröpülni. 

Anyám felnőtt volt őhelyette is 

a játékos, elkényeztetett gyermek 
szeppenten bújt az asszonysors mögé 
riadtan bújt a nagy ijedelembe 

hogy most már neki végleg s egymagában 
kell felnőtté lennie, mindörökre. 

MONODRÁMA 


Hát ezt a verset is magamnak írom 
magamba forgatva a szerves létet 

és hasznosítva Isten adományát 

a gyorsan hasznosítható Egészet 
magamba forgatom hogy odaérjek 

a kezdetekhez minden teremtésben. 
Magamba forgatom a Nagyszabásút 
Apámat kivel nem nőtt meg az élet 
csak nagybetűi nőttek meg s az álmok 
magamba forgatom az Álmok Ősét 

s nem baj ha nem lesz mindenből valóság. 
Mert úgy érzem hogy élni kell egészen 
anyagban sorsban fuldokolva győzni 
mohón a ránk zuhant kínzó akármit 
és megtanulni önmagunkat újra 
miként ha elfeledtük volna tegnap 
miközben soha semmit sem felejtünk. 
Úgy kell felejteni miként az óra 

mely visszatér ugyan csak más időben 
s a nap felén túl világost sötéttel 

gurít magával mint aki csak játszik 
egy sakktáblán ósdi op-art ruhában. 
Nem vagyok elbizakodott se gőgös 
orromra koppintott a Nagy Vigyázó 
jeles napokat s jeltelent dobálva 
naptáram lapjai közé köveknek 
útjelzésképpen merthogy erre jártam 
és jó volt megfeszülni a kereszten. 
Túlélni volt jó és újjászületni 

— madár a lelkem Ő is tudja rólam — 
az ócska zárat elfordítva újra 

átzuhanni a sűrűn szőtt halálon 

a Feltámadás óceán-vizébe. 

Madár a vízben: abszurd és halálos 

ha nem ring köztük korvett dingi csónak. 
Repülj hajóm légy őrszeme időmnek 
amit megélnem őseim vigyáznak. 

LEVÉL EGY 
MEGROMLOTT 
BARÁTSÁG MARGÓJÁRA 


Te nem szeretsz emlékezni 

de vannak kis- és nagy periódusok 

s a dolgok megismeréséhez hozzátartozik 

hogy korábbi élmény- és ismeretanyagból egészítsük ki 
a pillanatot 

egy meglátást 

kérdéseinket és feleleteinket. 

A nem-emlékezés hazugság 

megtagadás 

a jelen mindenek fölé helyezése pedig hamisan gyerekes. 
Írok egy barátság margójára 

pedig lehet 

már rég visszazuhantál önnön sorsod áramlataiba 

s onnan teljességgel érthetetlen 

és fölösleges igyekezet néhány éves némaság szünetelés után 
a megszólalás. 

Nem a magyarázat 

hiszen saját jóhiszeműségemet kellene itt legfeljebb megindokolni 
hogy valóban jóhiszeműség volt 

nem hülyeség. 

És persze már kezdem azt is érteni 

milyen nehéz megbocsátani annak 

akit átverünk 

hogy nem állított meg 

hagyott elidegenedni önmagunktól is. 

Már nem lakom csak önmagamban 
már visszaköltöztem az anyagokba 
vízbe 

levegőbe 

egekbe is 

s a dolgok innen inkább kérdések 
mint válaszok. 

KÉPEK 


Kinő a háttérből s előjön 

minden, mi megcsinálta önmagát. 

Mint Isten, aki önmagát foganta 

mint az anyag, mely önmagát foganta 

és nem a kép, mely mögött nincsen semmi. 
Hol nincsen semmi, ott valóban nincsen 
mindaz, ami átlényegülni képes 

mi megteremti folyvást önmagát. 

Falon egy városkép, mögötte semmi 

míg hozzá képest térben a göröngy 
összejátszik láncban a végtelennel 

és megteremti folyvást önmagát. 

Kinő a háttérből, s szót ért a térrel 
átléphető, van mögötte tovább. 

Falon egy kép, vagy képernyőn egy város 
látvány marad, mert nincs mögötte semmi 
mi folyvást megteremti önmagát. 

HAMLET KIRÁLYFI 
BARGUZINBAN 


Kiszely Istvánnak ajánlom 


Prológus 

Én istenem, milyen időknek 
születtem lenni krónikása?. . . 

„Mit ér az ember”, hogyha költő? — 
kilóg a sírból koponyája. 


x x x 


Kenézlő konyhaablakában 
vibráló hófehér kísértet. 
Szibériában sem lehetne 

e panoráma hófehérebb. 

És éjjel van. Mindenki alszik. 
Pegazusom se kérne enni. 
Senki se bánja, hogyha elhal 
gondolat, tálentum, törekvés — 
az idő önmagát felejti. 

Hány sors jut az emberfiának 
és hány élete van a múltnak? 

S a mű, így, gombostűre tűzve 
lezárva, zárt rendszerbe fagyva 
betessékelve vén szobákba 
eltessékelve a jelentől 

mint védett gyűjtemények tára: 
hogyan tud bennünket legyőzni? 


Kiásott sírján ül Petőfi. 

(MORMOLÁSZVA, RÖGESZMÉSEKNEK, 
BABITSOT SEM HANYAGOLVA) 


El kellett menni Barguzinba 
Hogy miért éppen Barguzinba 
Valahol lenni kell a sírnak 
Attila koporsója sincsen 

Ezek a sírok vándorolnak 
Határtalan bennük a szellem 
Ahol leásunk megtaláljuk 

És ásnunk is kell mindörökké 
Ivópoharunk egyre fogytán 
Csontkehely illik itt a kézbe 
Hamlet-királyfik jönnek ásni 
Mert kis magyar tetemrehívást 
Hirdettek meg Szibériában. 


x x x 


Lehetne Sándor ott a sírban 
báju-báj, bájuská, bizony. 
Alekszander, más nyelven szólva. 
Egy másik sorsba átsodorva: 
törékeny alkatú ikon. 
Költő-királyfi, báju-báj 

szibériai dalba szőve 

puha, meleg asszony-ölekben 
elaltatott verses királyfi 

báju-báj, bájuská, bizony. 


Nincs ebben semmi képtelenség. 
Az ember olykor el is törhet. 
Üvegharangot ütnek kővel. 

Az utak hóval temetődnek. 

Ó, nyolcas sorsok végtelenje! 
Szaturnuszi, merész csapások! 
Hogy valaki most újrakezdi 
vagy abbahagyja csak a régit: 
ezen töpreng az asztrológus. 

A jósnő, úgymond, nem csodálja 
a sok gabalyt, merész a fátum 

s valaminek eljött a vége. 
Báju-báj, énekli az asszony 

s a kis Szása elalszik végre. 


x x x 


Epilógus 

Eljátszottam e téli éjen 

elárult, rossz szavak hadával 

és szent maradt a szent a képen. 
Szegény Yorick eltűri vétkem. 

KOMPPAL A TISZÁN 


A kompról visszanéztem még a partra 
a homokpad szakadt husára láttam 

a rétegelt iszap lemezkeképpen 
csíkokat vésett a folyó falába. 

A partot lépett vizek nyoma ez 

mi két oldalról mostan keretez. 


A megtisztult folyó mocskát kidobta 
lerakta lábunk elé szennyiszapnak 

s hiába bámulom lemezkecsíkos 
rajzát a part homok- s iszap-husának 
már benne van a látványban a csend 
mint Kharón könnyű sajkán odalent. 


Míg átdohog a komp a túlsó partra 
még megvillan a Tisza-mélyű égen 
a bizalom, hogy élni fog az élő 

a tűz, a víz, a szél, a Nap örökre 
helyén marad, táplál és nem hagy el 
és újratermelődik, mint a tej. 


2000 

KINEK IS ÍROM? 


Kinek is írom ezt a verset? 

A bizonyosság ostobáké. 
Szétlendített karral az Isten 
vezényli ezt az életnyüzsgést 
hagyja jönni és elvonulni 

s valami egész más köti le. 
Mint aki rutinmunkát végez. 
Futószalag fölött a munkás 

a termék szoros menetrendje 
alá álmodja vízióit. 

Mint akit a túlélés szólít. 
Innen szemlélve Őt, a Végsőt 
már érteném, ha abbahagyja: 
rágyújtana, pihenne, enne 
feltöltekezni vágyna végre 
vagy tisztázná olykor: mi végre 
e szakadatlan folyam, folyvást 
magát sürgetve termő semmi? 
És szemét le szeretné venni 

e lábbal pattintott, kerekded 
golyóbisról, és bármi furcsa: 
lábáról a fejére tenni. 

Vagy zsebre vágná, és leülne 
egy alvó kis galaktikára 

ahol még szunnyadnak a dolgok. 
Szemét a teljességre vetné 
belélegezné űri báját 

átjáratná testét a fénnyel 
sötéttel, faggyal, forrósággal 
megtapasztalni, mire képes. 
Hát nem csodálnám én ilyenképp 
ha levenné rólunk figyelmét 
és bámész két ujjába csípve 


127 


FINTA Eva 





128 


miként ha lenne homokóra — 
megfordítaná ezt a Földet. 
Csak annyi alvás, míg a pergő 
idő aláhull új kötegnek 

míg összerendeződik újra 

a Lent s a Fent, a Dél s az Észak 
a plusz mínusszal, minden újra 
beáll a starthoz újszülöttnek 

s a túlélők , száz év magány"-át 
idefelejtik tiszta lapnak. 

Mikor a mágneskártya hallgat 
az agyhullámok is törölve 

se ábécé, se Pythagorasz 

se szó, se vers, se nagyregények 
csak hallgatag, hökkent csodálat: 
mire való világ ez itten? 

Az ember gyermek lenne újra 
lelassulna, amíg tanulna 

s hagyná a régi lelemények 
értelmetlen vezérlőpultján 
évezredek porát pihenni. 

Az első órák ijedelme 
stonehengeket teremne, őrült 
gigantikus blaszfémiákat. 

Egy fél pár bőrcipő a sárban 
egy tűzhányó hamvába hűlne. 
És minden helyére kerülne. 

EVOKÁCIÓ 
CSILLAGOS ÉG ALATT 


Mélybarna illatú könyvtárak odúján 
dohány- és könyvszag sípoló tüdejénél 
hol összejártam randevúzni réveteg 
korok nagyságos szellemfejedelm ivel 

s találkozóm lett volna Vörösmartyval — 
egyszerre túl sokan lettünk e kőedény- 
szobában, táplálékai az időnek. 

És keserű lett arca Tompa Mihálynak 
Berzsenyi feszülten nézett füzetembe 
Csokonai félrebiggyesztette száját 
Juhász Gyula kezével takarta szemét — 

, Ki innen!" — szólt Vörösmarty Mihály — 
e hely túl kicsi ennyi keserűségnek. 


(Könyvlapokból az ott sündörgő kisgyerek 
papírcsónakot hajtogatott s vízre szállt — 
mindent szabad, gyerekek — szólt a rendező — 
csak összeálljon majd a filmkockán a kép.) 


A Lófej-ködöt választottuk helyszínül 
eléggé néptelennek találtuk éppen 
javasoltam, hogy alapítsuk meg a múlt 
szimbiózisát minden eljövendővel. 
Vörösmartyt egészen más tüzelte fel: 
lesz-é különb az emberiség egykoron? ... 
Én nemesített növényeink példáján 
bátran állítottam, hogy ez is eljövend. 
Nagy lesz az ember, telt és féregmentes is 
csak illatát s ízét fogja veszíteni. 

VÉGJÁTÉK 
Kipiszkálni sem tudjuk a történelmet 
ebből az elvetemült hosszabbításból 
amit a játékvezető megint megad 
hogy legyőzethessenek az erre ítéltek 


Ze fé 


és eltakarodjanak a győzők. 


2001 

OTTHON 


A senki-földje lett e kis haza 

nem tesznek-vesznek rajta nincs parádé 
az Idő él csak jól: mindent befalhat 
Kronosz dühödten tömheti magát 
utcával házzal régi emberekkel 

hogy eltüntesse létünk nyomait. 

Talán csak a temetőket kerüli 

ott hagyja nőni épülni a hantot 

a lombokat a fejfákat virágot 

de már a Nagy-hegyet is majd megette 
s talán a Holdat rágja róla már azóta. 
Kronosz mindenevő depressziós és kövér 
sunyin lenyel ásót kapát harangot 
országot várost útelágazást is 

csak Trianont nem képes már lenyelni 
Trianon mint a gesztenyeburok 

mint a sündisznó súrolókefe 

elakad Kronosz nyeldeklője táján 

és visszaköpi krákogva a létbe. 
Bordóival sem megy le Trianon 
Kronosz törekvő mindenevő torkán. 

SIVATAG 


A Hold növekedőben akárcsak az este 
és minden csillag a helyén 

hó szikráztatja a sivatagi csendet 
takarja takargatnivalóinkat 
általánosít mintha összetartoznának 
a teremtés selejtjei és a remek 
igazán érdemleges valamik 

a csorba árok a csorba tető 

a barokk templomtorony 

s az ötágú útkereszteződés 
semmibe torkollása öt irányba. 


Elhinném ha mondanád 

hogy itt megállt az Isten 

itt mindenki megáll 

még a szívverés is lelassúdik 

a légzés is ellégtelenül 

öt irányba nem jutni sehová 

nagy kísérlet az elvéreztetésre.. . 
Szépen meghalni csak gyorsan lehet — 
a haldoklás időtartama megfelezi 

az élet időtartamát. 


Kenézlő, 2001 

TÁRGYSZEMBESÍTÉS 
HUSZÁRIK ZOLTÁNNAL 
TAVASZDÉLUTÁN 


Bogár-leszállópálya lettem 

ahogy fekszem a szétfröccsent udvaron 
köröttem felhasadt tavasz 
naprobbanás-lombozata 

zománczöld kanadai nyár 

zöld felhő-fodrú nyírfa 

rügybojtos fenyőpamacs 

s a koszorúvirág menyasszonyi bokra: 
reneszánsz ablakkivágás — tátong felém. 

Nézek együgyűségemben 

nem vagyok Huszárik Zoltán sem filmfelvevő — 
tudják: velük szemben teljesen tehetetlen vagyok. 
Ideírni többtucat madárzuhanást 

a délutáni újhold krétarajzát 
pitypanglámpásokat zsombékos fűcsutakkal 
fűsörtéken roskadó fénykötegeket 

megmetszett bokraim nekigyürkőzéseit 
idezsugorítani a mozgást 

állóképbe, folytathatatlanul 

gyilkossági kísérlet. 

LIDÉRCFÉNYEK 


Mikor tűzzel 
korommal is 
átégetődünk. 
Szenesednek 
emlékeink, jóslataink 
és ide egyidejűsödnek 
kimondhatatlanul. 


x x x 


A haragommal 
semmit sem tudok 
kezdeni. 

Szégyenlem 

hogy nem tehetek 
mást. 

Palást 

ami eltakarja énemet. 
De haragudni mindenképp 
muszáj! 

Tudnia kell 

kinek a keze véres 
hogy ölt 

és hogy 

a fájdalom fáj. 


x x x 
Ó Istenem! Kazalba hordod 
a fölösleget és a gondot. 


Foltra foltot, boltra boltot 
hadd hízzanak csak a koboldok! 


2001 

RÁLÁTÁSAIM 


Ellopják majd visszaadják a hegyet 

a fellegek. 

Ahányszor kinézek az ablakon: 

megváltozik a táj 

a szél lesodorja róla a sűrű leget 

s megvillan fémes színeivel 

a hideg völgykatlan 

hová bezsúfolt engem is a párkák szorgalma 
s ahol fonaluk mentén kóválygok 

a lét összekócolt üregeiben 

s közben engem is kitakar-elfed 

a lét lege, páratartalmaiban 

ott lökdösődnek idegen erők, anyagok 
minőségek, melyekkel nem vagyok vegyíthető. 

EMBER A FÖLDÖN 


Egy Villon is lehetne. 
Alszik? Vagy már halott? 
Fekszik a járdaszélen, 
nagy kockakő a párna, 

s a pehely, az is megvan: 
lefagyott hókupac. 
Arccal borult a hóra, 
széthullt vonásaiból 

a fél profil hiányzik, 

de másik fele megvan; 
vásott francia béres 
vagy lókupec lehetne 
ötszáz évvel korábban 

a magyar istenadta 

a huszonegyedikben. 
Század, te messze húzó, 
elszabadult rakéta... 

A táltos már megette 

az abrakot, s mesénket 
folytatni nem kívánja. 
Akár egy Villon-sorsot 
leshettem volna benne, 
mert Villon is lehetne, 
hiszen lehetne bárki 

az ember itt az utcán, 
akit most megkerültünk, 
feje alatt a párna 

egy kőpárkány, s a pelyhe, 
az is megvan: lefagyva 
hóból a járdaszélen. 

VARIÁCIÓK 
EGY APÁRA 


Numerológiailag 

teljesen egybeesünk. 

A pozitív negatívja 

a homorú domborúja 

csak éppen működőképes. 

Belül nem olyannyira üregesre képezett 
szövetesebb több ütközéssel és ütközettel 
kívül ezért elrendezettebb 

belealakított a világba 

ám változatlanul: nem alkalmazható. 
Van ha nem is önmagáért 

inkább: önmagától 

mintegy: önmagára gerjesztett 

mint aki háztűznézőben 

megrakja a tüzet a küszöbön. 

Hogy lásson is valamit 

amiért odament. 

Ez egyfajta bizalmatlanság 

a dolgok beteljesítő hajlamával szemben. 
Pedig a teljesség a be- és kiteljesedések 
háza táján dekkol. 

Vagyis oda kell menni érte hozzá 
különben az életben nem futunk össze vele 
különben meg minek 

az élet. 

Numerológiai tekintetben 

az egyes a négyesnek megfelel 

de én az egyes vagyok. 

Apám a négyes zavartan 

játszadozott még a beteljesületlennel 
szidta az elrendezésben 

a mindennemű igazság hiányát 
jogos járandóságát perelte 

de nem volt kitől elvitatni a javakat 
nem lévén javak. 

Valamit gyaníthatott 

a bőség és a jog asztalának 

de facto létezéséről 

ám életéből teljesen kimaradt 
bárminemű találkozás. 

Ezért kerülhette el figyelmét 
hogy nem minden a másé ami jó. 
És így lett jogosult 

a teljes boldogtalanságra. 
Mindebből én a másik végét keresem. 
Mert azt hagyta rám. 

Amit teljes mértékben 

kívül helyezett sorsán. 

És még ez sem az éden. 

De innen már felsejlik 

és bitang-kemény munkával 

lehet sajátot építeni. 

Csak: lehet-e lakni az édenben 

ha oda mindenki 

egymaga sarabolja az utat 

maga gyártja a belépőt 

és nem tudhatni hogy találkozik-e 
azokkal akikért belefogott 

e bibliai kertészkedésbe. . . 

ÁRVIZECSKE 


Kyrie-kyrie kisdedecske 
Tisza menti árvizecske 
kisöpröd a magyar tájat 
eléd térdelnek a házak 
beregi, nyírségi fajta 
szatmári is úszik rajta 

illa berek, nádak, erek 
elsöpörni, amit lehet 
hömpölygetni, görgetgetni 
hét határon túl letenni — 
vagy az Isten, vagy az ember: 


24 


mindkettőért nem mehetsz el. 


2001 márciusa 

DUNA-RAPSZÓDIA 


I. 
Donau, Dunaj, Dunárea, 
Dunav, Danubius, Isztrosz, 
át a jeges magaslatokon, 
miként a vajúdás fázisain, 
át Európa agyvelején, 
a Kárpát-medence-őskoponyán 
a megvalósulás langymelegébe: 
feketéből feketébe, 
erdőből vizek tengerébe, 
Donau, Dunaj, Dunárea, 
Dunav, Danubius, Isztrosz. 


II. 
Mi közöm hozzád, te bő folyam? 
Nekem csak a Tiszára tellett. 
Kettészelt testéből a táj 
nekem Keletet nyújtotta, 
s abból sem Pestet. Szkíta, 
eraviszkusz, római kor 
nálunk másként vetett-aratott. 
Hozzánk el sem jutott a római. 
De Borzsován és Váriban 
fehér izzású templomok 
megbillent árnyékainál 
felemlegetik még a vének, 
mint vonultak át méla hadban 
rajtuk hajdan a , gothusok" 
(nagylábú, páncélos vitézek), 
anno háromszázegynehányban. .. 
Mikor még csak itt éltünk, és nem 
foglaltunk hont szabályosan. 


ÖRÖK PARTOK 





III. 
Duna, Danubius, Isztrosz, 
áthasadsz képzeletemen, 
hiába fércelnek a hidak. 
Tudom, imádtak a Clark-fiúk, 
William meg Adam, kik 
rád bilincselték a Lánchidat. 
Margit-híd, Árpád-híd, Erzsébet-híd, 
Szabadság-híd, Petőfi-híd: kezek, 
mik egybeszorítják a kettévágott 
jobb- s bal tekét, mit többször elcseréltek 
koboldok és fondor Erinnüszek. 


IV. 
Jó kétezer éve nézi vized 
város és népe a parton, 
Duna, Danubius, Isztrosz, 
már a szkíták s a kelták is mi vagyunk. 
Magadba mostad a rómait is, 
csak a török maradt idegen. 
Szegény Gül Baba! Nem érti, a Duna 
mit csacsog, Mikes pedig: 
mit mormol a tenger török éjeken. 


V. 
Donau, Dunaj, Dunărea, 
Dunav, Danubius, Isztrosz, 
át a jeges magaslatokon, 
át Európa agyvelején: 
most kit temetsz magadba? 
Testedbe oltott szennyanyag: 
az idő és selejtje 
megtisztul-e a tengerig? 
Vagy szétrohasztják élveteg 
árnyékaid a kémiát, 

s hákettőó-kalárisod, 
az élet lánca: elszakad — 
beléd rohadva, mint a rák? ... 


Finálé: 

Kék lánc, delejes áramlás benne, 
átúszható, lélegzeted 

hajóival bejárható. Csak 

valaki folyton összerázza 

a képletet. 


Lábjegyzet: 

a vajúdás agyveleje fekete 

a kettészelt táj árnyékainál foglaltunk hont, mikor 
még csak itt éltünk 

a jeges kezek: Erinnüszek 

a Clark-fiúk: hidak, kiket elcseréltek 

a , gothusok" a vízigótok megbillent árnyékai 
kétezer éve csak a török maradt idegen — Pesten — 
Gül Baba nem érti, hogy a kelták is mi vagyunk 
az idő mocska a kémia árnyéka 

az élet lánca az áramlás... 


2001 

MAG, MAGAM, 
MAGÁNY 


Egy üres lakásban egyedül 
szilvában a mag 

magzati állapot. 

Örül-e neki az ember 

ha betölthet tereket 

ahol nincsen más mozgás 

csak az övé 

s ahol gyakran csak az agysejtek között 
folyik komoly kiképzés 

s az sem katonás rendben 

hanem ahogy a szél bemocorogja 
beékeli magát közegekbe 

s ahogy átver, átcsap, átdöf 
szakadékony folyamatosságokon 
jelenlétét tudakolva. 


2001 

KINT IS, BENT IS 


Lesnek rám a vadak 

pedig vadász nem vagyok 

olyan idilli kép ez 

amíg senki senkit se bánt 

és ilyen idilli marad 

míg el nem dől a végső szereposztás. 


2001 

TAPINTATLAN 
TÖPRENKEDÉSEK 


Titokban történnek a versek 
lopva miként a megcsalattatás 
légyottok bamba éjhomálya 

s még annál is sötétebb árnyék 
mely ott terpeszkedik fölöttem 
jégeső fellegét idézve 

s az összes mennykövek haragját. 
Mert érzi azt a mélyvigyázó 

s a fölfelé igyekvő lélek 
légtornász agy miként a sejtek 
sok kóbor DNS-be zárva: 
titokban történnek a versek 
titokban történik a kultúra. 

A fogantatás mélysötétje 
hangolja titkokká e tettet 

vagy csak valóban szégyen átok 
eltitkolandó bűn gyalázat 

hogy verset verselnek a költők 
s kulturálnak a kulturáltak?. . . 


2001 


145 


FINTA Eva 





146 


ANYÁM FELTÁMADT 
OLTÁRAI 


Még kicsi vagyok hogy elmondjam VELED 
mivé lett testeddel ez az anyag 

hová száműzte benned önmagát 

míg szétfalta boldog testedet 

ha boldog volt e test valaha is — 

megetetted magaddal az elmúlást. 


Ó anyám nagy voltál az elmúlásban hihetetlen 
eltűnő tested katedrálisokat suttogott 
elfonnyadásod semmisséged roskadásod 

kiszáradt töppedésed áttörte a szellemlét csarnokait 


s fénylettek szavaid mindenségbe szakadottan. 


Úgy éreztem halálod teljes elsimulás volt 
felszívódás fényekbe egekbe istenekbe 
bele-halás a MINDENSÉG lengő atomjaiba 
beleolvadás a teremtés hidegébe 
visszatérhetetlenül bátran véglegesen. 


Mi zeng még bennem mégis abból a délutánból 

rád pillantásom zokogásaiból mi zeng még ide 
tizenhatodik éve mikorra már a semmi is semmivé lett 
mi zeng belőled TE néma csőrű MADÁR 

hol az a szentül szent szavad: SZENTSÉG? 


„Mivé lettem” — mutattad — ECCE HOMO — 
alig zörrent a hang a szájadon 
kiszáradt cserepes ajkad tömlöcéből 
rozsdásan roskadt a hang NEKEM: 

„éS még lélek van benne...” — mutattad. 

Néztük ketten hogy hol lakik ez a lélek 

ez a sok őrült nagy birodalom ebben a nincsen-testben 
s hova lett ez a test amikor még megvan 

hova lett anyag-éned amikor még csak 

csontjaid is összezsugorodtak. 


Tudós figyelemmel követted mindezeket 

az olthatatlan fájdalmak győzelmes poklaiból 

mert hiszen ez a TE hosszabbításod volt már 

a TE ERŐD AKARATOD évek óta hogy felnevelj bennünket 
ez a haldoklás TE voltál mindenestül. 


Itt ringatlak sírva mert látom koponyámban a pillanatot 
rád pillantásom gyémánt tüskéi ezek 

fejedelmien TÁGAS pillanat ez és örökkévaló 
húszéves győzelmed az egykori majdnem-halálon 

s most engedelmesen haldokolsz és fizetsz... 


2002 

TŰNŐ IDŐBEN 


E hold alatt már teltek szebb korok 
tűnő időben végig a Tejúton 

és egyre beljebb végig a spirálon 
gigantikus génláncon egyre beljebb 
galaxisunk csigaház-udvarába. 

De van-e útja elhulló valónknak 

s van-e iránya — eleje és vége — 
előre-hátra kifelé és beljebb — 

van-e iránya ennek az időnek 

amely nem pattan rá a mutatóra 

nem érdeklődik rendszerek iránt sem 
a visszatérés sem rettenti s végleg 
semmit se tesz és azt is mily kevésszer... 


2002 

IDŐUTAZÁS 


2 22 


Ahogy Kenézlőről Patakra értem 
(siettem várt a sorsom folytatása) 

az utca szembe-oldalán 

kislány futott a lámpák alatt. 

A mozgása a hosszú szőke haj 

pulóvere s az arca hisz így is 

láthattam autóm párás ablakán át 

mintha egy Tarkovszkij-rendezte filmből 
lépett volna elő 

olyan áttetsző volt és tiszta 

s olyan hatékony ez a tisztaság. 

Utána szerettem volna nézni 

mert annyi felnőtt rémség után 

újra üveghangon szólt az Isten 

az élet törékeny szentségeiről 

s arról milyen örök a szentség 

egy új élet templomában. 

S akkor a jobb oldali járdán 

egyező irányban velem 

még egy kislány futott el a járdán 

csak most mellettem láthattam a hátát 
ugyanaz a fej és szőke haj 

ugyanaz volt a pulóver is 

mintha az előbbi kislány megfordult volna 
s a szembe járdán futott volna tovább 
lehagyva engem az ötven kilométeres haladást 
lehagyva a fizika összes törvényeit 
kilépve egy Tarkovszkij-filmből. 

Ez a mátrix mondta mellettem ülő fiam 
az Isten most valamiben megerősít. 
Miben kérdeztem nem tudom mondta 

de valami jelentős dolog fog történni veled. 
Igen: ideírom jövőből érkező szavaiddal 
a csoda és csodálkozás kísérleteit. 

VILLONOZÁS 


Villon, vibrálás, viadal, 
vígság, vezeklés, veszteség, 
virág, világos, végleges világ, 
vesztőhely és viaszpecsét, 
virtus, visszamenőleg is — 
vivát, volt vagabund, vivát! 
Veled valami varázs visszatért, 
viharos versben visz tovább. 
Vinni vitted, vonszoltad is 
vereségeidet, valagod. 

Volt, ami volt! Valami veled 
a végtelenből visszaragyog. 


2002 

VISSZA A VÍZÖNTŐBE 


Voltunk már itt 

voltunk már benne 

valaki itt volt 

volt itt valami 

egy sejtem porszem-alapanyaga 
tizenkettőször kettőezer 
esztendővel annakelőtte. . . 


2003 

Ó, ISTENEM, 
KÖVETSZ-E MÉG 
A SZAVAK 
DZSUNGELÉBEN?... 


szép porcelán- és tetszetős 
törékeny gondolat 

edény amelyben gyűjtődnek 
halomra a szavak 

dobál belé a tudomány 

és a politika 

a megtévesztett oktatás 

is ide tér haza 

valahogy együtt képezik 
vállunk fölé a lét 

árnyat homályt és rejtőzést 
teremtő dzsungelét 
minden elé s mögé kerül 
valami elfedett 

régtől titokzatos tabu 

a létező helyett 


2004 

VARÁZSLATOK 


Máté Imrének ajánlom 


1. 
Ez elmúlik 
Az visszajön 
Varázslat vár a küszöbön 
Kőre madár 
Madárra kő 
Fordul az idő. 


2. 
Dobomon dübörög, dalol a démon 
Madárpihe az inggalléron 
Dobomon dalol a démon. 
Dob bőrén halovány vérnyom 
Didereg, deres az ének 
Fordul a lélek. 


2004 

HA MEGHAL... 


Ha meghal bennem valami 
ha valamire ráhalok 

ha kihalok valamiből 
valami belém születik 
valami újjászületik 

mert születik valami új 

az eltűnés, foszlás helyébe 
a görcsös kínlódás helyébe 
valami tágas ismeretlen 
valami romlatlan egész 
valami első — folytatás — 

ha meghal bennem valami 
humusza lesz valami másnak 
ami még győzhet rajtam is 
ami legyőzhet annyi mást 
ebben az örök küzdelemben 
amit megúszni nem szabad 


2004 

KERIBEN 


Az alma lombja le 

és le az alma is 

és pereg a dió 

és le a lombja is 

szél rengeti, színe 
szétzizzen az avarnak 
az udvar nyírt gyepén 
lomblángok gomolyognak 
és idejön az ég 
észvesztőn gyönyörű 
forognak fodrai 
kék-szürke-hófehér 
miként ha lenne tél 

s pólyálná valaki. 


2004 


155 


FINTA Eva 





NYÁRESTE, 
TEMPLOM, KÓRUS... 


Nézték az oltárt ihletett papok 
hűs illatok, szagok szikáran álltak 
kőbe vésett párkányok hajlatában 
s az oltárképen ebihal-angyalok 
kara foglalta keretbe a szentet 
akit a templom kegyeivel kentek 
s akit imádott sok élő-halott. 


Ez az amott-időben már takarva — 
csak arca mása, lenyomat-avarba 
sárgállott pergamenszín vetület 
idő-nyúlvány, mely idetekereg 
felbődülőn egy kórust körbe hallva 
szárít szemet, szikkaszt orrot, s fülel 
tüdőnkön átpattanó léghuzatainkra. 


És Isten sincs jelen, magunk vagyunk 
Vivaldi, Mozart, rengő Reguiem 
roncs nyár, tépett, széthullt lélegzetek 
megannyi versbe bódult sorsroham 

és számtalan páratlan feszület. 


2004 

TELI-DAL 


Csordultig a kút 

vize a vízbe fut 

tóba folyóba tájba 

fut ki fut szét a világba 

csordultig a lég meg az elme 

rettentő nagy figyelem a fejembe" 

csordultig tátott szája az égnek 

miként ha feléd lehelné a létet 

teli szájjal a csend nagyokat nyel 

kertemet mintha megitatnád tejjel 

naphővel forralnád fel ebédem 

tiszta lenne az ételem éden 

csordult szómat kitenném a kezedbe 

folyna ujjaidon a hang cseppekké cseperedve 
csordultig ájulásig az esteli óra 

fáradásban más álmában göngyölné testemet takaróba 
csordultig a vers több hónapos rianással 
zubog vize-jege-hava 

sorsomat viszi magával. 


2005 

FÉL HÁROM LEHETETT 
DÉLUTÁN... 


Fél három lehetett délután 

a fekete kismacska rosszkor futott 

piros volt a fekete kismacska vére nagyon 
nagyon piros és élő volt a vére, nagyon. 


És mindnyájan eltörött napunkat néztük 
menekülni akartunk, menni, nem látni, igen 
rossz nap, szorítós, fekete, elgázolt délután 
rossz nap és még fájdalmasabb este. 


Hogy is van ez? Telefonhírrel az este 
halálodat hozta, Anna, amire vártam 
meghozta a hírt halálodról az este 

növekvő Hold óráin, áttetsző estidőn. 


Örültem, Anna, hogy meg tudtál halni végre 
méltatlan állapotodat ott tudtad hagyni, örültem 
veled örültem, Anna, ki most a Hold felé tartasz 
minél távolabb, messzebb, el innen, Anna, el innen... 


Veled örültem, sírva örültem, Anna 

sikerült, amit hónapok óta hiába gyakoroltál 
örültem, Anna, megszabadulásod keserű napján 
veled örültem, hogy meg tudtál végre halni. 


Hogyan kell halni, hogyan kell élni, születni 
hogyan kell, hogyan akarhatja az ember 
hogyan, ami történés, ami egyszer 

hogyan legyen, amit elszenved csak az ember? 


Vittél magadnak kismacskát, az enyémet 
vittél cicát, csodamacskát feketében 
vittél jelet, elvettél, ahogy téged 

elvett a mai nap, ahogy elvett. 


2005. október 11. 

EGY FEKETE 
KISMACSKA HALÁLÁRA 


Anna halálának napja, egy órával annak előtte 


Nagyon piros volt a fekete kismacska vére 

nagyon 

ahogy az aszfalton habosan fröccsenve foltot 
hagyott 

messziről tudtuk hogy a miénk a fehér nyakörvéről 
messziről láttuk hogy meghal, rándul, vonaglik 

a teste 

nagyon piros volt a fekete kismacska vére 

nagyon. 


Még rángott, vonaglott, rángott, mikor felkaptam 
az út közepéről 

még rángott-vonaglott kezemben is, ahogy 
irháját fogtam 

nem mertem odanézni, tudtam, kilóg szeme 
koponyaüregéből 

minden kilóg a koponyaüreg összes résein 
kilóg 

minden, ami bent, szentesítve, kiszakadt 

s vonaglott-rángott kezemben is, ahogy a fűre 
leraktam. 


Nagyon piros volt a fekete kismacska vére 
nagyon 

bántott, hogy fáj, hogy nem eléggé, hogy ennyi 
semmi hatalmam, semmi, milyen siralmas 

a fekete kismacska vére, kocsonyás szeme 
kilógó agyveleje 

milyen rettentően elhamarkodott, milyen 
nagyon... 


És eltemette fiam és unokaöccse a kertben 
bizony, szakszerűen lapátolták rá a véglegeset 
nevettek kínjukban, mit tehet ilyenkor az ember 
semmi hatalma, semmi, s a kismacska is 

egy kismacska mindösszesen. 


2005. október 11. 

NE LEGYEN 


Ne legyen semmi sem örök 
sóvárogjanak a körök 

ne legyen semmi sem kerek 
rettegjenek a tengerek 

ne legyen semmikor, sosem 
mindenkoron minden legyen 
ne legyen semmi sem igaz 
hiszen elmúlik 

hiszen elmúlik... 

a vigasz. 


2005 

ANNÁNAK 


Holdon járó, réveteg 

emlékezet. 

Ide fészkeli magát a végtelen 
veled. 

Tátong mögöttünk az ismeretlen, 
a sötét, 

holdba, csillagba öltözötten 
buborék. 

Úszkál a két világ között 

egy légtutaj, 

és nő a fű a föld felett 

s alant a haj. 

Lebont mindent: törvényt, titkot 
az egyszeregy. 

Anyag nyaggat átvághatatlan 
ereket. 

Vérezne el a bármi, bárhol, 
bármikor: 

semmi sem új. Minden magába 
alkonyul. 


2005 

BOLDOGULÁSOM 


Velem született volna a hajlam 
hogy halljam 

az élet erezetén ha baj van 

és lássam a hangok odvaiban 
égben fában talajban 

hol a dallam 

hogy az érthető egészben véljem 
ne a részben 

a létem... 

A visszabeszélő üregekbe rejtem 
a múltat ha felejtem 

a tompa robajba ásom 

jelenben maradásom 

nincs velem baja az időnek 

sose kérdi 

mért vagyok új ha új vagyok 

s mért vagyok a régi?... 


2005 

TARANTELLA 


neki már ige kell, neki már 
szavakat zizegő ige kell 
harapós idegek kapuján 

fut a pók, az a pók, amivel 
belezsong a halálba kivánt 
eszelős, csodaír muzsika 
fut a pók a hideg idegen 
belecsíp a csipős muzsika 
belegyógyit a fergeteges 
beleszédületes muzsika 

a csavart, kitekert tagokat 
tekerő, kavaró muzsika 
neki már ige kell, neki már 
tarantella utáni hideg 

ige kell, ami majd betakar 
letöröl, megitat, megetet 
betakar, megetet, megitat 
szavakat szeliden szeletel 
neki már ige kell, neki már 
szavakat zizegő ige kell 


2006 

SZAPPHÓ TÁRSA 


Álmot lát, vígsága helyett a kétely megtöri kedvét 

látni hát, folyvást hogyan éli súlyos titkait, szenved 

sérteget, s ámbár tüske védi sorsát képzeletétől 
feltöri álmát. 


Asszonysors lép lába nyomán, megéled, játszik a tájban 
tünde nő és fároszi férfi szenved, törpül a sorsban 
boldog ég és kéktüzü alkonyat áll, képbe faragták 


s nem leli üdvét. 
Mennyi fény kell szíveket látni tisztán, feltehetően 
rengeteg hajnalközi, délidőben felragyogó fény 
alkonyos, drámát feledő haláltánc égi delejben 


melyben a szív lát. 


Sárospatak, 2006. január 3. 

ANYÁM, 
ANYAGOM 


Anyám, anyagom 

Anyám, anyagom 

angyalom 

agyonhordott tudatom 
felbukkanó idő őrszeme a falon 
óra mutatóján hatalom 

Anyám, anyagom 

Anyám, anyagom 

széthulló csontmalom a karom 
ahogy járom, darálom, mutatom 
mint a fogam, harapom, tagadom 
hogy van nagyobb hatalom 
Anyám, anyagom, fagyom 
tüzem, poklom, létem adom érted 
továbbadom 

Anyám, anyagom 

Anyám, anyagom 

fortyog bennem a kémia dühe 
egyek vagyunk, kettek vagyunk 
ahogy haladunk, kopunk 

Anyám, anyagom 

Anyám anyagom 

rettentő azonos minden mindennel 
bennem te vagy 

elrettenek, hogyan haltál meg bennem 
mikor én nem 

én viszem, ami a tiéd 

te már nem viszel semmit 

vert visz veretlent 

veretlen visz vertet 

hogyan vagyok 

virág vagyok 

kinyíltam 

elhervadok 

szétszórta szél a magot 
szétszórta szél a magot 
virág vagyok, hervadok 
Anyám, anyagom 
Anyám, anyagom 
testetlenül is hatalom 
bennem léted hallgatom 
továbbadom 
továbbadom 

Anyám, anyagom. 


2006 

VADLIBA-LES 


Átrepül, át, mint a magát 
átrepülő vasrepülő 

mint a kövér vadliba kél 
Délre, ahol elcsavarog 
csámborog és visszarepül 
mert a tavasz visszakerül 
visszakeres, mint a kerek 
évtizedek, évezredek — 
vadliba-les, vadliba-ég 
átrepülő vé-be tünés. 


2006 

ÁZOTT DAKTILUSOK 


Mint aki gyermeteg alkonyi perceket éget 
felbukik elpörög rajta a sárgatojás-nap 
zizzen a fecske repülve hasító szárnya 
bevési a légbe a mozdulatok kacagányos 
dolmányos mentés zsinórrajzolatát és 
feltűzi rája fondorlatos ficsegését. 


Játszik az alkonyi felhőrianás is az égen 
sűrű esők is játszanak játszanak egyre 
úszik az utca a város a kezdet a végek 
úsznak a felhők almásderes paripái 
úsznak az égen kiskutya testű habocskák 
gólemek és fátyolos asszonyok úsznak. 


Ázik a házika ázik a ház meg a kert is 
ázik az udvari muskátli meg a lóca 
csobban a rettentő fecsegő eresz árka 
ázik a kőkerítés meg a rózsafa bokrok 
a krizantém és petúnia arca is ázik 

s fázik az ázó nedves augusztusi alkony. 


Nem rak a nyár heve tűzpiros máglyarakást már 
füstöl a páracsomó a mezők tarajából 

csillagok szántanak éjjeli lomha sötétben 

holdra világít a nap bíborának a tükre 

éjbe kapaszkodik a kései lassú uborka 

Éva kertjét keresve kúszik fel az égbe. 


2006. augusztus 9. 

CIVILIZÁCIÓS 
KESERVEK 


Széthull a pillanat 

alkalom alvatag arca. 
Másmilyen éleket 

élveteg érveket élez. 
Szemtanú napjain 

lomha parancsokat alkot. 
Nem köti semmi sem 

nem nevel gyermeket barmot. 
Gizgazok kertfüve 

virága legszebbje pitypang. 
Így marad így erez 
sorsunkba így vezet villanyt. 
Csatornáz mobiloz 

kanalizál kerekezve. 
Mégiscsak itt ülünk 
csillagok árnyait lesve. 


2006. augusztus 17. 

ÖNVIZSGÁLAT 


Hogy el nem jutok ahova indultam 

hogy már régóta ott vagyok 

hogy születésemtől csak arra 

vetődöm és irányulok 

hogy mindhiába térít széjjel 

magnetikus erő széthullt figyelemcserepek 
mindazonáltal mindvégig és folyamatban 
ott vagyok ahol lehetek 

ennek van némi titka 

lehet rá keserű pirula 

hogy az én bőröm amit hordok 

s én lakom benne a bennem lévők 
egyetlen tudora. 


2006. augusztus 25. 

A KIHAGYHATAT- 
LANRÓL 


Van-e kihagyhatatlan dolog 
kihagyhatatlan-e valami 

minden betört a létidőmbe 
hívatlanul, kéretlenül 

Van-e ami kihagyhatatlan 

ha nem hagynak belőle ki 

a nagyszorgalmú sorskerítők 
Moirák, Párkák, Boszorka Borkák 
kik erre járnak, arra mennek 
mindenfelé jelenkednek 
bennünket is magukkal vonnak 
vonatozunk a sorsvonattal 
Nincsen hát nincs miért sietni 
mindenhová mindenkivel 
megérkezünk a kijelöltre 
odavonszolnak vontatóval 
odavezetnek vezetővel 

odaérünk ahova érünk 

csak éppen mennyi fájdalommal... 


2006. szeptember I. 


ÖRÖK PARTOK 





A XXI. SZÁZAD 
KÖLTŐI 


Petőfi Sándornak küldöm 


Barátom! — mondanám szívemből: 
kettőt fordultak századok, 

s mégis, mint akik elaludtak: 
szerzőink némultan nagyok. 

Ó, nem poéta nincs, vagy gyáva, 
gyáva csupán a lét, a kor. 
Mindnek ráléptek lábujjára, 

s most sajog és sír valahol. 


Itt minden elhúzott felettünk: 
repülő, vadliba, iram, 

s mi itt ragadtunk, számlálgatván, 
mennyi a versben a ficam. 
Irgalmatlan és ismeretlen 

velünk a jelen, a jövő. 

Mi volt, ha nem lett semmi szebben, 
s mi van, ha nincsen rá idő? ... 


Én mondanám: ne add fel, Bajtárs! 
Vagyunk, leszünk, nem maradunk 
örökkön fiókokba gyűrve, 

bár, kétségtelen, hogy halunk. 

De elhiszi magát a szó is, 

miért ne hinnénk mi neki? 
Felírták neved is az égre, 

azt szélvész el nem kergeti. 

Itt nincs kosár, mert hazavitték 
minden érában valakik, 

itt nincsen bőség, zsebre vágták, 
roskadnak svédasztalaik 

a keveseknek, akik éppen 
szolgálnak bennünket — vakon, 
s mi oly hálásak vagyunk érte, 
hogy övék pénz és hatalom. 


Sötét középkor tört reánk itt, 
szegény, buja és ostoba. 
Lefejez, meglop, rosszra csábít, 
s házunkban van az otthona. 
Hitetlenkedhetsz, drága Ifjú, 

ki semmiért mindent adott. 

Mi most naponta megtanuljuk 
hogy lőjünk célpontra — bakot. 


Megállnunk kell, és nem rohannunk. 
Szétnéznünk, merre is vagyunk. 

És tájolóval megkeresni 

szétszórt önérzetünk, fajunk. 

És új Isten kéne. A régi 

elgázolt és cserbenhagyott. 

Egy új század tört ablakán át 
vizsgálgatjuk, ki a halott. 


2006. november 10. 

ANNÁNAK 
MÁRIÁNAK 


Leonardo: Szent Anna harmadmagával 
című rajza alá 


Ott ültök ketten szótlanul 
örök mosolyba fonva 
öletekben gyámoltalan 
fiamba gabalyodva 
szemhéjatok árnyékain 

a talján táj varázsa 
szemhéjatok fénylő fala 
fejembe tetoválva 

Anna Mária Gyermeke 
mind Isten foglya vagytok 
időz a kartonon a por 

az isa pur is vogymuk 
minden mindennel azonos 
a rímekkel a rímek 

a szavak is ugyanazok 
templomjárók és hívek 
ezüstfonál-vonal papír 
teremti az egészet 

egy tüköríró álmodó 
kreálta meg a képzet 

ott ültök ketten szótlanul 
öletekben a játék 

istenfiú embergyerek 
ajándék aki vár még 
örüljetek amíg lehet 

amíg a képben vagytok 
míg meg nem szökik a fiú 

s ti aggódva elaggtok 
örüljetek amíg a szó 

nem fordul be a könyvbe 

és nem lesz végig végleges 
míg akármi lehetne 

addig a mosoly csak mosoly 
a kép csak kép és ennyi 
addig gyermek a gyermek is 
és nem lehet letenni 


2006. november 29. 

ESZELŐS 


Az ész az tudja az egészet 
az ész semmit se tud 
fordulj be és aludj agyam 
a gondolat kifut 


Az ész az nem tud semmit sem 
az ész az ésszel él 

hibátlanul támaszkodik 
magára aki fél 


Az ész eszetlenül siet 
gondolni szüntelen 

pedig ha nem gondolkodik 
akkor is jár velem 


Forog akár a körhinta 
a csodapalota 

forog és befurakodik 
minden kis odúba 


Ide-oda odúzgatás 
nekem fölösleges 
kijátssza fejem önmagát 
meg a kerekemet 


Most is amikor semmi se 
nincs benne csak magam 
úgy tesz mint akit megbámul 
minden világtalan 


Becsuknám mint a könyvemet 
de nyitva a szemem 

az is övé ahogy minden 

ami csak megterem 


2006. november 29. 

A HOMOKÓRA 
MEGFORDUL 


A homokóra megfordul a penge 
szeletelve levesz az időből 
állnak a hegykoszorúk is 

állnak az óceánok nagyvizei 
állnak az állomások 

állnak a vonatok. 


A felleges látkép is elakadva 

nem mozdul a tű-foka égbolt 

nem mozdul a mozdulat állva 

marad a ringás a toppantás az ütem 

nem forog a forgás nem kopog a kopogás sem 
a hang hallgat nem beszél ami nem mozog 
ami nem mozog nem is él. 


Mindenki van valahol 

a világ megvan el sem veszett 

csak kiveszett valami a mozgás nem gravitál 

nem tapad ami vonzana mert nincs vonzás nincsen delej 

égi jel sincs nincsenek jelek nem alakul a molekuláris 
az atomi szint sem 

semmi sem alakul és nem tudni meddig nem. 

Valaki tüdőn vág úgy éled meg valaki hátul 

szeretettel hátba ver nem támadólag 

felköhinted lélegzeted elakadt morzsaszemét 

szúrós lélegzetmorzsádat szádba köhinted s onnan a légbe 

megmozdítod vele a lengéstelen leget 

meglököd a tárgyak bűvös légkörét auráját 

minden mindennel koccanva ütődik 

a hullám visszahull a meder üregébe 

a felhő átfordul az égbolt másik oldalára 

a mágnes csattanva tapad a vasba 

a vas robbanva zuhan a mágnesbe 

a benzines motor fellélegzik berobban az oxigén 

a vezetékben elindul a keringés rázós ügye 
felforrósodik a hideg 

kihűl a forró 

kicsit elfordul minden 

kicsit kattan valami 

egy fogaskerékkel arrébb vonszolta létünket a nagy test 
egy fogaskeréknyit arrébb tette magát a Föld 

a Holdnak három szemölccsel többje vagy kevesebbje lett 
a kismacskák cuppanva megszületnek 

a kismama utolsót ordított 

véres buggyanással megszületik a következő ember 

a következő eltolt időben a következő eltolt generáció. 


Így porra por — keletkezünk 
kiáshatóak leszünk majd egykor mi is 
megfejthetetlenek leszünk majd egykor mi is 
mindig azt vágyjuk tudni: mi történt 
mikor azt kéne tudnunk: hogyan történt 
mikor azt kéne tudnunk: miért történt 
mikor azt kéne tudni: mi történik 
MOST mi van 

milyen az AMI 

mi milyenek 

miért ilyenek 

meddig ilyenek 

jó-e hogy ilyenek 

kell-e hogy ilyenek 

vagyunk 

legyünk 

és jó-e a jó. 

Erről majd Isten üzen valamit 

valaki meg fogja hallani 

valaki mindig hallgatózik 

valaki mindent hall 

valaki tárgyaló viszonyban van vele. 


2006. december 15. 

A DAL KUPOLÁJA 


Szabó Dénesnek 
és a Cantemus leánykórusnak, 
Nyíregyházára 


Vágyik a szív meg az elme 
valami éteri szóra 
átdalolászna az éjen 

bújna dalos takaróba. 
Ámde az éteri ének 
feldúdol a mennyezetekre 
széjjelcsap száztollú szárnya 
Szabó Dénesre lesve 

kinek ujjain állnak 
tisztelettel ahangok 

s mikor széjjelsuhintja 
megmozdul tőle a csarnok. 
Szemem csarnoka is már 
mintha nedvesre válna 
dörzsölgetem szavaimmal 
jelzőimre vigyázva. 
Micsoda érce a hangnak 
micsoda fénye az éjnek 
karácsony-csillagozással 
micsoda lányszemek égnek! 
Körbe-kör-karikába 
boszorkánykörbe bezártak 
s belezúgnak a fülembe 
vizeimen navigálnak — 
kupolában az ének 

alatta ülve lerogynak 

alélt kis semmiségek 

és felmagasztosulnak. 


2006. december 19. 

A FÜGE OLYAN 
MESSZE 


A füge olyan messze nől 
és én most ott vagyok. 
Szerelmeimnek küldhetek 
innen képeslapot. 

Azt írhatom hogy édeni 

a tenger illata 

hogy lédús a paradicsom 
s jó a csevapcsicsa. 

Ott vagyok hol a gondolat 
botorkálva se járt. 

Nem tudta összerakni azt 
amit a táj kitárt. 

Ott vagyok ahol biblikus 
áttetsző a levél 

mit Éva és Ádám kapott 
és ágyékára mért. 

Jó volt takarni-látszani 
akár a gesztenye 
széjjelterpesztett tenyerű 
csipkés levélzete. 


A füge olyan messze nől 
és én most ott vagyok. 

Se szerelem se fájdalom 
énbennem nem ragyog. 
Az emlék is olyan kevés 
és olyan lobbanó. 

Nem fújok rá — felizzana 
és mire lenne jó. 

Mégis rajongva éteren 
minden enyém marad. 

Kitölt a múlt s a jelen is 
nem gondolkodik marad. 
Csak az a régi álmodás 
arról mi távoli 

itt settenkedik hátranéz 
kell vele játszani. 

Ez vitt minden irányba el 
őérte utazom 

most is e szék párnázatán 
vele foglalkozom. 


Talán mert becsap az idő. 
Karácsony tája fogy 
de smaragdzöld a kerti fű 
a táj furcsán ragyog. 


2006. december 20. 

A VISSZATÉRÉS 


Talán egy hete már 

Ágyam reménytelen boncasztaláról hogy leléptem 
Ki egészen a teraszig 

Az októberbe 

Az október huszonegynehányba 
Amikor már tudtam hogy élni fogok 
Harc nélkül is 

Akarás nélkül is 

De emlékeztem a nemlét-elfogadásra 
Emlékeztem fiam felneveltetésének lehetőségeire 
Apám árvaságára 

Emlékeztem a visszatérés spiráljára 

A sorsokra 

Még emlékeztem hogy nem lehettem volna 
És meghökkentem hogy vagyok 
Meghökkentem hogy van ősz 

S a platánok hársak vörös tűzben égnek 
Sárga lángban égnek 

Meghökkentem mindezeken 

Hogy nélkülem is folytatódott 

Történt amit nem láttam 

Csak ez a vége 

Őszvége 

Ami nélkülem alakult 

Visszafogadott 

Milyen fontos 

Kihagyhatatlan 

És nem a fiam 

Akkor nem a fiam ébresztett 

Hanem hogy kell ez az ősz 

Én is akarom 

Benne szeretnék lenni 

Mint nagyapám egykor s mellette én 

Ahogy álltunk a harmadik emelet magasában 
Fogtuk a korlátot s hallgattuk egymás leheletét 
Nem szóltunk 

Utaztunk 

Én abba az időbe amelyikben már ő nem lesz 
Ő abba az időbe amikor már semmi nem lesz 
Fogtam a korlátot egyedül ezerkilencszáznyolcvanhatban 
Október húszegynehányadikán 

Naptártalan túlélésben 

Amikor először a teraszig 

És én voltam minden 

És minden én volt 

A szerelem után még maradt valamim 

A testemen túl volt még valamim 

Amiről időközben megfeledkeztem 

Ami nem jelent meg a szülőágyon 

Ami nem szólt rám testem darabjaiból 

És jó volt az örökkétől örökkétig 

Hogy utánam is mindez megmarad 

S én is ez leszek 

Ez a minden 

Ez a sok 

Ez a bő 

Ez a megújuló 

Mellyel most én is békével vagyok 
Meggyarapítottam a fiammal 

S láthatom 

Ahogy nőnek a létezés dzsungelei 


2006. december 23. 

BARÁTAIM 
PANASZKODNAK 


Barátaim panaszkodnak 

Nem tudják végigolvasni verseskönyvemet 
Mérhetetlenül szomorúak lesznek 
Boldogabb verseket kellene írnom 
Mondják 

Szegény barátaim 

Akik nem is sejtik 

Mi mindentől kímélem meg őket 

S nem azért mert zordan látom a világot 
Hanem mert a világról írok 

Nagyon kíméletesen 

Nagyon megfontoltan 

Hogy ne ijesszem meg őket 
Barátaim ugyanis nem a valóságra kíváncsiak 
Akkor már tudnának róla ezt-azt 
Barátaimat nem a valóság 
Szemüvegük elvesztése izgatja 
Melyen keresztül szűrt fényben 
Tonírozott üvegen 

Valami ősi sablonon át 

Mondhatom teljes vakságban 
Gyömöszölik tapogatják a dolgokat 
Tapintanak nem mindig tapintatosan 
Hogy látni mégse 

Ne legyen szükség 

Kényszer 

Mód 

Látni ne 

Mert akkor ítélni is 

Dönteni is 

Választani is 

Érteni is 

Nagy lesz a kényszerűség. 

2007. január 8. 

JUNG MEG ÉN 


Kuplé a XXI. századból 


Baselban ahol az irodalom 

nagybecsű tudóssal játszadozott 
felsejlett mestermű mesterfokon 

s a kutya se jósolta volna meg azt 

mit főz a költő a tudat alatt 

hogy egymásra talál majd két vélemény 
s találkozunk: 

Jung meg én. 


De egykor egy régen volt pillanaton 
(alfában lehettem heteken át) 
agyamban felébredt a tartalom 

a mindenség hangjával megszólított 
bátorrá tette a versmondatot 

és azóta becsukott szemem egén 
mindent tudunk: 

Jung meg én. 


Játszódhat velem a történelem 
magához emel vagy földbe tapos 
itt él a minden tudása velem 

a mindenség tintáját szívja agyam 
kezében toll vagyok tudattalan 
keríthet kívülről széthullt erény 
feltámadunk 

Jung meg én. 


Kerékbe törhet ami szenvtelen 
mellőzhet vallás és nagyhatalom 
nem marad magára a szellemem 
befogad mindaz mi összerakott 

s kifogják lényegem ha meghalok 
hisz ott leszek én is az űr közepén 
tudat alatt 

Jung meg én. 


2007. január 9. 

SZAPPHÓ A SZIRTEN 


Képzelem halvány veres alkonyatban 
vén idő márványköve partra téved 
kék fodor habzik el a vízhatáron 

s fut fel a parthoz. 


Szobra már széttört nagy idők futásán 

habra hab mosták húsa-bőre vásznát 

gömbölyű lett már a szilánkra tördelt 
kő meg a csontok. 


Hull a kék vízmélybe a kép sudáran 

látni még parthoz tapadó ruháját 

só levét melyből ki se bújhat végképp 
rajta marad s boldog. 


Csak a vers mértéke örök s a versek 

korcs szavak kortársak irigy ajkáról 

szétesnek testét fogadó malomban 
mérgük nem ér célt. 


Nagy titok fodrozza vizünket így is: 

mérce hogy lett asszonyi sorsa mellett 

s ily kevés emlék folyosó-homályán 
mit üzen folyvást... 

Nem is ő ver már ütemet a tenger 

csobbanás-hangját tititázza versben 

összetört dal kőpora ázik árván 


tengeredényben. 


Sárospatak, 2007. január 10. 

NAGY GÁSPÁR 
ÉRKEZÉSE 


Nagy Gáspár jó király 
Uram fogadd szívedbe 
házadnak küszöbén 
emlékeit letette. 
Ötvenhét kínja volt 
ötvenhét akarása 
beláthatod ilyet 

nem tud csak aki mása 
szent arcodnak aki 
saját arcát levette 
könnyű kalapja volt 
kisszékeden feledte. 
Lábát térdben finom 
mozdulatba rogyasztva 
kopog a házadon 

fiad az istenadta. 


Nagy Gáspár jó király 
igaz szavú zarándok 
hónapok óta jár 
tapossa a világot 

a szenvedés-úton 
amelyre Te vetetted 

és most idetalált 

ki anyag volt helyetted. 
Nem lesz gondod vele 
áttetsző mint a könnyek 
ültesd egy fa alá 

ott verseket dönöghet. 

Adj égi madarat 
hogy postása lehessen 
testvért is adj neki 

ki ott lóg a kereszten. 


Emeld az örömig 

ott örökig lehetne. 
Nagy Gáspár jó király. 
Fogadd Te is szívedbe. 


Sárospatak, 2007. január 12. 

JÉGVÁNDORLÁS 


Sarkhideg vágtat Kaliforniában 

Idaho dermed didereghet Vermont 

Banglades reszket a japán is fázik: 
költözik Észak. 


Jégsapkát vágtak Kaliforniához 

átcsúszik Észak de hol épül Dél fel 

fujtatón vágtat az időn legendánk 
ős bika hátán. 


Lopja majd nem szűz Európa testét 

szarva közt megcsillan a déli égbolt 

átszelik új rácsozatok a Földet 
költözik Észak. 


2007. január 18. 


ÖRÖK PARTOK 





LOPJÁK EURÓPÁT 


Lopják Európát az ócska szüzet 
ki rég nem szűz de rusnya ribanc 
viszi megtévedt látású bika 
zsákmányként hátára veti — 
sajnáljuk-e Barátaim? 


Szoláriumos teste ráncosodik 
akár szattyán lehetne a bőr 
fejét csúf ráncok közt hátraveti 
kéjvágyó karján karika — 
sajnáljuk-e Barátaim? 


Fujtat a föld-testű szelek viharok 
a tornádók elől loholó 

bika képében életet nemző 
elszánt kan nőjét cipeli — 
sajnáljuk-e Barátaim? 


Mit nemz ami vén már? Hiába a vér 
kihűl végleg a bölcs anyagon 

a szivárványfény: zápor teteje 

égből jön s égbe tör újra — 
sajnáljuk-e Barátaim? 


2007. január 18. 

ÁLOM A FÖLD 
KÖZEPÉBEN 


Kő kövön áll még Ninivéje Földünk 

ringató testének a vén hajósok 

tétován Jónást viszik át a másik 
partra reményként. 


És a Föld szenvedve vajúdik értünk 

fojtja ős virtus zubogó keringés 

rogyadoz mellében ahol virágzón 
olvad az érc is. 


Mozdulat villáma ahogy lesújt rá 
önmagán gömbjén alakítva fordul 
tűzerű lombikja remegve billen 

s retten a szándék. 


Ősöm ő és minden utódom ő lesz 

álmodom hátán viszi rózsakertem 

álmodom házam viszi mellkasán át 
bárka a térdén. 


2007. január 21. 


ÖRÖK PARTOK 





JANCSIN MESTER 
HÁZAI 


Beregszászi utcaképek 


Táltos idő hogy törsz utat és lerombolsz 
minden csodát minden gyarapodni vágyó 
képzeletet házak utcaképek állnak 

háttal neked megfosztva a kezdet által 
tökélyre vitt képek ragyogásban fénylő 


22 


tündökletétől. 


Vén téglafal levert vakolat angyalfej 
Jancsin mester termése a szép arcú nő 
akár a torz Gorgó fejek vagy a harcos 
mezítelen álló alak ott a sarkon 

az épület élén ahol egykor én még 
boltokba mentem. 


Most égig ér városfelejtő hiányod 
szépség halott minden teremtés hideg kő 
a ház akár sírkő is lehetne mégis 

élő a mély bujdosva a kripta-térben 
laknak bizony minden szoba él belülről 
zárják a múltat. 


2007. január 21. 

FŐSZEREP 


Minden az ég alatt szétszalad átfedi sorsát. 
Mintha csak játszanak habzsolnak bávatag hordák. 
Szétesik lebomol felhasad neutron törvény. 
Ütheted verheted hasznosul minden a körmén. 
Nincsenek tabui nem ismer istent se embert. 
Felfalja létünket meg amit a létünk termelt. 


Jó lenne ételnek jó lenne italnak minden. 
Mérgezett éveket kanalaz iszik az isten. 
Csorba a csupora csorba a szája is most már. 
Fogait morzsolja üres a kamra a hombár. 
Micsoda menyegző lehetne ebből a torból! 
Száraz a szája is már csak a szemével kortyol. 


Minek a rejtjelek kicsoda isten és ember? 

Mi az a mérgezett s ki az ki mérgeket termel? 
Odafönn s idelenn hallgatag sakkoz a játék. 
Valaki korlátlan bármilyen törvényen átlép. 
Forognak éspedig fölöttünk kozmikus hangok. 
Szelíden rendelnek születést szerelmet hantot. 





Lehetne patyolat fényesen fergeteg élet. 
Jézust is szegezve felejtik — nem jönnek érted. 
Nincsen is kívüled tétje a mások sorának. 
Bármilyen bárki is elfedi arcát a látszat. 
Annyira egyszerű: viseled sorsodat holtig. 
Mindenki magáért ékesít rombol és torzít. 


2007. január 30. 


ÖRÖK PARTOK 





HÁBORÚ 


Nőhet a nőszirom nőket 
nemzenek férfias álmok 
sarkuk a nyílt szirom arcán 
szervesen testesen álnok. 


Régi világokon hajtás 
bimbaja mostani képnek 
nő ellen lázad a férfi 
múlt ezeréveket élnek. 


Felfeszülő kicsi asszony 
megszüli újra a törvényt 
osztódik osztozik újfent 
erőszakosan vagy önként. 


Prostituálhat a korkép 
állhat pucéron az angyal 
kilép a képből az isten 
költekezőn és haraggal. 


Változni nem fog az élet 
születni kell a fajoknak 
isteni megfeszülésben 

szent arcú kurvák ragyognak. 


Megmossa testüket vérük 
varratosak sebesültek 
elveszi tőlük az isten 
szépségük amit becsülnek. 


Mégis a férfiak által 

alkotott szülői ágyon 

hol nem lehet szülni csak fájni 
végtelen létüket látom. 


S ha Antikrisztusban hinnék 
hogy szála szakad a világnak 
csak asszony lenne a tettes 

ki méhéből bombát csináltat. 


2007. január 31. 

NAGYANYÁM TÜKRE 


Nagyanyám tükrébe lesek ha arcán 
felragyog foltos üveg őzikésen 
nagyapám ráégeti tűzvarázsát 

s vissza se néznek. 


Viszi őt Szőllősi magának asszonyt 

így szerez földjéhez ahol dohány nő 

dolgosat formás derekút csipejűt 
férfiszívének. 


Öt fiút egy lányt ad a sors de hatból 
egy gyerek életre nem képes ő hát 
zárdafal közt él alig három évet 

s nem lesz a képen. 


Ám ez csak később menekül a fotók 
végleges fényéveihez mikor már 
Belgium tíz éve után a hét arc 

egy keretet kap. 


És elhull vágtatva e szép idill is 

rossz a kor — ezerkilencszázharmincnyolc 

szól a kép hogy semmi se végleges itt 
szöknek az ifjak. 


Ketten is halnak: eltűnik egyikük 

másikat áram öli meg májusban 

szerenád közben tavaszos esőben 
áznak a bokrok. 


Orgona fáján vezeték a drótban 

áram és csapdos a hajnal esősen 

Miska meg szökken az illat után kap 
s ott leli végét. 


ÖRÖK PARTOK 





Tizenhat éves. Jani kertek alján 

tűnik el frontok szövevénye mentén 

az orosz már félig a ház küszöbén 
áll s bekeríthet. 


Látta őt holtan elevennek élőn 
bárki is — suttog riog nagyanyámmal 
falevél bokrok utak temetőkert — 

hol leli álmát. . . 


Ősz haját kontyolja a tükre mélyén 

kutató szempár töröl foncsorozott 

mélyeket s vár még hisz a hit halálos 
sóhaja zajt csap. 


2007. január 31. 

VÁLLAMON MÉG... 


Vállamon még nagyanya könnyű keze 
mögöttem áll tétova hallgat 

mellkasát sóhaj döfi: harmat 

s kérdezi mit dolgozom ily este. 


Érti mit mások nem aligha soha 

léte vén tárna oda láthat 

mélygödrű nézése a gyásznak 

istenem hogy döng a szív zárt kapuja... 
Őrizem őt még: felhőn száll mosolya 
melyben ott tartotta a képet 

sarjait kiket egyre vénebb 


gyötrelem útján ma is várna haza. 


Sárospatak, 2007. január 31 — február I. 

AZ EGY 
SZORZATÁBAN 


Léten át hol Léthé vizén ladikban 

Charon ül túlnan a világ határán 

— közöttünk ősvíz didereg — ne hidd hogy 
próbaidőnk van. 


Egyidős minden mi a létbe téved 
mert az ősmatéria önmagán él 
dzsungelben parazita orchideák 
végzetet égnek. 


Ül a vén matéria egymagában 
istenes készséggel kiváltja sorsát 
lélekig terjed belelopja lényét 
kárhozatán van. 


Szentelik szentté frigyük éled árván 
születés halál az egy szorzatában 
leli fel számát születő s a szülőt 
átviszi hátán. 


Így örök minden hiszen állagában 
változik másként mire menne egyben 
spóra száll élet lövi át a csendet 

s feltöri bátran. 


Vissza ha térsz nem leled úgyse mását 
mindenek változva születnek újfent 
sistereg tégely lefagy űrhideg ég — 
kergeti nászát. 


2007. február 5. 

NINCSEN IS 


Nincsenek égszín pipacsok 
Nincsen is ében patyolat 

Nincsen a jámbor telihold 
S nincsen a termő sivatag. 


Gondola gondol semmilyent 
Ásít a kertész de nem ás 
Karban a kard csak elenyész 
elfogy a jókedv-kutatás. 


Masnira kötve a vihar 
Ágra a hangos csalogány 
Készen a képben a titok 
Mesteri mégis halovány. 


Hosszasan nézem kezemet 
Mindenik ujjam egyidős 
Mind megöregszik ahogyan 
Benn a titokban az idők. 





Posztol az égen telihold 
Néz le a földre megugat 
Nincsen is jámbor telihold 
Nincsen is termő sivatag. 


2007. február 6. 


ÖRÖK PARTOK 





TÚL A KÖZÉPEN 


Alkony feszül átlátszik a hálón 
felhőhabos angyallebegésű 
kéket vet a tájon a bukó nap 
rézzel vörösülnek a szegélyek. 


Áttör a korán jött tavasz kertünk 
dérrel cicomázott kivirágzó 
giz-gaz lapuin vérvörös ágon 

s áttörnek a Zemplén-hegyi rajzok. 


Hinni se lehetne a világban 
télből tavasz árad öreg éden 
mégis melegebben fut a vér is 
mégis szelesebbek a hegyormok. 


Add fel magad hangos szavú ének 
nyitnak a fejemben tulipánok 
kéken ibolyáznak a magasban 
hegyfodrokig érő viharerdők. 


Mit tudna az ember cselekedni 
eltörnek a Göncöl-rudak egyszer 
megsántul a vénhedt bika végül 


elfordul a tengelynek a rúdja. 


Sárospatak, 2007. február 10. 

af L Pa 
CSABITAS 
Combot tár mint a szajha 


pedig nem szajha pedig 
gyermek e szajha. 


Ficánkol lába karja 
kis testét kitakarja 
én mégis szánom. 


Isten sem így akarja 
hiába védekezik 
tiszta az arca. 


Szeme sem titokszoba 
bámul ránk öntudatlan 
kaloda ajka. 


Kitépték megfoganva 
lombikban édesítik 
csalinak bajra. 


Mindenütt ott ficánkol 
aranyhal képe rajta 
kívánhatsz — csalna. 


Így van ez eltakarva 
plakáttal vakolattal 
kövekbe marva. 


Kőmíves Kelemennel 
nem épül be a falba 


gyermek a szajha. 


2007. február 22. 


ÖRÖK PARTOK 





LEVENDULAKÉK 


Mint a beszéd, levendulakék a lég. 
Lennie kell virágalakú titok 
Fénymagasán, akácfa alatt talán 
Mélyen a tél sötét fonalán, igen 
Lennie kell világ magasán dalnak 
Arcul ütött szavak talaján, miként 
Semmi vizén, világ közepén, akár 
Angyalian, akár ördögi módon, de 
Nincs lehetőbb a szavaknál semmi sem 
Lennie kell ezért hagyomány szerint 
Jónak, valós világ közepén ülő 

Édes idők csodáinak is, miként 

Van is csoda, van északi, déli fény 
Barna idő, fényes idő és virág 
Melyben a kék illat kivirul, ajtón 
Tódul a táj a vén küszöbök fölött 

S mint a beszéd, levendulakék a lég. 


2007. február 28. 

NAPTÁRTALAN IDŐ 


Hát kivetül számtanilag 

égi időnk csillagidőnk 
csillagosan elciripel 

még egy idő még egy világ. 


Áll kapuja szent neveket 
felsoroló visszavezet 
kezdeteit felkeresi 

indul a pont új utakon. 


Mit tudom én kik lehetek 
mennyi sötét mennyi fehér 
mennyi jövő mennyi előd 
mit tudom én kik lehetünk. 


Fordulatán újra csavar 
táncol a mozgásba rogyott 
szédületet villanyozó 
kaleidoszkóp kereke. 


Zárt karika zárt kereke 
labda a gömb ívre rúgott 
szédül a Nap fáj a feje 
robbannak a gondolatok. 


Bennem a fa bennem az ég 
bennem madár fészke csipog 
bennem a tó meg a halak 

s a ménesben is én vagyok. 


Mint ember nem tudok helyet 
hol megmaradhat a csoda 

és kitelel és kinyaral 
naprendszer és föld-palota. 


ÖRÖK PARTOK 





Így a titok véglegesül 
néma marad alkonyatig 
mind a napút mind a sötét 
búg a csiga Szaturnuszig. 


2007. március 4. 

A SZATURNUSZ 
KEREKE 


Búgócsiga ez az év 
szaturnuszi haladás 
surrognak az anyagok 
forgásban a pirulás. 


Szoknyák között van a lány 
pöröghet a gramofon 
Szaturnusz a gyűrűben 
karima a kalapon. 


Leányon a koszorú 
pártázaton a virág 
vágtázhat a kerekén 
nem mozdul el a világ. 


Jégből van-e ez a kör 
porból-e a karimák 
surrog jeges köröket 
tompán rajzik karikát. 


Bárha lenne vizeken 
körben fodros gyűrűzet 
surrog mint a gramofon 


sötét-fehér gyűrűket. 


Búgócsiga körökön 
sodródik most ez a kép 
ellejt ahogy az öröm 

s elfogy mint az ezerév. 


2007. március 4. 


ÖRÖK PARTOK 





MÁRCIUS 


Hogy felhígul a szótalan futam 
s kiütnek dallamán tilalmaink 
sötét galaktikákba oszlanak 
kapuk aljába rejteznek amíg 
kifestik őket a vizes-kocsik. 


A verseken minden parancs lerogy 
írva vagyon papírra falra vásznon 
sötét és fényes kereken forog 
sötét és fényes égen jelenik 

tüntet s eltűnik időnk reggelig. 


Talán el kéne hagyni már világunk 
mozdul az égi tengely egymaga 
irányát oldja rejtett vezetőnk 

mint csónakot a hullámok teszik 

a mozgásban az erő rejtezik. 


A változásban nincsen köszönet 
az állandó burjánzva elbomol 
széthull ami nem ölt új alakot 
az újratermelésben szétesik 

és nincs mi megrajzolná széleit. 


Hát küldd be házukba az őröket 
a rendfenntartó törvénnyel együtt 
az istenek már megint flúgosak 
az angyalok meg mannájuk eszik 
nincs ki reánk vigyázna estelig. 


Tejet csorgatna tehenünk az égen 
útján az űr áttörne mint az este 
sötét vászonra így kerülne csillag 
sztárolhatná kivel ismerkedik 
vagy felmutathatná az emberit. 


2007. március 17. 

ÍROTT KÖVEK 


A kék eget szűrt, távoli fény meleg, 

tört füstje még nem lengi be, vár a táj, 
a hegy közel van, látni: zöld lomb 
s barna rög útjai domborodnak. 


Ha tévedünk, úgy üssön a szánkra szó, 
s ne törje át azt, mert negatívba ég, 
s kőtábla küld majd róla képet, 
mily töredék a jel s nagy a törvény. 


Tálcán az eszmét nem adagolhatom, 

úgy ostobán vén titkokat árulnék, 
nem ér a lét tét nélkül úgysem, 
korhatag élvezi sorsa súlyát. 


Vándorutak vén völgyeiben pihen 

kőpárna-ágyban minden igaz igénk, 
múltján mereng, vár, meg se írták 
volna, a zöld moha úgy betölti. 


Történelem így válik a semmiből, 
porban kúszik, felrétegeződik, új 
és új időkön hízva éled, 
nem hiszi kezdete, vége éjét. 


2007. március 18. 


ÖRÖK PARTOK 





KETTŐS BALLADE 
KICSIKNEK 
ÉS NAGYOKNAK 


Begörcsöl tollamon a szó 
dünnyög egy régi indokot: 
magát végzi ki a bakó 
miközben máson háborog. 
Én meg világot álmodok 
bár hasztalan mert nem hiszi 
kinek bolygója nem forog 
hogy nem lehet nagy a kicsi. 


Arcomra púdert rakva vár 
festi kilétem elnevez 

arca előtt egy kártyavár 

s kettőjük közt bádoglemez 
nem érzi nem tudja mi ez 
miről le kéne mondani 

így aprít darabol felez 

s reméli: nem nagy a kicsi. 


Szemével nézem meg magam 
rámnyálzott vétkét vetkezem 
tudom hogy minden hasztalan 
rettegi ami idegen 

a többlet itt értéktelen — 
mindent apróra váltani 

ez a legvégső győzelem 

és öröm: nem nagy a kicsi. 

Szerettem volna nagy hegyet 
folyókat tavakat utat 

tájat amiben lehetek 
háborítatlan és szabad 
foghatok szöcskét és halat 
elengednem is emberi 

s nem orrol és meg sem tagad 
ki látja: a nagy nem kicsi. 


Mindez túlzottan vakmerő 
pofátlan tévhit volt tudom 
kijár érte a hangerő 

s minden alantas alkalom 
méltán tépázza alakom 

ha már szeretni nem meri 
mert írva is van úgy tudom 
bajos ha a nagy nem kicsi. 


Most Mozart muzsikája zeng 

és nekem fáj a nagy futam 

(itt nem pop és nem rock a trend 
s ezért sem szégyellem magam) — 
akár az Isten szólna le 

mert Salieri mérgezi 

bűbájos bajtársunkat e" 

mivelhogy nagy és nem kicsi. 


Utóirat (is van): 

Nem pazarolnám rá a szót 
hisz volna miről vallani 

ha tippet adnának a jók: 
hogyan legyen nagy a kicsi. 


2007. április 1. 

ISTEN A TÁRSAD. 
S KI AZ ISTEN? 


Látomás melyben alkonyok vasán tűz 

csordogál szisszen vizet ért vörös fém 

páragyöngy csordul ki a képkeretből 
langymeleg estén: 


így ölel létet bekerít s az éjnek 

dobja át hűvös szeme villanását 

mind a láng s csak mély kutak árnya tükrén 
lobban a tűzfény. 


Várakozz lámpák küszöbök vidékén 
ifjan és vénségbe falazva rád tör 
ismeret érzés tudatodra támad 

Isten a csönddel. 


Mert a lét otthagy egyedül van ő is 
szenvtelen rád fagy örök éjbe vonszol 
ott ahol titkok liliomvirágán 

bomlik az illat — 


s elbomol. Mint régi barátok emlék- 

képein festék, vonalak — hiányok 

töltenek fel árkokat — kráterek mély- 
víz szeme néz rád. 


Kérdezed-é mért van a szem magában? 

Mért a tűz kormos veresén a vasnak? 

Merre tör szikrát kaparászva s táncol 
lángod: a léted? 


Minek is kérdez aki kérdez? Átlát 
teste vénséges anyagán a Mester 
gyúr neki társat alakítja elvesz 
játszik a kárán. 
2007. április 23. 

KÉP 
Messzeség — úton haladó szivárvány — 
nincs por ég kék fénye habosra duzzad 


lenn a kép fenn lég van — almaszirommal 
szélpihe játszik. 


Túlnan hegy s tetőt javítnak az ácsok 
pirosan villan a cserép a lombban 
egybeolvad színe a barackággal 

s izzik a zöldben. 


Mind ki ír képet mutat önmagáról 

benne ül versében egy Égi táj is 

s egy földi melyben rög a röghöz bújik 
s holdkövet izzad. 


Összeáll minden ami képbe vágyott 

égi táj földet seper úgy iramlik 

áthasad minden burok egybe olvad 
úti jelekké. 


2007. április 24. 

TÜKÖRSZONETT 1. 


A világ 
A szellemet hiába ámítod 


fegyvergyárad újabb csapdákat termel 
közeledek és eltűnik az ember 


kinek hologramján most átjutok. 
Es nem tudom mit táplál a titok 
mikor kicsap a partjára a tenger 


és hűségesküt tesz az értelem 

hogy minden csobbanásba belehalhat 
amit vétlen a tengerből kihallgat 

s a vérerekben rejtve megjelen. 


Mégis a szétvert partot figyelem 
kaviccsá zúzott versekkel inalnak 
a megmutatkozó szilaj tilalmak 
szétloccsan csendjükkel a végtelen. 

Szétloccsan csendjével a végtelen. 
A megmutatkozó szilaj tilalmak 
kaviccsá zúzott versekkel inalnak — 
mégis a szétvert partot figyelem. 


A vérerekben rejtve megjelen 

amit vétlen a tengerből kihallgat 
hogy minden csobbanásba belehalhat 
és hűségesküt tesz az értelem. 


Mikor kicsap a partjára a tenger 
és nem tudom mit táplál a titok 
kinek hologramján most átjutok: 


közeledik és eltűnik az ember. 
Fegyvergyárad újabb csapdákat termel 
a szellemet hiába ámítod. . . 
Sárospatak, 2007. április 30., május 2. 


213 


FINTA Eva 





214 


TÜKÖRSZONETT 2. 


A sors 


A szétvetett örömre gondolok 
felrobbant gránát vitte el a testét 
még láttam széthullását messze estét 


s hogyan hevernek a volt boldogok. 
Vászonra kent vörös virág a festék 
bíborba dőlnek a mimikri esték. 


Milyen feltárható az arca-vesztett!... 
Kirobbantott vonásain belesnek 
bámészkodó lejátszott éjszakák 

s kisakkozzák a mattot legalább. 


Ilyen hiányosan maradnak veszteg 
akik most csorba arcukon merengnek 
s a kép helyett mit már senki se lát 
felidézik a vétlen vér szagát. 

Felidézik a vétlen vér szagát 

a kép helyett mit már senki se lát 

s akik most csorba arcukon merengnek 
ilyen hiányosan maradnak veszteg 


s kisakkozzák a mattot legalább. 
Bámészkodó lejátszott éjszakák 
kirobbantott vonásain belesnek — 
milyen feltárható az arca-vesztett!... 


Bíborba dőlnek a mimikri esték 
— vászonra kent vörös virág a festék — 
ahogy hevernek a volt boldogok. 


Még láttam széthullását messze estét 
— felrobbant gránát vitte el a testét — 
a szétvetett örömre gondolok... 


Sárospatak, 2007. április 30., május 2. 


ÖRÖK PARTOK 





TÜKÖRSZONETT 3. 


A kép 


Nézd ezt a tükröt egykori barát 
innen figyelt reánk a szent varázslat 
s ebben törött szilánkosra a látszat 


amíg nyomoztuk sorsunk vonalát. 
Ures keretben tátongnak a vágyak 
leértékelt kívánságokra válnak. 


Nem is sejti az arc a rejtjelet. 

Soká lesz amíg ránccá vedlenek. 

A kozmikus keringő nyughatatlan 
elporladó göröngy varangy-alakban. 


Mégsem legyint az ember csak feled. 
Vállát elejti újra gyermeteg. 

Még visszanéz egy Csontváry-kalapban 
az arcán folyton vétkező harag van. 

Az arcán folyton vétkező harag van. 
Még visszanéz egy Csontváry-kalapban 
vállát elejti újra gyermeteg 

mégsem legyint az ember csak feled. 


Elporladó göröngy varangy-alakban 
a kozmikus keringő nyughatatlan. 
Soká lesz amíg ránccá vedlenek — 
nem is sejti az arc a rejtjelet. 


Leértékelt kívánságokra válnak 
üres keretben tátongnak a vágyak. 
Amíg nyomoztuk sorsunk vonalát 


ebben törött szilánkosra a látszat 
innen figyelt reánk a szent varázslat — 
nézd ezt a tükröt: egykori barát... 
Sárospatak, 2007. május 4. 

MÚZSATOBORZÓ 


Kő feketéllik a távoli hegy tetejében 

rajta a fény meg a kékszínü pára homálylik 
elfedi mélytüzü szénragyogásu sötétjét 
átfedi égien légies fényerek által. 


Alszik a láva a mélykutak ágya-terében 
kelnie nem kell harsona nem riogatja 
gyűjti a gyémánt mélygravitált sürüségét 
s gyűjti aranynak napszinü csurranozását. 


Sejti-e elmém érte elindult követjét 
megszólításomat hallja-e mélye a lentnek 
mondja-e erdeje sustorogó levelének 

mily feneketlen a szó amit érte kimondok... 


Szemben a Dél heve zempléni hegyvonulattal 
rárogy egy felleg az ormok tüskés tetejére 
gömbbe simítja a lázgörbe-rajzolat erdőt 
jövendőt mond neki majd ha lekapja a leplet. 


Angyali asszonyunk Napasszony nézi a fátyol 
titka alá simuló girbe-gurba világot 

jóslata lenne akármi e nyugtalan alvó 
domborulatnak harc marad úgyis a sorsa. 


Itt rugták össze a port akik egymásra törtek 

égi és földi erők tüze itt csapott össze 

itt veti lábát köveknek hegyeknek az Isten 

ha mennydörög hangja s kezében az ostora csattog. 


Istenek lakhelye hát ez a Zempléni-hegység 
Parnasszosz nékünk ki távoli végeken élnek 
múzsatoborzó versemet őnekik írom 
lakjanak itt ahol dal suhan át a madárral. 


Sárospatak, 2007. június 17. 


ÖRÖK PARTOK 





FORRÁSPONT 


Állnak az úti zsivajban 
zöldszínű lombozat-ingek 
sistereg rajtuk az ólom 
sistereg rajtuk a permet 

s fulladoz rajtuk a por. 


Városi lángfejű vermek. 
Nyüzsög alattuk az úttest 
nyüzsög alattuk az aszfalt 
teste hevére borultan 
rezge színek vonalakkal — 
mozdul a léggel a látvány. 


Az oszlopra rászáll egy angyal. 
Mestere légnemű felleg. 

Issza az égi szivárványt 
permet-eső s bogarakkal 
telnek az alkonyi termek. 


2007. június 28. 

SÍRFELIRAT LEHETNE 
EGY EMLÉKOSZLOPON 
A BÁTRAK TEMETŐJÉBEN 


Hosszú vitéz vereség! 

Mily ártatlan a te orcád! 

Mily nagyok a te füleid 

s ó mily nagy a te szád és a gyomrod! 
Jámbor győzteseket 

derékban átnyalábolsz 

megpörgeted őket a déli verőben 

az északi jeges fuvallatban 

csak a langymelegben nem. 

Kaján pofádon zsíros öröm 

nyeled portyád 

vérükkel enyhíted szomjad. 

Nos én kicsi győztes 

itt állok lábaid előtt 

zsugorodva a tájba 

félelmeim bugyra: működő gyomor 
nagyításban látom elolvadásom 

a sósav tengerében. 


De kiénekelek innen is 

mint a bátrak 

akik ötvenen mentek bizony 

és várok mint Arany János 
hogy utánam nyúl egy szigony. 


2007. június 29. 


ÖRÖK PARTOK 





ALAKZATOK NÉLKÜL 


Ma is írna receptre a szerző verset 

Szepes Erikának a könyve előttem 
Szakácskönyvemben lapozgatok ilymód 
Gyertek anapesztusok palimbacchiusok s mások 
Krétikusok amphibrachiszok sorra 

Elvesztem ma úgyis Ariadné fonalát 

S kilépek andalgó alakzataitokból ugyancsak. 


Nézegetem felgyűjtött verseim tömegét 

Mifenének mondom mifenének e halmazat ismeg 
Majd újraolvasom polcaim anyagát s érzem 

Milyen hasztalan múlik a mindent újrakezdő örökké 
Ha semmi nyoma a tettenérésnek a napnak 

Ha semmi nyoma lábam itt-taposó lépteinek 

Ha semmi nyoma barackfám rám-figyelő tudatának. 


Ma lenyírjuk a kerti füvet és a rózsát 

Megkötözöm ne hajoljon földig 

Megigazgatom birodalmam széteső határait 
Megcsinosítom konyhámat és a bejárati lépcsőt 
Kidobom a kidobásra ítélt melléktermék-szagú holmit 
Átalakítom magamat fenyőtobozzá barackmaggá 

S várom kikelésem majdani nagy kikeletjét. 


Talán így kell élnie az embernek okosan 

Vagy egész másként is remekül igazi 

Ez a bőr tart össze ötvenhárom éve és ebben 

Nincs alkalom változtatni s ha lenne is abban 
Lenne-e másik a lélek s a szándék lenne- e más? 
Az égbolt sem tudja fog-e esni ma éjjel 

S a szél sem lesz-e vihar ma mennydörgés jégeső... 


2007. július 2. 

KORALLOK, 
ÉBER INGEREK 


Lapozz egy tengerillatot 
Lapozz 

Halas-kofákat és halat 
Lapozz 

Elhagyott fárosz-fényeket 
Lapozz 

Hajókat házat partokat 
Lapozz 

Nyaranta éber ingered: 
Lapozz 

Tenger fölött sós permetet 
Lapozz 

Kőház kőablak mélyéről 
A távlatot 

A távlatban az eltűnő 
Alakzatot 

Lapozz a naptár túl-felén 
Időtlenül 

Világod mozgó tárlatát 
Lásd legbelül 

Lapozz sosem volt partokat 
És képeket 

Sosem volt útirány közül 
Bármelyiket 

Lapozz oda ahol a hely 
Most megkeres 

Legyél egészen benne 
Mint a gyermekek. 


2007. július 4. 


ÖRÖK PARTOK 





EINSTEINNEL IS 


Játszik a lét kifogyhatatlan veszélyek által 

mint aki tudni akarja amit titkolni szeretne az ember. 
Nincs viszonyulása sem fájdalomhoz sem örömhöz 

csak a kíváncsisághoz viszonyul. 

Tudni akar? Nem egészen. Éppen azon szikráztatja figyelmét: 
tudni akar-e az ember... 

S az ember többnyire nem akar tudni. Hinni, remélni szeretne. 


2007. július 6. 

MINDIG-HELYZET 


Átúszni a Balatont vagy a Temzét 

A történelmet a bajt a végleteket 

Nem abbahagyni a haladást vízen és szárazföldön 
Isten nélkül is angyalok nélkül is tülekedni a térbe 
Tülekedni az időbe a hit erejéig 

A bizalom erejéig tülekedni 

De csak ebben a két vetületben 

A biztos siker érdeke nélkül 

A biztos siker sejtésével 

Másként vízbe se ugranánk 

Másként hogy úsznánk át a Balatont vagy a Temzét... 


2007. július 24. 


ÖRÖK PARTOK 





MONOLÓG 


Rád zárom az ajtót és nincs harag 
velem ne játsszanak a vének 

meg sem hallgattad a szavakat 
amik magánhangzóim körül égnek 
éles vagy mint a pengefémek 
rozsdás mint a használatlan gyilok 
mégis a bordám közé méred 
titkosan tervezett karcolatod. 
Képek között így tántorog este 
szellemed eltolt szintű teste. 
Mivel is játszanak azok 

akik magukra hagyva várnak 
valami feltámadt csodálat 
visszfényén elringó habot?... 


2007. augusztus 4. 

HEGYEK 


Alkaiosz hóban fényesedő hegyét 
dúdolgatom mint régi zenét szokás 
Soracte mondom dalban és sok 
elvegyülő zenemorzsa közben. 


Tetszik a szó rég. Rám tör a múlt felől 
Soracte boldog képeket csillog át 

vég nélkül izzik és hatását 

kék színű zöld színű csúcsok zengik. 
Zemplén susog fel ebben a hófehér 
képben de lángol százezer színben ég 


Soracte jéghabos süvegben 
olvad ahogy beleforr terünkbe. 


2007. augusztus 6. 


ÖRÖK PARTOK 





ANALÍZISBEN 


Mások egészen játszanak ősi út 
felkent porában álmatag éveket 
játékra csábított időben, 
márpedig élete nincs a csöndnek. 


Járnak hibátlan, nesztelen gondolat 
mentén, a végek, végletek illatán, 
játék a sors, a lét a semmin 
túlnövekedve fut, elinalna. 


Álmos hiányát késve deríti fel 
mindent betöltő pótszer, ajánlat és 
lámpás, tudós jövendölésben 


jártas öreg, kiben él a gyermek. 


2007. augusztus 7. 

KERESZT 


A megcsókolt part habjain ring 
Sylvia Plath. 

Zsonglőr tavasz tünteti el a 
Vers aranyát. 

Terhek közé akaszkodik most 
Barna gyökér. 

A színeket elolthatjátok 

Úgyse beszél. 

Függőleges felkiáltójel 
Csobban a lent. 

Sappho teste így ékelte a 
Végtelent. 

Sylvia Plath vízszintesekről 
Álmodozott. 

A szája kék a vére ernyed 

Gáz kavarog. 

Sok volt nekik az asszonylétben 
Végtelenek 

Partján járni védtelenül a 
Végleteket. 

S most két irányban keresztezik 
Verssel a mát. 

Vízszintes és függőleges lett 
Körben a vád. 


2007. augusztus 30. 


ÖRÖK PARTOK 





KETTŐS ALAKBAN 


Lakik bennem egy lagymatag halott 
Délig alszik és nyűgölődve ébred 

Lapoz dünnyög versekkel töm egy gépet 
És folyton szól benne egy zöld fagott. 


Én rejtem szégyenem vétkem gyanánt 
Pedig hiába termelem a semmit 

Egy gyár kövén guggolhatnék napestig 
Nem hangolhatnám át a délutánt. 


Ezért csupasz testére bőrt húzok 

És rángatom magammal mint a bábot 
Tűri szeszélyem hiszen iskolázott 

S hallgatnak rá inak izmok húsok. 


Lakik e holt alakban titkosan 

Egy szorgalommal fertőzött beosztott 
Ki legyártja s eltünteti a kosztot 

És verset ír ha tolla megfogan. 


Szemérmes társam versben haldokol 
Es versekben születve éled újfent 
Az életösztön az mi benne túlteng 


Bár fordul minden: égi és pokol. 


2007. szeptember 14. 

MÁGLYA 


Testem máglya rakása 
Messze virágzik a fénye 
Pörköli szirma pipacsnak 
Pörköli szén feketéje 
Körbe havak kavarognak. 


Elmémmel játszik a létem 
Sárga virág a csuporban 
Napba ragyoghat a párta 
Nem leli életét abban 
Űrhideg angyala várja. 


Kettészakadtak a képek 
Széthulltak mind a levélkék 
Átfagyott máglyarakásban 
Szárazon pattog a jégkék 
Robban és serceg az ágam. 


Nincsen is tűz a virágban 
Ólom a táj meg az este 
Almák rázkódnak a kertben 
Elvörösül a levélke 
Pernyével száll ami lettem. 


2007. október 22. 


ÖRÖK PARTOK 





FOGLALATOK 


Minden alakba áttűnik egy másik 
az eljövő a múlón átsugárzik 

nincs pillanatnál több idő a térben 
megmásulás van folyvást eltűnőben 
valami mégis marad, lépeget 

eszi a távolságot s a leget. 


Valami jár velünk a téren át 

viszi múltban leélt tűnő magát 

s bár azt hiszi, jelene, múltja egy: 
nyoma sincs annak, ami vele megy 
mert láthatatlan, s nem jósolható 
mint tengervíz fölött kék léghajó. 


Filmkocka ez, a vágó ujjnyomával 

ki összerendezi a változókat 

elhiteti, hogy nincs új szereposztás 
hogy mi vagyunk abban a képkeretben 
s a tükör arca szintén ugyanaz. 

Valami vándorol pedig a töredékkel 


valami mindig magára talál 
valami elvész, mint a bizalom 
s valami rezge celofánvarázs 


áttűnik minden újabb alakon. 


2007. október 26., 29. 

SZAPPHÓ ÉRINTÉSE 


Fenn a magas tetején 

lebeg mindig egy fátyol, egy csillag. 
Az elmúló az, ami itthagy 

s a múlás maga a tenger. 


Fellebeg kitharával 

egy szikra, egy madár, egy dallam 
villámfény női alakban 

s lecsap a leszboszi partra. 


Ideér az időn meg a távon 
fátyol sikolya, vérfolt 
maga a lehulló égbolt 

s elsiratja a verset. 


Nem a költőt, az embert, a földit: 
az égit zokogja hétrét 

mert látja a szépség végét 

és hallja az örök csendet. 


Bizony nem mézédes bonbon 
nem nektár szivárog a szánkból: 
kultúrák alkonya gyászol 
halottsirató szavainkkal. 


Mégis öröklét benne. 
Úgy nézek át a tájon 
mint isten a nagyvilágon 
ki magának teremtette. 


Ez a tévhit a nagy csoda titka. 
Mindent elhisz az ember. 

Itt ragyog bennem a tenger 

pedig jonhom Zemplén aranyozza. 


Sárospatak, 2007. november I. 


ÖRÖK PARTOK 





VAKVERS 


Li Annácskának 


Vakkép, vakfolt, vakablak. 
Vak a hang, a szín, a szag, 
az idő, a születés, 

az elmúlás maga is vak. 
Vak a szerelem, a szív, 

a szenvedély, szokás, 

vak a Jézuska, a karácsony, 
a szerencse s vele 

vak Isten is meg a varázs. 
Vaktában vakol a kőműves, 
Kőmívesnét is befalazza, 
vakond túr rózsatő alá, 

vak a vakond és vak az anyja. 
Tavak vizében tűnt havak, 
szavakkal szigonyoz a láz, 
vakációra ment a könny, 
vacogva, zúzmarázva jön, 
pókhálózza a szem vonalát. 
S a szem lovak tajtékaként 
izzadja túl a képeket, 

túl önmagán, túl tárgyakon 
úszik a Styx vizén, lebeg, 
átnavigálná önmagát 

Léthé vizére: nem lehet. 
Vakon vasal, visel, vezet, 
felfűzi a gyöngyszemeket, 
vaktában, kinn a vakvilágban 
botorkál szemhéjára zártan 
a végenincs képzelet. 


2008. január 6-7. 

BOTORKA 


Részlet az Ili-ciklusból 


Sebességben a galaxisok 

Lábam az aszfalton vizesen 

Havasan ahogy a tél közepén 

Magamra találok a járdán 

Ilire gondolva aki fehér botjával 

Most érinthet meg egy elbitangolt 
Bazaltkockát lecövekelt tócsát 

Betonba ágyazott kukát 

Egy kitérő járókelő aurájának peremét 
Valami lilát valami rózsaszínt valami kéket 
A kirakatok bambán nyelvöltenek 

Ilinek ugyan rakhatjátok a cuccot 
Drapírozhatjátok a textileket 

A nagyestélyik csipkéi dekoltázsai sem ingerlik 
Csak a huzat a kapuboltozatból 

Mely átcsap az arcán 

Üreget ürességet jelez a semmit 

Amiből odafent sokkal több van 

De ami igazán csak idelent jelent valamit. 


Odafent a galaxisok nagy surrogással 
Vetik magukat az űr hasadékaiba 

Idelent látó-vak egyaránt tapogatva halad 
Neszezések képek érintés-mozdulatok 
Térképére feszítve a külvilág 

Látó-vak egyenlő eséllyel toporog 

Az utca és az utak elágazásaiban 


ÖRÖK PARTOK 





Körben foglalat idegenség 

Körben gesztenyeburok-élet 

Csak mi kívülről nem mint a gesztenye 

Mi kívülről letapogatva Braille-lal 

A néma és vak világ érintéseiben 

Két tépőzár közé szorulva 

Kerülgetjük az eltévedt utakat 

A kijelölt zugolyok barátságtalan gravitációját 
Égi habokra hasalt angyalok árnyéka alatt. 


2008. január 20. 

LÁTSZANI LÉTNEK 


Legyél erős — hátrahagyott 

szokásaid mennek előre 

elárvul az édenekhez 

vágyott kacagás a kezdet 

ajtóba botlik beledöngetheti kínját 

hogy átlépni tilos játszani szintúgy 

átlépni tilos várni vétek — egyedül a fal tart. 


Ahogy Szophoklész beborít 

elmét sivár végzetet írva 

bevérzi agyunkat átmos 

műtéti hegek nyomán jár 

úgy fél a gyermek tenyerében kicsi játék: 
sorsa — vajha elég látszani létnek 

játéknak ajándéknak akár feledés sötétjén. .. 


2008. február 28. 


ÖRÖK PARTOK 





AZ ELTŰNÉSRŐL 


Szabó Istvánnak, helyette 


Hová tűnt Demon Hill? 

De hová tűnt Demon Hill? 

És hová tűnt Váci Miska? — 

űrkérdések űrlap nélkül 

a férjemtől. 

Szétkerekezi magát a történelem 
mindenirányú tekergéssel, 

és átgondoltan megfontolatlanul, 

ahogy rábiggyeszt csapdáira 

fejeket, neveket, eseményeket, 

besöpri az aprót a végén, 

a ráadást, a lemaradt, senkinek sem kell 
egyebet, 

s elvonul koedukált vermeibe, termeibe, 
ágyaiba, agyaiba 

egyedül, vagy párosan, vagy többedmagával. 
Obszcén ötleteivel már nem csak játszadozik — 
meg is kísérli őket, meg is kísérti őket, 

a szemünk láttára mégpedig, 

hiszen itt senki sem hisz 

a szemének. 

A szemétnek sem hisz senki, 

pedig mindenki hiteltelenül hiszékeny, 
olvadásponton, fagyponton, de vegetálásközelben 
minden teremtés, 

pedig már kívülről tudja a Teremtő 

a receptet: 

hogyan gyártson selejtes embert, hogyan zsenit, 
s ha kell, hogyan keverje a kettőt, 

s hogyan darálja át a mákdarálón a többit: 

a közönyösöket, a sokakat, a sajnálkozókat, 

az alattomosakat, a félszegeket, az együgyűeket, 
a gondtalanokat, a gondolattalanokat, 

a bámészkodókat, az akciós ostobákat, 

akik benne nyakig mindenben, 

és mégis még a peremén sem, 

hiszen ott értelemmel kéne 

megtölteni a befelé vezető utat. 


Hová tűnt tehát Demon Hill, 
a sivatag végtelen tükörlapján 
hová káprázik emlékezetünk, 
hová tűnt Váci Miska? 


Sárospatak, 2008. március 8. 


ÖRÖK PARTOK 





TÜKRÖK KÖZÖTT 


Már megint Szapphót teszem énekemmé, 

Versemet mázsáltatom ritmusában, 

Súlyokat vinnem vele kell, ha sorsom 
Mérlege billeg. 


Új halott szótár szavait keresnem 

Nála kell és ővele, mert a múlás 

Múlatlan, hátát veti bár a létnek, 
Szemben is ő áll. 


Két tükör közt áll, maga van a kettős 
Képben, így zárójel a léte, szorzat, 
Másolat, melyben a halál is megtört 


Víztükör élén. 


2008. április 6. 

ÖRÖK PARTOK 


A sziklafal fagyos jeges falán 

a tengervíz üvegként megtapad 
míg csapdossa a szirt a habokat 
és Solvejg vár a partok magasán. 


És forróságban déli szigeten 

kijár Szapphó is gyakran egyedül 
a sziget párolog ahogy hevül 

és verset mond mely olyan idegen. 


Kijár a brit ködökbe rejtezett 
partokra Sylvia is társtalan 

Ted Hughesba átszőtt sorsán átzuhan 
és széttörik miként egy szerkezet. 


Állnak a tenger sok-sok partjain 
reménnyel várnak örök asszonyok 
kiket majd könyvbe zár és elrobog 
a sorstenger és sok mihaszna kín. 


2008. április 20. 


ÖRÖK PARTOK 





MONDÓKA 


Aki ki tudna játszani 
Semmit sem tudna látszani 
Így adna képet szántani 
Velem világot váltani. 

De nincsen játékom kerek 
Mit csak neki hengergetek 
Síppal dobbal meg egyebek 
Hogy húzzanak a verebek. 
Most hát szemem kifordítom 
Zsebem üres: befordítom 
Szótáram lásd lefordítom 

S mindezt füledbe ordítom: 
aki ki tudna játszani 

Az sosem akar látszani 
Elfelejt s nem tud játszani 
Velem világot szántani. 


2008. május 4. 

ELLENVALÓK 


Szájszáradás szemnedves hóesés 
nyárhő jéggel és ellentett fogalmak 
halmazata sok tudat alá rejtett 
kietlen és kies rokonmezőben 

a végleg történt eltávolodásban 

a közös gyök megtartotta kifejtés 
kibontás mégis meglévő esélye: 

ez minden ami nélkülözhetetlen 
egyben maradt tüdőm agyam ügyében 
a szívügyekben is amik kihulltak 
avagy akár kihaltak ahogy tetszik 

de minden átfagyott vagy úgy tíz éve 
és rám fagyott a plusz harminchat is. 


Sietnek ostobán szeretni enni inni 
szájtáti kortalan vakarcs varangyok 
csak elmarad az átforrósodó tér 

a térközök villámos firkarajza 

mi összeköt és átfűz átszaladgál 
vesén gyomron belek telt labirintján 
erdőn mezőn kőfalon betonerdőn 

a nemvezető anyagon is által 

töri magát akár az űr sötétjén 

s ki tudja hova küldi morze-jellel 
mindig rejtélyes belső feszülését 
örök-titok-tüzek-vizek rekeszben 
mindig a múló véglegesre várva 

és örökkére képzelt rendezetten. 


ÖRÖK PARTOK 





Csak az ujjak forró vitorlaszárnya 
közelsége fölöttem lebegése 

a majdnem-érintés figyelmes fényben 
emlékképbe fagyasztva kitörölve 
halvány-éles váltakozó de emlék 

és képtelen pedig csak képben tör fel. 
Amúgy meg minden rendezett és gondos 
és nincsen jel az emlékképek rajzán 

és az is szent ami lehetne pajzán. 


2008. május 21. 

MÖGÖTTEIM 


Feltűnően semleges jelenlétével 

hátam mögé kerül talán nem is lopakszik 
nem settenkedik csak odajut 

s én nem is látom a folyamatot 

nem követem minek nincsenek előfeltételezett 
gyanakvásaim 

nincsenek szándékaim 

csak érzem a hátamban a jelenlétét 
gerincoszlopomba fúródó hideg szándékait 
s hogy vannak szándékai 

voltak szándékai 

mindig szándékkal van 

és mindent betakar a szándék. 


S ha újra arcom elé billen 

mintha csak véletlen éppen akkor éppen arra 
billenne járna kerülne 

zavartalanul folytatja amnéziás pillantását 
mellyel nem néz önmagára 

nem néz rám 

csak valamit néz 

valamire számít 

számol 

és nem hiszi el 

sose hinné 

hogy én kívül a matematikáján 

és minden más matematikán 
számtalanszor és számolatlan néztem rá 
néztem magamba 

és megtanultam túl-látni a szándékokon 

a megteremtett bekerítettségeken 


ÖRÖK PARTOK 





ezen a kis múlékonyságon 

ami van 

hiszen holnap ismeretlen kerülhetnek 
elém-mögém 

villanások arcok szándékok 

és bármikor 

a nyilvántartásuk zavarba ejtő lenne 
a lista terjedelmes 

s az emlék megbocsájthatatlan. 


2008. június 1. 

HEGYEKRE LÁTOK 


Biztasd a távol zöld hegyet 
megérkezik a pillantásom 
héthegyet átlép a szemem 
fenyők csúcsát aláteszem 

a távlatok nyílt vonalának 

és mint a felvonó-sinen 
ott-terem a beköltözésem. 
Képzeletem fekhelyre lel 

a völgyek pelyhes hajlatában 
fölöttem ernyőt bont a lomb 
és nem töri át sátorát 
süvöltve forgó zivatar. 
Magához von a végtelen 

ezt képzelem. 

S a háztetők pala és tégla 
szürke-vörös meredekén át 
míg fecskeraj zuhan és árad 
az eltűnő Nap magasáig 

és becsukja a lenvirág is 
csodálkozóan kék szemét 

én meglesem a városképet 
ami a lombok közt kilobban 
a tetők szerkezete által 

a vörös födémszerkezettel 
vaksi ablakszemekkel együtt. 
S míg odavágyódom a csúcsra 
lehet a hegyek idejárnak 
kezem alá simogatózni 

mint macskám felpúpozott háttal. 
Szeressen engemet a zöld 
ahogy most én csodálom s kékek 
emlékezzék majd arcomat 
ahogyan én a messzeséget. 


ÖRÖK PARTOK 





Emlékezzenek rám az esték 
viháncan dobogó szívekkel 
pulzáló csillagok s a Hold is 
habár én napleány vagyok 

az voltam amikor a fények 
még játszottak az arcomon. 
Most már én játszom a világgal. 
Meggyújtom és lekapcsolom 
meggyújtom és lekapcsolom. 
Ki néz be az ablakomon 

ki néz be az ablakomon?... 

A hegyen áll a horizont 

onnan lököm le versemet 
alábukik akár a Nap 

átlépi a határokat 

nem úgy a fenyő meg a házak 
ők nem mozdulnak sem a bokrok 
a repkény is csak csordogálgat 
zöld folyondár téglafalon 

a repkény is csak letapad 

akár a gondolat nyomán 

a szavak és a mondatok. 
Mozart is így mereng velem 
míg felhőt gyűjt a Reguiem. 


2008. június 15. 

BÉNYE FÖLÖTT 


Katának és valamennyi kiránduló- 
társamnak: Ildikónak, Gyöngyinek, 
Irénkének, Zsuzsának. 


Naná a kerti virágok 
De nyílnak a réteken is 
A hegyek hűs hajlatában 
A fák alatt a fű közt 
Keréknyomok tövében 
Vadszegfűk ingadoznak 
És sárga pimpók néznek 
A vadköles között. 


És én is nézem őket 
Míg májopált kutatva 
Kapirgálunk a földben 
Bányászkodunk a lázas 
Kincskeresők hevével 

És játékkal örömmel 
Szorongatjuk kezünkben 
A lávaköveket. 


A játék és a kincsek 
Együtt lopakodása 
Hatosfogatunk láttán 
Teliszáj-nevetősen 
Közénk-keveredése 
Akár a patakvízben 
Az erdőn átszivárgott 
Hűvössége a víznek. 


ÖRÖK PARTOK 





Kortyoljuk mint a gyermek 
Szabadságunk derűjét 

S a forró déli napban 

Ránk lehel illatával 
Esőutáni nyirkot 

Az erdő barna mélye. 


Itt-jártunkat letörli 
Mint krétaport a táblán 
Egy zápor és a szél is 
A nap a dús növényzet 
Állandó robbanása 
Folyondár feszülése 

A fölfelé-magasba. 


De bennünk ring a rétek 
Madárhangos virágzó 
Merengő rejtezése 

Akár az erdő alján 

A hunyt tábortűz rajza 
Kövekkel körbezártan 
Az ősembert idézve 

S az őslétet is egyben. 


Mert visszatértünk érte 
Hogy el ne tűnjön végleg 
Ami az ember régi 

És örök vágyódása: 

Ott lenni ahol minden 

A kezdetét megéli 

És nem féli a véget. 


Sárospatak, 2008. június 27. 


247 


FINTA Eva 





248 


CSILLAGTEMETŐ 


Mi átfolyik az égen 

A Tejút fényes ága 
Akár ha köd vagy fátyol 
Lebegne át az éjen 
Pedig tüzes robajjal 
Megannyi nap robogta 
Által az égi képet 

Egy oly régi időben 
Ami már nincs és nem lesz. 
Az egész csak varázslat 
Égi fotó vagy tárlat. 
Múzeum. Régi roncsok 
Hologramja felettünk 
Elnyűtt kastélyi kárpit 
Értéke ismeretlen. 

És minden tejbe mártott 
Felfénylő kis galaxis 
Míg múltját dekorálja 
Körötte mély sötétben 
Halott világok állnak 
Az égi temetőnek 
Szétbomlott fényű teste 
És rákerül a lencse 
Belátatlan terére 
Megannyi holt világ is 
Ami már nem világít. 


2008. június 29. 


ÖRÖK PARTOK 





RAJZTÁBLA 


Dobai Péternek 


Csak kicsit csúszik el a kéz 
mikor Picasso odanéz 

csak picit moccan el az áll 

és már egy vállcsont is kiáll 
pedig még gyönyörű a rend 

de már lent nem, mint odafent... 


Pedig már kívül és belül 
ki-be torlódik a világ 
szétesve mozdul, ami áll 

s magába fagy, ami nyüzsög 
kiszöknek formák, alakok 
végzik önmaguk mértanát. 


A festő áll, és nem mozog 

már csak a szem és csak az agy 
szétzsongva hull a rajzlapra 
megtébolyultan odafagy 

az elnyújtott felismerés: 

hogy kívül minden gyönyörű 
de már sohasem ugyanaz 
minden ellentéttel vegyül 

és kiakad, és beakad. 


A széttört ceruzát lesi 
rajzolná át a falakat 
minden eltörte tengelyét 
a szimmetria megcsúszott 
és félrebillent ami ép. 

Talán egy másik kép lehet 
kiiktatná a víziót 

de tombolnak a szögletek. 
Akár törött, akár kerek 

a világ szétdúlta magát 

és elcserélt egy látomást 
amelyben Isten alkotott 
egy másikkal, amit Picasso. 


2008. július 12. 


ÖRÖK PARTOK 





REMETE LÉT 


Világok álldogálnak egymagukban 
próféták, szónokok és remeték 

csupa megváltás eltitkolt alakban 
csupa szándék és csupa eltökélt 
kényszer, amelynek rangja ismeretlen 
gazdája titkos, célja elfedett 

és mind a többi örök ellenében 
magának akar múltat és jelent. 


Megsebzett tükrök: arcuk és szemük 
kapálóznak egy békés mindörökben 

s kiáll bordájuk élein a szög. 
Érinthetetlen mind, érinthetetlen. 
Kivárnám, hiszen nincs bennem harag. 
Megszólíthatna, lehetne velem. 

Övé lehetnék, hogyha élni hagy. 
Osztozhatnánk olykor: tiéd, enyém. 


De fenn a Göncöl vagy a Jupiter 

a Plútó, Szaturnusz, Merkúr vagy a Mars 
nem engedi, hogy elüljön a csel. 

A Holdra bízza a megbékülést 

amelyre Júlia szívét se bízta. 

És szétpereg az írásban a jel 

a szóban elsiklik az üzenet 

s csak áruházak nyílnak, nem szívek. 


2008. augusztus 31. 

VAK VEZET 


Ilinek, idősebb Pieter Brueghel képe nyomán 


Kietlen faluszéli táj 

Barnák az őszben és halott szemek 
Nekik nem mond semmit az árok partja 
A mélység és a meredek gödör 
Amely felé egymásba kapcsolódva 
Tapogatózik előre hat alak 

S az első ki az élen elbukott 
Hanyatt zuhanva húzza társait 
Kezek-botok lánca hiába — nem véd 
Mert láthatatlan mindnek a világ 

S ki állt az élen az sem tehet többet: 
Vak vezeti a vakok seregét. 


Így élünk mind, Ili, ne hidd, hogy másként. 
Talán lelkedben nagy sugárban ég 

A szívjóság s miként a telihold 

Behinti homloklebenyed falát 

Delejes képekkel ahogy eléred 

A dolgok legfélénkebb peremét 

S színek-formák centrifugálják körbe 
Szemtengelyed köré a nincs-világot. 


Tudom hogy átok az ami reád szállt 
Sötét madár varangy egy mély gödörből 
Kígyómarás skorpióégetés 

Csak száraz tiszta pillaremegéssel 

Puhán hullt két szemed nyitott terébe 
Kútba esett és eltűnt a világ 

S alámerült a meder fenekére 

Alá koponyád koppanó falára 


ÖRÖK PARTOK 





Göndör tömör velődben eltömődött 
Tűnődni tűnni akarván de végleg 
Valamit nagyon nem akartál látni 

S becsuktad két csodányi ablakod. 


Vak vezet világtalant azóta 

Brueghel tréfál bosszant és dörömböl 
Betegségképekkel az ajtófélfán 
Beengedtessen látatlanban képek 
Tömegével a két hóna alatt 
Olajszaggal terpentinnel és régi 
Elfáradt öreg éléskamraszaggal 
Munkásvonatok egykor mély szagával 
Fokhagymás kolbászok nehéz lehelet 
Bakancs kapca büdös zokni szagával 
Mindennel mivel elhalkul az ember 
Ínyén az édes sóvárgás íze. 





Megérinted a vak képet kezeddel 

Brueghel sem lát már ne siránkozzon senki 
Egyszer eltűnik minden csak nem egyenlőképpen 
Süketek és leprások is járják a lakatlan világot 

S Brueghel nem küld hozzájuk soha senkit 
Egymást kapaszkodva haladnak egyre 

Őszbe télbe az eltűnő időbe 

Elmúlásukba ami végtelen. 


2008. szeptember 23. 

KARNEVÁLOZÓK 


Gulácsy: A hídon furcsa tarka csoport vonul keresztül. 
Ili képcsarnokába 


Gulácsy ott rekedt a szülőcsatorna 
képzeletbeli lesiklópályáján 

még emlékezve önnön életeire 

képekre barokk rokokó s más furcsa időkből 
hol lenge párában a finom test illata 

s a kacér önfeltárásban semmi sem anyag. 
Na" Conxypan ezért alkotta meg magát 
sorsában képein a színes szappanbuborék 
fátyla mögött melyben holt lelkek tánca vibrál 
miként Orpheusz zenéjében az elkerülhetetlen 
vágyódás örök tilalma. 

Így tűnik el légbuborékok függönyében 
rejtélyes arca minden lénynek 

kik gyaníthatóan léteztek túl a képzeleten is 
s Gulácsy nagy fellángolását is megörökítik 
egy örök Nőben tündérkertbe zártan. 

A varázslat csak idővel szürkül öreggé 
barnává sárgává karcossá mintha le akarná 
kaparni a vászonról a festő 

de nem teheti mert a ritka térben 

ennyi imbolygó élet nélkülözhetetlen 

a létezés bizonyságaira. 


S a híd mely őrült éjszakán vezet 
sehonnan sehová 

bolydult karneválként viszi hátán 
ismeretlen idegenjeit 

kiknek vonulása színpadi kellék 
játék a lehetségessel 

éjszakai szivárvány. 


ÖRÖK PARTOK 





Már zárva a zártkert 

hol még huszonnégyig látott s festett 
és majd nyolc évig nézte ezt a kettős 
egyiksem világot legbelül 

elpárállott szeme világa mögött 

a kert a rózsa és a szerelem 

örök eksztázisának foglyaként. 


2008. szeptember 24. 

PUSZTUL MAGYAR 


Nincsen sírja csak halála 
Nincsen sírja csak halála 
Ki a poklokat bejárja 

Ki a mennyeket bejárja. 


Palya Bea hangja repes 
Tündérek boszorkák lesnek 
Bűvös köröskörbe futnak 

Míg az ének meg nem gyullad 
Míg a torok el nem fullad 

S be nem ékelődik száján 
Egyik végén a szivárvány 

S át nem ível Dunán Tiszán 

S le nem huppan horizontja 
Valami szoros titokba. 


Nincsen sírja csak halála 
Ki az életet kitárja 
Száján szemén kiokádja 
Széjjelszórja a halálba 
Széjjelhányja a világba. 


Kertek alatt jóslatokkal 
Bíbelődik a telihold 
Égeti a holt feketét 
Holt ezüstté holdezüstté. 


Szépen szóljon az a leány 
Mert a torka a szivárvány 
Köthetnek testébe fagyot 
Csak vesződnek úgyis ragyog. 


2008. október 8-9. 


ÖRÖK PARTOK 





AMIKOR MEGRIAD 


Amikor megriad a test 

Mert elesett 

S a szellem számon kéri rajta az erőt 

Számon kéri egykori buzgalmát és buzogását 
Mert felriad benne a félelem 

Hogy soha többé nem száll fel lábaiban az iramodás árama 
Karjában a magasra feldobott erő 

Derekában a tánc körkörös íve 

És panasszá válik minden hiány 

Kétségbeeséssé és eljövendővé a jelen: 

Csak ül bambán a Visszavonhatatlan 

Arcán nyoma sincs a részvétnek 

Meg sem kívánja másítani a kialakultakat 
Kíváncsiságát felébreszteni sem volna lehetséges 
Ezért bizony ostobaság melléje szegődni 

Mert akkor véglegesíti magát 

Örökös tagként költözik belénk 

Halott emlék a múzeumba. 


2008. november 2. 

VILÁGRENGÉSEK 


Mikor a tenger átfutott a végtelenen 

És a szárazföld alámerült 

Alámerültek a tartalmak is 

Fuldoklottak a partok örökös bérlői 

S a víz bomlasztotta a szerves vegetációt 
Szervetlenítette 

Egyre mélyebbre száműzte 

S a mélységek mélye alatt fellobbant a víz alatti tűz. 
Mert a tűz fölött víz van 

A víz fölött szárazföld van 

A szárazföld fölött levegő 

S a levegő fölött Isten és az Univerzum 

Meg a Halál. 

Ők hárman bibliai egységben kormányozzák ezt a rétegződést 
Míg el nem hibban a sorrend 

S a háborgó tűz a háborgó vizet a háborgó föld ellen uszítja 
S összeveszvén egymás ellenségeivé lesznek 

És saját halálukat megkomponálják. 


Ez az Apokalipszis 

Melynek már nincsenek szereplői 
Tanúi 

Túlélői 


Mert a káosz eltömíti a túlélés és születés járatait 
Önmagát szorozza amíg teheti 

Amíg teheti 

Mert minél több lesz belőle 

Annál közelebb lesz a rend 

Annál nagyobb forgásban koccannak össze a matériák 
Surrannak el az okozatok 

Csapódnak egymáshoz a szétziláltak 

Hogy előbb-utóbb elölről kezdjék 

A kezdetet 

Ami mindig másként alakulhat 
S melyben ki tudja 

Születik-e ember 

Kellesz-e a földnek ez a faj 
Vagy feltalál valami mást 
Hiszen szeszélyes és kreátor 
Halál után se hagyja abba. 


Sárospatak, 2008. november 2. 

MINTHA SYLVIA PLATH... 


jönne a lépcsőn a szürke falak szorító hűvösében 

a fordulóban megkoppantaná a falburkolatot 

szemével megkapargatná a festékrétegeket 

valami ősi ösztönből miként kincset keresünk 

értékeket a kopott felületek alatt 

valami eltűnt ragyogást aminek lennie kellett 

minden ragyogott egykor a születés pillanatában legalább 
vagy lehet hogy illúzió ez a ragyogáskeresés 

miként rozsdás fényű hajának elszürkülése 

arcának belülről szennyeződő színe 

mert a kínnal megtelt lélek mérge átüt a szöveten rostokon is 
s a fiatal kar-láb-csípő a test teljes minősége 

beáll az árulók közé kínzásra ítélni viselőjét. 

Jön lassan a lépcsőn talán papucsban a lába 

fejében verset hord a magáét és Ted sorait 

aki róla is csak annyit tudott meg amit a szomszédasszony 
akihez illetlenség bekopogni vagy sosem látogatni meg. 
Ted gonosz szemvillanásai és gonosz versei róla 

ha vannak ilyenek vagy lesznek ilyenek 

zavaros szerelmei mélységhiányos tombolása 

a test anyagában a világ anyagában az anyag világában 
és semmi a pillák párája mögül előkúszó kétségbeesésből 
nem állítja meg az élet kupolás-oltáros kelléktára 

csak hull önnön jövője felé mindent magával borítva 

a mélység kettényílt csipesze felé 

mint ki elitta minden emlékét minden hitét 

csak valami cinikus ragyogás van a szája felett 

ami fekete. 

Sylvia jön le a lépcsőn karjában a gyerekkel 

mögötte a másik fogja szoknyája csücskét 

lassan lépegetnek a nyikorgó lépcső szuvas deszkáin 

egyre közelebb a bejárati ajtóhoz 

mert a tenger hívó robaja ideér 

csak a könyörület nem ér el ide 

nem áll meg a sors csattogó robogása 

vonszolja magával ezt a nőt aki már minden volt 
így döntése sincs semmivé kell lennie. 


2008. november 6. 


261 


FINTA Eva 





262 


BELSŐ MONOLÓG 


Ili homloka mögé 


Az éjszakában néma a sötét 
Csak felszikrázó gondolataink 
Sercegnek olykor és pislognak is 
Vörös tűzzel mint cigarettavég. 


Minden tökéletesre tervezett 

De eltompult a kivitelező kéz 

A részletekről nem gondoskodott 
S idővel a tervrajz is elveszett. 


Ez életünk sémája is lehetne 
Vagy alkotónk csupaszra fosztott álma 
Bezárva gondolat- vagy test-keretbe. 


Hiszen mindig aláhull minden eszme. 
És elsoványodik a megvalósult. 


Halandó és tökéletlen eleste. 


2009. január 4. 

Pi .. 2 
O A TOKELY 
Ó a tökély fondorlatos. 
Fényben ragyogása eltünteti szemünk elől 
kápráztat nem vigasztal 
kívánatos de elérhetetlen 
, égiekkel játszó" Csokonai-tünemény. 
Ó a tökély sérülékeny 
az elhibbanások szegélye mentén lapul 
alig-vonalon 
észrevétlen 
megkísérteni örök vágy 
elérni örök kiábrándulás 
valami mindig rálibben erre a finom erezetre 
ami a tökély pázsitos vonala 
rózsagirlandos vonala 
a sóvárgás marad mindössze 
amitől el is búcsúzhatunk 
hiszen belátja az ember ötven után hatvan után 
hogy , égiekkel játszó" volt 
mégis 
mire vágyna a képzelet 
miért teremtene a kéz az elme 
ha nem lebegne délibábja a horizonton 
tükörvalóságként 
ahová csak Alice léphet be 
s mit kell látnunk az ő szemével: 
semmi sem ugyanaz 
semmi sem olyan 
a varázslatok bűbájok támadóak 
nem tartanak velünk 
kiérdemelni is meggondolandó 
miért hát 
hogy mindent érte teszünk?... 


2009. június 25. 

AZ ELHIDEGÜLT 
LÉLEK 
KÖNYÖRGÉSEIBŐL 


A Sylvia Plath-ciklusból 


Csak egy apró láng a lélek bugyraiban 
Magányos elesett lobbanás 

Mégis legyen heve fénye melege ragyogása 
Láng legyen a lélek bugyraiban 

Láng 

Miként átláthatatlan mélységű éjszakák távlatában egy 
lámpa 

Jégbordás tárgyak mellett éber parázs 

Láng legyen a lélek bugyraiban 

Mindig legyen láng 

A szürke nyálkás alkonyatokban 

A nyálkás reggeleken 

Lobbanjon szemem fénye elé 

Vörösödjön vidoran 

Lelke legyen 

Láng legyen a lélek elhamvadt parazsán is 
Nem pisla de bátor ágaskodó 

Akár Delacroix lova a megvadult éjben 
Horkanjon szeszélye elgémberedett szívemben 
Csapdossa bőröm elszarusodott érzékeit 
Legyen láng a lelkekben mindenkor 


22 


Estétől reggelig. 


2009. július 12. 

TEGNAP HALOTT, 
MA FELTÁMADT 
INKÁBB 


Mint a Balaton 
Úgy ül a habon 

A nyárvégi csend. 
Alatta pihen 

Cseh Tamás, aki 
Két napja halott 

S feltámadt nekem. 
Úgy dúdolgatom 
Bennem szól a dal 
Arca izmai 
Szépen játszanak 
Finom mozdulat 
Bennem ez a hang 
S minden mimika. 
Játszik hangszerén 
Torkában a fény 
Most pedig sötét. 
Így halnak azok 
Akik létüket 
Könnyen leteszik 
Mint a szépruhát 
Játszódó gyerek. 


2009. augusztus 10. 

MARIE ARCA UTÁN 


A Marie Curie-ciklusból 


Vivaldival vagyok. 

Ragyognak a pillanatok és a virtuális fehér lap 
Számítógépemen. 

Marie Curie-Sklodowska alakja fölött 

Elszáll egy szürke madár. 

Halott arcok a láthatár küszöbén. 

Magára marad az űr, az ember 

A művészet, a tudomány 

S magára marad a kiteljesedésben hiányos 

Szív. 

Magára a gondolat remegése: 

Igaz-e, nem 

Amit végtelen türelem akar örökkön örökké 

Igaz-e, ami annak ígéri magát 

Szűz-e a lány szíve is 

Nocsak, barátaim 

Ebben az eltékozolt kufárkodásban 

Igaz-e a szép 

S szép marad-é az igaz? 

Kérdezem, pedig tudom, minden igaz. 

A végtelen felé lebeg egy pille anyag, valami fátylas suhanás 
S elviszi arcunkat, testünk árnyéka a falon is elhanyatlik 
De nem hanyatlanak a gondolatok, amikre lasszót köt az írás. 
Nem hanyatlanak a megmunkált gondolatok 

A véglegesig feltartóztatott szerénységben sem hanyatlik 
Az örök érdem s a nagyság. 

Mert bajban van minden 

Mi megtagadja mindezeket 

Elárulja, eladja jövőjét-múltját-jelenét 

Eladja az időt 

Eladja lelkét a semmibe hullásnak 

Pedig a fenn fátylazó időmúlásban végtelenig marad minden 

Ott szállnak a szobrosan merev végletekben a megtett utak 
Ott szállnak a hűségek és elhatározások 

Ott a kitartás mellett 

Az égi örömök mellett 

Távol a földitől talán 

Mégis földhöz kötötten 

Hiszen minden égi itt születik csak. 

Marie is úgy tűnik át Curievé Sklodowskából 

Mint a hold bal oldala után villan a jobb 

A láthatatlan után a látható 

S mindkettő ugyanaz, csak a kép más. 

Más a kép, de az éber tartalom 

Másíthatatlan. 

A hold túlsó felén is a hold látható 

Öreg arcunkban is benne van gyermekarcunk 

Mint ahogyan az ifjú, a legszebb, az egykori ott van 
Sablonok nélkül, mégis egységesen. 

Valami túléli az időt 

Túléli viselőjét 

Túléli talán a túlélést is 

Mert egyszer, amikor majd anyagtalan lebegnek névtelen illatokban névtelen arcok 
S az örök feketék áthajlanak kékbe, lilába, fénybe 

Zöld szivárgású sárgába, vörös szivárgású sárgába 

Barna szivárgású vörösbe 

Mikor minden áthajlik valami másba 

S a valami más is áthajlik emebbe 

Így hajladozva összeölelkezik a mindenség 
Egyetlenegynek képzelve magát megérzi egyetlen belső remegését 
Egyetlen ritmusát, melynek élethangjai vannak. 

És sosem lesz vége 

Vivaldi hegedűjére pattanva szárnyal át az egyetlen lélek a csillagokon 
Pihenőt sem tart 

Sosem áll meg 

Gravitációk játszanak vele majd 

Labdázódván, miként a gyermekek. 





2009. július 30. 

„A VERS GYÓGYÍT” 


Beszélgetés Finta Évával 


— Beregszászban születtél, itt élted meg ifjúkori éveidet, itt kezdődött költői 
pályád. Mi ,, űzött" el innen, milyen remények vonzottak az anyaországba? 

— Áttelepülésemkor senki sem kérdezett, és azóta sem. Pedig szívesen 
elmondtam volna, hogy két gyermek édesanyjaként és feleségként egyszerű- 
en követtem férjemet és az ő családját én, aki akkor már teljesen elárvultam. 
A szüleim, nagyszüleim nem éltek, és Drávai Gizi néni sem, aki rokoni szin- 
ten hozzám tartozott. Kaptam egy új családot, a férjemét, akik évtizedek óta 
dédelgették magukban a családegyesítés gondolatát, hiszen anyósomnak, ha 
nem tévedek, három testvére élt akkor még Magyarországon. Meg ne kér- 
dezd, hogy kerültek oda, mert akkor történelemórát kell tartanom. Tehát 
nem , űzött" el itthonról semmi, és nem vonzottak semmiféle remények. 
Meglehetősen reménytelenül léptem át a határt, hátamban egyfajta kiátkozás 
szólamaival. Egy világvégi településre költöztünk, ahol a férjemet állás vár- 
ta. Szellemi fészkemből így kerültem egy olyan légüres térbe, ahol erőfeszí- 
tést jelentett maga a létezés is. 

— Áttelepülésed évét nevezhetjük sorsod fordulópontjának? 

— Teljesen mindegy, milyen címkét ragasztunk rá. Az embernek van sor- 
sa, és ez azt jelenti, hogy nem mindig a tervezett módon alakul az élete. 
Erőteljes fordulópont volt, mert a teljes szellemi elszigetelődés mellett egyre 
fokozódó magányérzet kísérte. A házi orvoslás ugyanis Magyarországon már 
akkor is olyanfajta megterheléssel járt, peremvidékeken főként, hogy csak- 
nem szibériai száműzöttekként éltünk, a szibériai intelligencia megtisztelő 
jelenléte nélkül. Tehát én egyre inkább befelé fordultam, a baráti kapcsolata- 
im nem csak az otthoniakkal szakadtak meg, morzsolódtak fel az évek múlá- 
sával, de a magyarországi írótársaimmal is. Azt hiszem, senki nem értette, 
mit keresek én Rakacán, Kenézlőn, s talán még azt sem, hogy Sárospatakon 
mi dolgom. De a múltat idézzük, s nekem Shakespeare Rómeójának szavai 
jutnak eszembe: A semmiről beszélsz, Mercutio, a semmiről. 

— „És a választás színvonala a mi színvonalunk is.” Ezzel a megállapítással 
zártad egy régi beszélgetésünket. Most, huszonhárom év elteltével hogy látod: 

az áttelepülés jó választás volt? Új köteted címének apropóján így is kérdezhe- 
tem: partot értél az anyaországban, vagy továbbra is hánykolódni kényszerülsz 
a sors meglehetősen zaklatott, de mégiscsak egyirányú folyóvízén? 

— Ismét jogosan érezhetném hátamban a kést. Én helyesen választottam, 
mert a családomat választottam. Hogy ezt miért nem fogta fel eddig senki? Ez 
a választás nekem nagyon áldozatos és nehéz volt. Nem a könnyebbik végét 
fogtam meg a dolgoknak, mint ahogy az a kérdésből kitetszene. Én nagyon 
sokat veszítettem az áttelepüléssel, de ezt az események sodrában is tisztán 
átláttam. A döntéseim azonban erkölcsi alapúak. A két gyerekemnek tartoztam 
az apjukkal. Érdekes, hogy máig elfogadott a család tisztelete például a görög 
tragédiákban, s ott nem merül fel a nagyobb közösséggel szembeni tartozás 
sérelme, ha az vérségi kapcsolattal ütközik. Gondoljunk Élektrára. Valami vál- 
tozott azóta, amiből kimaradtam? De más mondanivalóm is támad a kérdésed 
kapcsán. Visszakérdezek: az ember statikus, nem változó valaki, akit az életese- 
mények semmiféle átalakulásra nem kényszerítenek, nem tanítanak? Vagy kö- 
pönyegforgatás lenne, ha érettebben valamit másként — mert mélyebben — ér- 
tek, tudok, látok? Választás-e a sors kényszere? Csak mert át kellett lépnem a 
határt, ettől más ember lettem? Mindenkinek másként működik a sorsa. Az 
enyémben nagy fordulatok, teljes átrendeződések tették katartikussá a helyze- 
teket, de mindig feltaláltam magamat. Nem sodródtam, és ma sem sodródom. 
Ebből adódóan nem ismerem a megbánás fogalmát. De konfliktuskereső és 
konfliktusteremtő vagyok, mert csak akkor él bennem a kutatás, megérteni 
vágyás könyörtelen kíváncsisága, ha izzik körülöttem a levegő. 

— Beszélhetünk egyáltalán valamiféle , partról", ahol kétségekkel vívódó 
költői éned félelmei okafogyottan csitulhatnak? 

— Ahogy nem ismerem a megbánást, nem ismerem a félelmet sem. Szülő- 
ként meg kellett békülnöm az aggodalmaimmal, mert azt nem tudom kiiktat- 
ni. A kétségek pedig nagyon jó dolgok. Aki elfogadja a pillanatnyi igazságot, 
a pillanatnyi ismeretet a dolgokról, annak nincsenek kétségei, de én a növe- 
kedést szolgálom. A kétségeim csitulását tehát nem nagyon szorgalmazom. 

— Pécsi Györgyi szerint Szapphó a szirten című köteted anyaga részben 
szerves folytatása eddigi költészetednek, másrészt viszont annak ,, igen erőtel- 
jes megújulása, s egyúttal kiteljesedése is." Hogyan viszonyulsz ehhez a meg- 
állapításhoz? Ez a megújulás tudatos — netán ,, görcsös” — akarat eredménye, 
vagy , csupán" az alkotói fejlődés természetes hozadéka? 

— Életem első számú szabálya: semmit sem akarok mindenáron, semmi- 
hez sem ragaszkodom görcsösen, még ehhez a szabályhoz sem. Igen fiatalon 
ez még másként működött, akkor még elhittem, hogy van hatalmam a dolgok 

fölött. Ma már tudom, hogy ez nem így működik, s csak a magamon behajt- 
ható feladatok-elvárások mellett tartok ki. Nem görcsösen, hanem figyelem- 
mel és fegyelemmel. A dolgok ideje is megmutatkozik. Egyszerűen benyúl- 
tam a könyvespolcomra Szepes Erika-Szerdahelyi István Verstanáért, amit 
amúgy is kedvvel lapozgatok, és megállított a szapphói strófa. Korábban 
meg sem kíséreltem használni ezt a formát, de hirtelen nagyon egyszerűnek 
találtam, és simultak alá a gondolataim. Ujjgyakorlatból nőtte ki magát kö- 
tetté azzal a nem véletlen attitűddel, hogy szándékomban állt a nőkről, a 
gondolkodó és alkotó asszonyokról is szólni. Értük is, a nevükben is, és egy- 
ben nekik is címezve. Ha valami valóban egészen új jelenség ebben az egy év 
termését tartalmazó kis kötetben, akkor a saját nememhez fordulásom, illetve 
saját nemem felvállalása szerzőként is. Hiszen kezdettől fogva a férfiiroda- 
lomhoz igazítottam értékrendemet, látásomat. 

— Verseidet olvasva fel-feltűnik előttem egy képzeletbeli kép, ahogy ujjadat a 
ma emberének csuklóján tartva, a megkergült pulzust és egyéb veszedelmeket 
érzékelve fejedet csóválod, s gyógyító jószer gyanánt verseidet mormolva ,, ráol- 
vasol" a betegre. Ebből a képzeletbeli jelenségből ítélve fontosnak tartod a 
tartalmi üzenetet, ám egyik versed sora — ,, Csak a vers mértéke örök" — a forma 
elsődleges fontosságát jelzi. Hogyan oldható fel az itt érzékelhető ellentmon- 
dás? Feltéve persze, hogy a képzeletemben előhívott kép hitelesnek tekinthető... 

— Minden elmúlik, megmásul, az igaznak vélt dolgok is időnként önnön 
cáfolatukat mutatják. Szapphónak alig maradt néhány verstöredéke, mégis 
úgy tartja az irodalomtörténet, hogy a görög költészet egyik legnagyobb alakja 
volt. Nevét valójában nem az általa megfogalmazottak, hanem az általa ki- 
dolgozott forma őrizte meg. Az ellentmondást csak kimondom. Ebben leg- 
feljebb az a szokatlan, hogy én teszem, aki a tartalmat mindenkor fölébe 
helyeztem a formának, de ettől még nem tartottam elhanyagolhatónak. Kü- 
lönben nem foglalkoznék vele. Tehát vannak az életnek abszurdjai, s mint 
ahogy minden tudományos tétel egy idő után cáfolatra lel, úgy én is belátom, 
hogy evidenciáim csak rám vonatkozóak. Aki a , na, most megfogtalak" alantas 
örömével csap le rám, az nem figyelt oda arra, hogy mit mondok. Az nem 
figyel, csak kiragad valamit több évtizedes gyakorlatomból. Ez így mókás is, 
komolytalan is. A tények viszont kétségtelenül léteznek: édesanyámat, férje- 
met túlélték személyes tárgyaik, az emlékezetembe vésődött pontatlanságok 
már nem korrigálhatóak, mert formát kaptak bennem. Ez a forma legyőzi 
mindazt, amit azóta gondolhatok, érezhetek. A rögzüléseket a forma okozza. 
A megnyilatkozást a forma teszi lehetővé. A mi esetünkben az anyagot he- 
lyettesítve. S ahogyan az anyag örök, úgy örök a forma is. 

— A régebbi korokhoz hasonlóan manapság is versek sokasága születik, a 
ma embere azonban még kevésbé igényli a felismerni vélt igazságokat, ugyan- 
akkor kétségeket is megfogalmazó emelkedett beszédet, a költészetet. Ilyen 
körülmények közt van értelme legalább a próbálkozás szintjén meghatározni a 
költészet társadalmi funkcióját? 

— Nem nagyon érdekel a költészet társadalmi funkciója, mert a társadalmi 
berendezkedések jönnek-mennek, mint a divatok, az ember pedig marad. Itt 
marad, magára hagyva gyakorta a lét olyan megválaszolatlan dilemmáival, 
melyekre feleletet csak az irodalom példatára adhat, talán az is a maga összes- 
ségében, és nem külön-külön. Én nem hiszem, hogy az ember pirulákon fog 
élni táplálék helyett, és vastagabb bőrt növeszt magára, hogy ne kelljen ruhá- 
ra, fűtésre költenie. Tehát azt sem hiszem, hogy lelke-szelleme sivár, üres és 
lyukas edénnyé változik, melynek semmi szüksége gondolatokra, felismeré- 
sekre, vagy ha tetszik: érzelmekre. Ebben Nagy László jelentősen pesszimis- 
tább volt, én nem hiszem, hogy az ember faji mivoltában végérvényesen 
, elromlik", mint egy szerkezet. 

— Lehet, hogy a költészet tévesztett megnyilvánulási formát? A korszerűség 
betonba vésett követelményeinek való megfelelés miatt születik olyan versek 
sokasága, amelyek nem képesek megérinteni a ma emberét? Régi korok költő- 
inek nagy versei — de még a kevésbé jelentősek is — nemcsak megérintették az 
olvasókat vagy a hallgatókat — lásd 1848 márciusát! —, hanem cselekvésre 
bátorították, sót mozgósították. . . 

— Főiskolán tanítok, a diákjaim dermedten vették tudomásul költői fog- 
lalkozásomat, és valami különleges figyelemmel fordulnak azóta felém. Ezt 
senki nem kéri tőlük, nincs benne a korszellemben, nem jár érte kitűnő ér- 
demjegy. Önálló irodalmi estem volt tavaly decemberben, amikor is én a 
Horváth Anna hagyatéki ügyintézése kapcsán nem tudtam időben hazajönni, 
s a diákok által kiválasztott verseimet nem tudtam meghallgatni, az előadást 
instrukciókkal ellátni. Az utolsó pillanatban futottam be csurom vizesen, holt 
fáradtan, hiszen aludni sem tudtam, a városatyák úgy elbolondítottak az előre 
megbeszélt tárgyalási időpont elnapolásával. A készülő kötetem anyagának 
bemutatása elkezdődött, diákjaim a házigazda, Halász Magdolna bevezető 
szavai után gitárzene kíséretében egymás után olvasták fel verseimet. A vá- 
lasztásuk is megdöbbentett: csupa bonyolult, súlyos gondolatokat cipelő so- 
rokat idéztek meg tökéletesen a nem központozott szöveg alapján. Értették, 
amit mondanak. Érdekelte őket, amit gondolok, és előadásomat feszült fi- 
gyelemmel hallgatták végig, pedig szerepüket befejezték, el is mehettek vol- 
na. Hogy ebből nem lesz forradalom? Legyen? Azt gondolom, megváltoztak 

a dolgok, s a fogalmak jelentéstartalma is módosult. Nekem forradalmi volt 
az értelmük és a figyelmük. Megcáfolta a rájuk sütött bélyeget, mely szerint 
közönyösek, ostobák, műveletlenek, hozzáférhetetlenek. . . 

— A múltba nem léphetünk vissza, de jelenünkben, ami leginkább az ember 
önsorsrontásának ,, sikerével" jellemezhető, megkérdőjeleződik az élhetőbb, megél- 
ni érdemes jövő is. Mit tehet a költő értünk, ha — mint sok más példa jelzi — a közéleti 
szerepvállalást elutasítva visszavonul a puszta önmegvalósítás szűk odújába? 

— A költő nem tehet többet a közért sem, mint hogy magát megvalósítja. 
Ezt , adja" a , köznek". Egy önmegvalósított figurát, akiben mindenki más 
ott lehet, egyáltalán: maga az önmegvalósítás bizonyítéka ott van benne. Ez a 
legnagyobb ígéret véleményem szerint. És milyen közéleti szerepvállalásról 
is van szó? A fogalmak koronként-korszakonként új tartalmat kapnak. Nem 
tudom, hogy én, aki átadtam a KÖZnek háziorvos férjemet, hogy a KÖZ 
felfalja, én mennyi áldozatot hoztam a KÖZért?... Vagy ez kívülről termé- 
szetes? Nem gondolom, mert a társadalom például nem veszi a lapot, egyete- 
mista lányomat apától megfosztottan nem tekinti hátrányos helyzetűnek. Rend- 
ben, hiszen leányanya is lehetnék, csakhogy akkor időben és mélyen bele- 
ásom magam a társadalom pénzkereső dzsungelébe, hogy ne minimálbér- 
közelben kelljen gondoskodnom két gyermekemről. Lassan meg kéne tehát 
fordítani a kérdést: mit tehet a társadalom a költőkért-írókért, az alkotó el- 
méjűekért, akik ingyen-bérmentve felvállalják szerepüket. Az, hogy jól el- 
van nélkülünk is a világ, illúzió, s az illuzionisták is halandó emberek. 

— Most megjelenő kötetedben húsz év versterméséből adsz ízelítőt. Az ítészek 
majdani megállapításainak egyike máris borítékolható: ,, látlelet" egy termé- 
keny időszakról. De hogyan tovább? Ha a ma embere a ,, ráolvasásokra" fittyet 
hányva továbbra is önvesztébe lohol, marad-e hited a költészet értelmében? 

— „Magamban bíztam eleitől fogva" — írta József Attila Kész a leltár című 
versében. Én sem terhelem másokra sem a hitemet, sem a kitartásomat. Azt 
gondolom, nem áll módomban kibújni a bőrömből, mássá lennem, mint amivé 
lettem. A tovább meg folyamatban van. Legújabb kötetem utolsó fejezetén 
dolgozom. Az azt követő terve a fejemben. Közben be kell fejeznem a dok- 
tori fokozatom megszerzését. Nem a hiúság vezérel benne, hanem a kenyér- 
kereset. Csak így tarthatom meg állásomat. És jól láttad-érezted: a vers gyó- 
gyít. Én már gyógyítottam szavakkal. 


Lejegyezte: Nagy Zoltán Mihály. 

A beregszászi származású, Sárospatakon 
élő költőnő most megjelenő kötetében húsz 
év versterméséből ad ízelítőt, amely , látle- 
let" egy termékeny időszakról. Egyik kriti- 
kusa, Pécsi Györgyi szerint Szapphó a szir- 
ten című kötetének anyaga részben szerves 





folytatása eddigi költészetének, másrészt 
viszont annak , igen erőteljes megújulása, s 
egyúttal kiteljesedése". 





sével maga is követheti a szerző átalakulásait, melynek mintegy rajzos 


Az olvasó a kötet tartalmának megismeré- 


megelőlegezése Horváth Anna beregszászi szobrász-keramikus róla 
készült grafikája. A 70-es években született tusrajz Püthia jóslata is le- 
hetne metamorfózist szimbolizáló lepkéivel, melyek annyi évtized táv- 
latából most nyernek értelmet igazán. 

Finta Éva költészetének egyik jellemzője a megújulás. A hagyomá- 
nyokat is kedvelő szerző legutóbbi kötete a görög verselési formákat 
keltette életre. Készülő könyvében narratív szabadversekben meditál az 
emberi és alkotói sorsok rejtelmeiről. Gyökereit, melyek Beregszász- 
hoz, Kárpátaljához kötik, nem engedte el, de lírájában kezdettől fogva 
egyetemességre törekszik. 


Dupka György 

